Letno poročilo

o izvajanju

ukrepov države

na trgu dela

za leto **2024**

*Junij 2025*

**Kazalo**

[1 TRG DELA V LETU 2024 4](#_Toc201146651)

[2 UKREPI DRŽAVE NA TRGU DELA 9](#_Toc201146652)

[2.1 STORITVI ZA TRG DELA 9](#_Toc201146653)

[2.1.1 VSEŽIVLJENJSKA KARIERNA ORIENTACIJA 9](#_Toc201146654)

[2.1.2 POSREDOVANJE ZAPOSLITVE 13](#_Toc201146655)

[2.1.3 PROJEKTI V OKVIRU UKREPA STORITVI ZA TRG DELA – VSEŽIVLJENJSKA KARIERNA ORIENTACIJA 17](#_Toc201146656)

[2.2 AKTIVNA POLITIKA ZAPOSLOVANJA (APZ) 20](#_Toc201146657)

[2.2.1 UKREP 1: USPOSABLJANJE IN IZOBRAŽEVANJE 21](#_Toc201146658)

[2.2.2 UKREP 3: SPODBUDE ZA ZAPOSLOVANJE 31](#_Toc201146659)

[2.2.3 UKREP 4: KREIRANJE DELOVNIH MEST 34](#_Toc201146660)

[2.3 ZAVAROVANJE ZA PRIMER BREZPOSELNOSTI TER ZAGOTAVLJANJE PRAVIC IZ OBVEZNEGA IN PROSTOVOLJNEGA ZAVAROVANJA ZA PRIMER BREZPOSELNOSTI 40](#_Toc201146661)

[3 SREDSTVA ZA IZVAJANJE UKREPOV NA TRGU DELA 41](#_Toc201146662)

[3.1 STORITVI ZA TRG DELA 41](#_Toc201146663)

[3.2 AKTIVNA POLITIKA ZAPOSLOVANJA 42](#_Toc201146664)

[3.3 ZAVAROVANJE ZA PRIMER BREZPOSELNOSTI 46](#_Toc201146665)

[4 NAČRTOVANI UKREPI V TEKOČEM LETU 47](#_Toc201146666)

[5 DOSEGANJE CILJEV EVROPSKE POLITIKE ZAPOSLOVANJA 51](#_Toc201146667)

[6 POROČILO ZA SLOVENIJO *Povezovanje ljudi z delovnimi mesti: Ocena učinka spodbud za zaposlovanje in usposabljanja za brezposelne osebe v Sloveniji (OECD in EK)* 53](#_Toc201146668)

[7 VREDNOTENJE PROGRAMOV APZ ZA OBDOBJE 2021–2024 54](#_Toc201146669)

[7.1 STRUKTURNE ZNAČILNOSTI VKLJUČENIH V PROGRAME APZ V OBDOBJU 2021–2024 IN PREHODI V ZAPOSLITEV 55](#_Toc201146670)

[7.2 PROGRAMI USPOSABLJANJA IN IZOBRAŽEVANJA 57](#_Toc201146671)

[7.3 PROGRAMI SUBVENCIONIRANE ZAPOSLITVE 60](#_Toc201146672)

[7.4 PROGRAMI JAVNIH DEL 65](#_Toc201146673)

**Kazalo slik**

[Slika 1: Deleži nekaterih skupin registriranih brezposelnih oseb konec decembra (v odstotkih) 7](#_Toc201146683)

[Slika 2: Registrirano brezposelni mladi, 2020–2024, konec decembra 7](#_Toc201146684)

[Slika 3: Delovno aktivno prebivalstvo, mladi, 2020–2024, konec decembra 8](#_Toc201146685)

[Slika 4: Ukrepi države na trgu dela 9](#_Toc201146686)

[Slika 5: Število in delež vključitev nekaterih skupin brezposelnih oseb v programe APZ v letu 2024 21](#_Toc201146687)

[Slika 6: Upravičenci do denarnega nadomestila, od decembra 2023 do decembra 2024 40](#_Toc201146688)

**Kazalo preglednic**

[Preglednica 1: Gibanje registrirane brezposelnosti, Slovenija 4](#_Toc201145756)

[Preglednica 2: Število registriranih brezposelnih oseb po mesecih, leto 2024 5](#_Toc201145757)

[Preglednica 3: Gibanje brezposelnosti v letih 2023 in 2024 6](#_Toc201145758)

[Preglednica 4: Število vključitev brezposelnih oseb v ukrepe APZ v letu 2024 21](#_Toc201145759)

[Preglednica 5: Programi neformalnega izobraževanja in usposabljanja NIU+, 20 vključitev ali več, 2024 22](#_Toc201145760)

[Preglednica 6: Lokalni programi neformalnega izobraževanja in usposabljanja, 20 vključitev ali več, 2024 24](#_Toc201145761)

[Preglednica 7: Programi nacionalne poklicne kvalifikacije – potrjevanje NPK, 15 vključitev ali več, 2024 25](#_Toc201145762)

[Preglednica 8: Vključevanje v podporne in razvojne programe, 2024 25](#_Toc201145763)

[Preglednica 9: Vključitev brezposelnih oseb v srednješolsko izobraževanje z dvema vključitvama ali več, 2024 30](#_Toc201145764)

[Preglednica 10: Podrobnejši pregled vključitev brezposelnih oseb v ukrepe APZ v letu 2024 39](#_Toc201145765)

[Preglednica 11: Sredstva, porabljena za projekte v okviru storitev trga dela v letu 2024 42](#_Toc201145766)

[Preglednica 12: Porabljena in načrtovana sredstva za ukrepe APZ v letih 2024 in 2025 ter število vključitev 43](#_Toc201145767)

[Preglednica 13: Poraba sredstev v letu 2024 po posameznih programih APZ 44](#_Toc201145768)

[Preglednica 14: Izplačana sredstva za denarno nadomestilo za brezposelnost in povprečno število prejemnikov, 2022–2024 46](#_Toc201145769)

[Preglednica 15: Znižanje denarnega nadomestila zaradi pridobivanja dohodkov iz dela, 2022–2024 47](#_Toc201145770)

[Preglednica 16: Število vključenih brezposelnih oseb v programe APZ v obdobju 2021–2024 55](#_Toc201145771)

[Preglednica 17: Struktura vključenih brezposelnih oseb v programe APZ v obdobju 2021–2024 (v odstotkih) 56](#_Toc201145772)

[Preglednica 18: Število vključitev in prehodov v zaposlitev po ukrepih APZ v obdobju 2021–2024 56](#_Toc201145773)

[Preglednica 19: Delež vključitev v programe APZ po virih financiranja v obdobju 2021–2024 57](#_Toc201145774)

[Preglednica 20: Število vključitev brezposelnih v vsebinsko podobne skupine programov, ukrep 1, 2021–2024 57](#_Toc201145775)

[Preglednica 21: Deleži izhodov v zaposlitev po skupinah programov, ukrep 1, 2021–2024 58](#_Toc201145776)

[Preglednica 22: Število vključitev v subvencionirane zaposlitve, obdobje 2021–2024 60](#_Toc201145777)

[Preglednica 23: Deleži nekaterih skupin brezposelnih, vključenih v programe subvencioniranih zaposlitev, v obdobju 2021–2024 60](#_Toc201145778)

[Preglednica 24: Podatki o zaposlitvah po izteku subvencionirane zaposlitve za pogodbe, 2021–2023 61](#_Toc201145779)

[Preglednica 25: Delež zaposlitev v obdobju 12 mesecev po izteku subvencionirane zaposlitve 62](#_Toc201145780)

[Preglednica 26: Zaposlitve po izteku programa Zaposli.me, vključitve v obdobju 2021–2023 62](#_Toc201145781)

[Preglednica 27: Zaposlitve po izteku programa Spodbude za trajno zaposlovanje mladih, vključitve v obdobju 2021–2023 63](#_Toc201145782)

[Preglednica 28: Zaposlitve po izteku programa Hitrejši vstop mladih na trg dela, vključitve 2021–2023 63](#_Toc201145783)

[Preglednica 29: Število vključitev v program Zelena delovna mesta, 2021–2024 63](#_Toc201145784)

[Preglednica 30: Zaposlitve po izteku programa Zelena delovna mesta, vključitve v obdobju 2021–2023 64](#_Toc201145785)

[Preglednica 31: Zaposlitve po izteku programa Priložnost zame, vključitve v obdobju 2021–2023 64](#_Toc201145786)

[Preglednica 32: Število vključitev v program Spodbude delodajalcem za zaposlitev oseb iz Učne delavnice, 2021–2023 64](#_Toc201145787)

[Preglednica 33: Zaposlitve po izteku Učne delavnice, za vključene v obdobju 2021–2023 64](#_Toc201145788)

[Preglednica 34: Število vključitev v programe javnih del, v obdobju 2021–2024 65](#_Toc201145789)

[Preglednica 35: Deleži nekaterih skupin brezposelnih, vključenih v programe javnih del, v obdobju 2021–2024 65](#_Toc201145790)

[Preglednica 36: Zaposlitve po izteku programov javnih del, vključitve v obdobju 2021–2023 65](#_Toc201145791)

[Preglednica 37: Zaposlitve po izteku javnih del Pomoč osebam na področju mednarodne zaščite, vključitve v obdobju 2021–2023 66](#_Toc201145792)

[Preglednica 38: Zaposlitve po izteku javnih del Pomoč pri omilitvi posledic epidemije covida-19, vključitve v obdobju 2021–2023 66](#_Toc201145793)

[Preglednica 39: Zaposlitve po izteku javnih del Pomoč pri odpravi posledic poplav in zemeljskih plazov, vključitve v obdobju 2021–2023 66](#_Toc201145794)

# 1 TRG DELA V LETU 2024

Leta 2024 je bila gospodarska aktivnost pod vplivom zaostrenih geopolitičnih razmer in ohlajanja gospodarstva v pomembnejših zunanjetrgovinskih partnericah. S tem povezana negotovost se je odražala v industriji, še zlasti v izvozno usmerjenih podjetjih, v katerih so se soočali z zmanjševanjem naročil ter z višjimi stroški dela in energentov. Razmere so se poslabšale tudi v gradbeništvu, manjša je bila investicijska aktivnost. Glede na leto 2023 je obseg proizvodnje najbolj upadel v gradbeništvu, znižala se je vrednost vseh opravljenih gradbenih del, zmanjšal pa se je tudi obseg proizvodnje v industriji, medtem ko je bila rast dosežena v trgovini in storitvenih dejavnostih, med katerimi je bilo zelo uspešno področje turizma. Rast inflacije se je umirila, ob visoki zaposlenosti se je potrošnja gospodinjstev povečala, večja je bila tudi državna potrošnja.

Število delovno aktivnih oseb se je povečevalo tudi v letu 2024 in novembra doseglo rekordnih 948.444 delovno aktivnih oseb. Podatki Statističnega urada Republike Slovenije (v nadaljnjem besedilu: SURS) iz statističnega registra delovno aktivnega prebivalstva kažejo, da se je njihovo število decembra 2024 nekoliko znižalo, in sicer na 938.439 oseb, kar je za 0,3 odstotka manj kot decembra 2023. Kljub temu se je zaposlenost v letu 2024 ohranjala na rekordno visoki ravni, njena rast pa se je upočasnila. K povečanju je največ prispevalo zaposlovanje tujcev, s katerimi so delodajalci poskušali reševati pomanjkanje domačih ustrezno usposobljenih delavcev. Ob nizki brezposelnosti, strukturnih neskladjih in staranju prebivalstva so se mnogi delodajalci tudi v letu 2024 soočali s težavami pri iskanju ustreznih delavcev. To velja zlasti za področje gradbeništva, gostinstva, prometa in skladiščenja, zdravstva in socialnega varstva ter informacijske tehnologije.

V letu 2024 so delodajalci Zavodu Republike Slovenije za zaposlovanje (v nadaljnjem besedilu: ZRSZ) sporočili, da iščejo kandidate za zaposlitev na 157.384 prostih delovnih mestih, kar je za 3,9 odstotka manj prostih delovnih mest kot leta 2023; od tega je bilo 73.754 (46,9 odstotka) prostih delovnih mest, za katera so delodajalci želeli sodelovanje ZRSZ pri iskanju kandidatov, v predhodnem letu pa je ta delež znašal 48,8 odstotka. Največ prostih delovnih mest je bilo za čistilce, strežnike, gospodinjske pomočnike in podobno v uradih, hotelih in drugih ustanovah, delavce za preprosta dela v predelovalnih dejavnostih, delavce za preprosta dela pri visokih gradnjah, voznike težkih tovornjakov in vlačilcev, strokovne sodelavce za zdravstveno nego, usmerjevalce in raznašalce, strokovnjake za zdravstveno nego, vzgojitelje in pomočnike vzgojiteljev predšolskih otrok, predmetne učitelje v osnovni šoli, kuhinjske pomočnike, strokovnjake za oblikovanje, izvajanje in nadzor politik, programov in ukrepov, učitelje razrednega pouka, delavce za preprosta dela pri nizkih gradnjah, skladiščnike in uradnike za nabavo in prodajo, kuharje, delavce za zdravstveno in socialno oskrbo na domu, natakarje in prodajalce.

Ker je na domačem trgu primanjkovalo delavcev v določenih poklicih, predvsem v tistih, ki zahtevajo srednjo poklicno izobrazbo ali manj, so vedno večji delež novozaposlenih sestavljali tujci, večinoma iz tretjih držav. Po podatkih SURS je bilo novembra 2024 v Sloveniji zaposlenih 148.018 tujcev, ki so sestavljali 15,9 odstotka delovno aktivnih (brez kmetov), 19.026 oseb je bilo državljanov držav članic Evropske unije (v nadaljnjem besedilu: EU), 128.992 pa jih je bilo iz drugih držav. V primerjavi z novembrom 2023 se je število zaposlenih tujcev povečalo za 9,5 odstotka, predvsem zaradi zaposlovanja oseb iz tretjih držav (povečanje za 10,3 odstotka). Med dejavnostmi izstopata gradbeništvo, v katerem so tuji državljani novembra 2024 sestavljali 49,9 odstotka vseh delovno aktivnih, in dejavnost prometa in skladiščenja (33,6 odstotka). V predelovalnih dejavnostih je bil delež zaposlenih tujcev 19,2-odstoten.

Preglednica 1: Gibanje registrirane brezposelnosti, Slovenija

|  |  |  |  |  |  |
| --- | --- | --- | --- | --- | --- |
| Leto/obdobje | Registrirana brezposelnost | | Indeks glede na prejšnje  obdobje[[1]](#footnote-1) | | Stopnja registrirane brezposelnosti, povprečje  (v %)[[2]](#footnote-2) |
| ***Konec***  ***obdobja*** | ***Povprečje obdobja*** | ***Konec***  ***obdobja*** | ***Povprečje obdobja*** |
| 2014 | 119.458 | 120.109 | 96,3 | 100,2 | 13,1 |
| 2015 | 113.076 | 112.726 | 94,7 | 93,9 | 12,3 |
| 2016 | 99.615 | 103.152 | 88,1 | 91,5 | 11,2 |
| 2017 | 85.060 | 88.648 | 85,4 | 85,9 | 9,6 |
| 2018 | 78.534 | 78.474 | 92,3 | 88,5 | 8,3 |
| 2019 | 75.292 | 74.178 | 95,9 | 94,5 | 7,7 |
| 2020 | 87.283 | 85.003 | 115,9 | 114,6 | 8,7 |
| 2021 | 65.969 | 74.316 | 75,6 | 87,4 | 7,7 |
| 2022 | 53.181 | 56.665 | 60,9 | 66,7 | 5,8 |
| 2023 | 48.353 | 48.709 | 90,9 | 86,0 | 5,0 |
| 2024 | **47.038** | **45.982** | **97,3** | **94,4** | **4,6** |

Vira: ZRSZ, SURS.

Brezposelnost se je v letu 2024 še naprej zmanjševala, vendar počasneje kot leto pred tem. V povprečju je bilo mesečno brezposelnih 45.982 oseb, kar je za 5,6 odstotka manj kot v povprečju leta 2023. Brezposelnost je junija 2024, ko je bilo registriranih 43.369 brezposelnih oseb, dosegla novo najnižjo raven v obdobju po osamosvojitvi Slovenije. Ker se je v naslednjih mesecih sezonsko povečalo prijavljanje iskalcev prve zaposlitve in brezposelnih po izteku zaposlitev za določen čas, več je bilo tudi prijav presežnih delavcev, zaposlovanje pa se je umirilo, je bilo ob koncu leta 2024 v evidenci 47.038 brezposelnih oseb, kar je za 2,7 odstotka manj kot ob koncu leta 2023.

Preglednica 2: Število registriranih brezposelnih oseb po mesecih, leto 2024

Vir: ZRSZ.

Povprečna **stopnja registrirane brezposelnosti**, ki jo izračunava ZRSZ, je bila v letu 2024 4,6-odstotna, kar pomeni, da je bila za 0,4 odstotne točke nižja od povprečja v letu 2023. **Stopnja anketne brezposelnosti** je bilapo podatkih SURS o aktivnem in neaktivnem prebivalstvu v zadnjem četrtletju 2024 3,5-odstotna, kar je za 0,1 odstotne točke več kot v primerljivem obdobju leta 2023 (3,4 odstotka). **Sezonsko prilagojena stopnja anketne brezposelnosti**, ki jo na podlagi podatkov Ankete o delovni sili izračunava Eurostat, je v letu 2024 znašala 3,7 odstotka, kar je pod povprečjem EU, v kateri je bila 5,9-odstotna.

Priliv brezposelnih v evidenco brezposelnih na ZRSZ in odliv iz nje

V letu 2024 se je prijavljanje novih brezposelnih oseb po letih zmanjševanja znova povečalo. Na novo se je prijavilo 62.173 brezposelnih oseb, kar je za 4,2 odstotka več kot v letu 2023. Število prijav brezposelnih zaradi izteka zaposlitve za določen čas se je v letu 2024 zmanjšalo za 4,5 odstotka. Prijavilo se je za 24,1 odstotka več presežnih delavcev in stečajnikov ter za 2,9 odstotka več iskalcev prve zaposlitve. Odjav brezposelnih oseb je bilo 63.488, kar je za 1,6 odstotka manj kot leta 2023. Zaposlilo se je 40.629 brezposelnih oseb, glede na leto 2023 za 1,5 odstotka manj. Odjav iz razlogov, ki ne pomenijo zaposlitve, je bilo 17.610, zaradi prijave v druge evidence (evidenca začasno nezaposljivih) pa je bilo odjavljenih 5249 oseb. Odjave iz razlogov, ki ne pomenijo zaposlitve, so se v primerjavi z letom 2023 zmanjšale za 2,4 odstotka, število prijav v druge evidence pa je bilo višje za 1,1 odstotka. Iz drugih razlogov se je 6845 oseb odjavilo zaradi neaktivnosti (upokojitev, redno šolanje, porodniški dopust), 3263 oseb je ZRSZ odjavil zaradi kršitev obveznosti, preostale osebe pa so se odjavile iz drugih razlogov, med njimi so največjo skupino sestavljale osebe, ki so se same odjavile (5274).

Preglednica 3: Gibanje brezposelnosti v letih 2023 in 2024

|  |  |  |  |
| --- | --- | --- | --- |
| Vpis v evidenco brezposelnih | 2023 | 2024 | Indeks |
| * iztek zaposlitve za določen čas | 27.890 | 26.636 | 95,5 |
| * iskalci prve zaposlitve | 7091 | 7298 | 102,9 |
| * presežni delavci, stečaj | 10.305 | 12.784 | 124,1 |
| * drugi razlogi | 14.376 | 15.455 | 107,5 |
| SKUPAJ PRILIV | **59.662** | **62.173** | **104,2** |
| Zaposlitve | 41.253 | 40.629 | 98,5 |
| Prehod v neaktivnost | 7364 | 6845 | 93,0 |
| * od tega redno šolanje | 786 | 761 | 96,8 |
| * od tega upokojitve | 4076 | 3746 | 91,9 |
| * od tega drugi razlogi | 2502 | 2338 | 93,4 |
| Oseba se je sama odjavila | 5332 | 5274 | 98,9 |
| Kršitev obveznosti | 3265 | 3263 | 99,9 |
| Prijava v druge evidence | 5193 | 5249 | 101,1 |
| Preselitve v tujino | 146 | 98 | 67,1 |
| Drugo | 1937 | 2130 | 110,0 |
| SKUPAJ ODLIV | **64.490** | **63.488** | **98,4** |
| Stanje na dan 31. decembra 2023 | **48.353** | **47.038** | **97,3** |
| * od tega dolgotrajno brezposelni | 20.805 | 18.200 | 87,5 |
| * od tega brezposelni z osnovnošolsko izobrazbo | 16.409 | 16.137 | 98,3 |
| * od tega iskalci prve zaposlitve | 7501 | 7475 | 99,7 |
| * od tega stari do 29 let | 9852 | 10.004 | 101,5 |
| * od tega stari 50 let ali več | 18.113 | 16.618 | 91,7 |

Vir: ZRSZ.

Struktura brezposelnih

Na strukturo brezposelnosti je v letu 2024 vplivalo povečanje števila brezposelnih oseb, ki so se prijavile pri ZRSZ. Hkrati so bile kljub upočasnjeni gospodarski rasti ob nizki brezposelnosti in neugodnih demografskih gibanjih še vedno na voljo številne zaposlitvene možnosti. V letu 2024 se je med brezposelnimi najbolj povečeval delež presežnih delavcev in stečajnikov. Še naprej se je povečeval delež mladih v starosti do 29 let, med njimi iskalcev prve zaposlitve, večji je bil tudi delež brezposelnih z osnovnošolsko izobrazbo.

Pri zaposlovanju bolj problematične kategorije brezposelnih sestavljajo dolgotrajno brezposelne osebe (v nadaljnjem besedilu: DBO), starejši brezposelni, mladi brez delovnih izkušenj, nižje izobraženi in invalidi, predvsem pa tisti, ki imajo hkrati več od navedenih značilnosti ali omejitev, zato spadajo med ciljne skupine, ki jim je ZRSZ tudi v letu 2024 namenjal več ukrepov in aktivnosti. Posledično se je zmanjšal delež DBO; v tej kategoriji je bilo ob koncu leta 2024 38,7 odstotka vseh brezposelnih, izredno dolgotrajno brezposelnih (24 mesecev in več) pa je bilo 23,8 odstotka. Podatki kažejo, da se je od decembra 2023 do decembra 2024 število dolgotrajno brezposelnih zmanjšalo za 12,5 odstotka, delež v skupni brezposelnosti pa za 4,3 odstotne točke.

V starostni strukturi se je v enem letu število brezposelnih, starih do 29 let, zvišalo za 1,5 odstotka in število brezposelnih v starosti od 40 do 49 let za 1 odstotek. Število brezposelnih, starih od 30 do 39 let, se je znižalo za 0,8 odstotka, kar je manj, kot je znašal upad celotne brezposelnosti, ki je bil 2,7-odstoten. Hitreje kot skupna brezposelnost se je zniževalo število brezposelnih, starih 50 let ali več (za 8,3 odstotka). Delež mladih se je povečal na 21,3 odstotka, starih od 30 do 39 let na 20,7 odstotka in starih od 40 do 49 let na 22,7 odstotka, medtem ko se je delež starejših od 50 let zmanjšal na 35,3 odstotka.

Spremenila se je tudi izobrazbena struktura brezposelnosti. Število brezposelnih, ki imajo dokončano osnovno šolo ali manj, se je na letni ravni zmanjšalo podpovprečno, za 1,7 odstotka, zaradi česar se je delež te kategorije v brezposelnosti povečal in je decembra znašal 34,3 odstotka. Najbolj se je glede na december leta 2023 zmanjšalo število brezposelnih s poklicno izobrazbo (za 5,1 odstotka), s tem se je delež te kategorije zmanjšal na 23,7 odstotka; brezposelnih s srednjo strokovno oziroma splošno izobrazbo je bilo manj za 1,4 odstotka, njihov delež se je povečal na 25,2 odstotka, brezposelnih s terciarno izobrazbo pa je bilo za 3,3 odstotka manj, njihov delež se je zmanjšal na 16,8 odstotka.

Število brezposelnih žensk se je znižalo za 5,2 odstotka, število brezposelnih moških pa za 0,3 odstotka. V letu 2024 se je zaradi slabših razmer v industriji in gradbeništvu v strukturi najbolj povečal delež brezposelnih presežnih delavcev in stečajnikov. Povečal se je za 1,5 odstotne točke, na 18,2 odstotka, število pa je bilo za 5,9 odstotka višje kot leto prej. Iztekov zaposlitev za določen čas je bilo manj, zato se je ta kategorija brezposelnih zmanjšala za 2,4 odstotne točke, na 40,0 odstotka.

Slika 1: Deleži nekaterih skupin registriranih brezposelnih oseb konec decembra (v odstotkih)

Vir: ZRSZ.

Izvedbeni načrt Jamstva za mlade za obdobje 2021–2025

Konec decembra 2024 je bilo registriranih 10.004 brezposelnih oseb v starosti od 15 do 29 let, kar je za 152 oseb oziroma 1,5 odstotka več kot decembra 2023. V obdobju od januarja do decembra 2024 se je v evidenco brezposelnih na novo prijavilo 18.262 oseb v starosti od 15 do 29 let, iz evidence brezposelnih je bilo odjavljenih 17.184 oseb, med njimi 12.116 oseb, ki so se zaposlile.

Slika 2: Registrirano brezposelni mladi, 2020–2024, konec decembra

Vir: ZRSZ.

Stopnja anketne brezposelnosti mladih (sezonsko prilagojena), starih do 24 let, ki jo po podatkih ankete o delovni sili izračunava Eurostat, je bila v Sloveniji v letu 2024 10,9-odstotna, kar je za 1 odstotno točko več kot v letu 2023, vendar pod povprečjem EU (EU27), v kateri je bila stopnja 14,9-odstotna.

Stopnja NEET[[3]](#footnote-3) je bila v Sloveniji v letu 2024 7,6-odstotna, kar je za 0,2 odstotne točke manj kot v letu 2023, vendar pod povprečjem EU27, v kateri je bila 11,0-odstotna.

V decembru 2023 je bilo po podatkih SURS v Sloveniji 134.400 delovno aktivnih prebivalcev v starosti od 15 do 29 let, kar je za 1133 oseb oziroma 0,8 odstotka manj kot decembra 2023.

Slika 3: Delovno aktivno prebivalstvo, mladi, 2020–2024, konec decembra

Vir: SURS.

V ukrepe Jamstva za mlade je bilo v letu 2024 vključenih več kot 16.000 mladih, starih do 29 let, poleg tega je bilo s subvencijo podprtih 2494 mladih kmetov, starih do 40 let. Vseh zaposlitev brezposelnih mladih je bilo 12.116. Za ukrepe Jamstva za mlade je bilo v letu 2024 porabljenih okvirno 34,5 milijona evrov. Največ sredstev je bilo namenjenih za pomoč mladim na podeželju (shemi Dopolnilna dohodkovna podpora za mlade kmete in Podpora za vzpostavitev gospodarstev mladih kmetov v skupni višini 8,4 milijona evrov), za različne oblike štipendiranja (8,2 milijona evrov), 4,9 milijona evrov za spodbude za zaposlovanje mladih za nedoločen čas, 4,5 milijona evrov za ukrepe, namenjene ranljivim mladim na trgu dela, 3,8 milijona evrov za programe usposabljanja in izobraževanja brezposelnih mladih ter 1 milijon evrov za programe spodbujanja ustvarjalnosti, podjetnosti in inovativnosti med mladimi ter zagonske subvencije za inovativna zagonska podjetja.

Od začetka izvajanja sheme Jamstvo za mlade (2014) do konca leta 2024 je bilo v ukrepe vključenih skupno že več kot 204.400 mladih, število vseh mladih, ki so v zaposlitev prešli iz brezposelnosti, pa je preseglo 207.600. Za ukrepe Jamstva za mlade je bilo v enakem obdobju porabljenih 514,2 milijona evrov. Največ sredstev v tem obdobju je bilo namenjenih za pomoč mladim na podeželju (shema Plačilo za mlade kmete in pomoč za zagon dejavnosti za mlade kmete), za različne oblike štipendiranja ter za spodbude za trajno zaposlovanje mladih.

# 2 UKREPI DRŽAVE NA TRGU DELA

Zakon o urejanju trga dela (Uradni list RS, št. 80/10, 40/12 – ZUJF, 21/13, 63/13 – ZIUPTDSV, 63/13, 100/13, 32/14 – ZPDZC-1, 47/15 – ZZSDT, [55/17](http://www.uradni-list.si/1/objava.jsp?sop=2017-01-2523), [75/19](http://www.uradni-list.si/1/objava.jsp?sop=2019-01-3307), [11/20](http://www.uradni-list.si/1/objava.jsp?sop=2020-01-0345) – odl. US, [189/20](http://www.uradni-list.si/1/objava.jsp?sop=2020-01-3287) – ZFRO, 54/21, 172/2021 – ZODPol-G, 54/22, 59/22 – odl. US, 109/23 in 62/24 – ZUOPUE; v nadaljnjem besedilu: ZUTD) določa naslednje ukrepe države na področju trga dela.

Slika 4: Ukrepi države na trgu dela

Ukrepe države na trgu dela lahko izvajajo naslednji izvajalci:

* Ministrstvo za delo, družino, socialne zadeve in enake možnosti Republike Slovenije (v nadaljnjem besedilu: MDDSZ),
* ZRSZ,
* domači ali tuji pravni subjekti s sedežem v Republiki Sloveniji, konfederacije ali zveze sindikatov, reprezentativnih na ozemlju države, in združenja delodajalcev, reprezentativna na ozemlju države, ki pridobijo koncesijo po določbah ZUTD,
* Javni štipendijski, razvojni, invalidski in preživninski sklad Republike Slovenije (v nadaljnjem besedilu: JŠRIPS).

## 2.1 STORITVI ZA TRG DELA

ZUTD v 16. členu kot storitvi za trg dela določa:

* vseživljenjsko karierno orientacijo (v nadaljnjem besedilu: VKO) in
* posredovanje zaposlitve.

### 2.1.1 VSEŽIVLJENJSKA KARIERNA ORIENTACIJA

Storitve VKO omogočajo ugotavljanje sposobnosti, kompetenc in interesov za sprejemanje odločitev o zaposlovanju, izobraževanju, usposabljanju in izbiri poklica. Omogočajo tudi vodenje življenjskih poti tako, da se posamezniki teh sposobnosti in kompetenc naučijo in jih uporabljajo. Zakonsko določeni izvajalci so MDDSZ, ZRSZ, koncesionarji in JŠRIPS. Kot storitve VKO se lahko izvajajo tudi aktivnosti, ki so namenjene učencem, dijakom, študentom in njihovim staršem.

#### 2.1.1.1 Izvajanje storitve vseživljenjske karierne orientacije

Dejavnosti, ki jih v okviru storitev VKO izvaja ZRSZ za brezposelne osebe in iskalce zaposlitve, katerih zaposlitev je ogrožena, ter druge (učenci, dijaki, študenti, zaposleni, ki iščejo ustreznejšo zaposlitev, in drugi), so:

* informiranje o trgu dela,
* samostojno vodenje kariere,
* osnovno karierno svetovanje,
* poglobljeno karierno svetovanje,
* učenje veščin vodenja kariere.

V nadaljnjem besedilu so pri vsaki dejavnosti naštete in opisane naloge in vsebine, ki so se v letu 2024 izvajale na ZRSZ v okviru storitev VKO.

* ***Informiranje o trgu dela*** *je ena temeljnih storitev ZRSZ, ki zajema različne oblike obveščanja o možnostih zaposlovanja, izobraževanja in usposabljanja ter finančnih pomočeh in drugih temah o trgu dela v Sloveniji, drugih državah EU, EGP in Švicarski konfederaciji.*

ZRSZ spodbuja brezposelne osebe in iskalce zaposlitve k informiranju prek spletne strani in družbenih omrežij, saj želi povečati njihovo aktivnost in samostojnost na trgu dela pri iskanju zaposlitve ter vodenju lastne kariere. Na spletni strani ZRSZ in na portalu stranke informirajo o pravicah in obveznostih vodenja v posameznih evidencah, ki jih vodi ZRSZ, ter o ključnih storitvah, pomembnih za sodelovanje z ZRSZ. Informiranje o prostih delovnih mestih na slovenskem trgu dela ZRSZ ponuja v okviru iskalnika po prostih delovnih mestih, ki je dostopen na strani ZRSZ in **portalu za iskalce zaposlitve** [**PoiščiDelo.si**](http://www.PoiščiDelo.si). Portal v naboru storitev za informiranje o trgu dela omogoča uporabnikom dostop do nasvetov in priročnikov za iskanje zaposlitve ter dostop do iskalnika po prostih delovnih mestih, pri katerem je ZRSZ v letu 2024 evidentiral 32.465 aktivnih naročil za obveščanje o prostih delovnih mestih, kar je za 34 odstotkov več kot v letu 2023.

Pomoč pri uporabi spletnih storitev in splošno informiranje o storitvah ZRSZ se uporabnikom zagotavlja s **kontaktnim centrom**. V letu 2024 je kontaktni center opravil 44.091 storitev telefonskega informiranja in odgovoril na 14.364 vprašanj v elektronskih sporočilih. **Interaktivna zavodova asistentka IZA** je v tem letu odgovorila na 57.116 spletnih vprašanj.

* ***Samostojno vodenje kariere*** *je storitev, ki zajema pripomočke, s katerimi posameznik načrtuje in vodi svojo kariero.*

ZRSZ brezposelne osebe in iskalce zaposlitve spodbuja k samostojnemu vodenju kariere. V ta namen ponuja pripomočke za samostojno in načrtno vodenje kariere ter karierno odločanje, ki so na voljo vsem uporabnikom prek elektronskih storitev ZRSZ in v kariernih središčih. V dobi digitalizacije je uporaba elektronskih storitev in pripomočkov za samostojno vodenje kariere pomembna tako za brezposelne in iskalce zaposlitve kot za sam ZRSZ.

Za povečevanje aktivnosti in samostojnosti pri iskanju zaposlitve in vodenju kariere ZRSZ brezposelne osebe spodbuja predvsem k uporabi **portala** [**PoiščiDelo.si**](http://www.PoiščiDelo.si), na katerem ima uporabnik dostop do eSvetovanja, spletnega pripomočka za načrtovanje kariere in iskanje zaposlitve, do storitve za predstavitev delodajalcem na slovenskem ali evropskem trgu dela, storitve oblikovanja elektronskih življenjepisov iz podatkov profila za prijave na prosta delovna mesta po Europass standardih ter do pripomočkov in orodij karierne orientacije. Konec leta 2024 je bilo na portalu evidentiranih 75.621 registriranih uporabnikov, kar je za 5 odstotkov več kot leto prej.

V naboru storitev za samostojno iskanje zaposlitve in vodenje kariere portal PoisciDelo.si omogoča tudi elektronsko oddajo vloge za prijavo v evidence ZRSZ, vloge za pridobitev pravice do denarnega nadomestila, vloge za odjavo iz evidenc iz razloga lastne volje ali zaposlitve v tujini ter naročilo potrdil iz uradnih evidenc ZRSZ. V letu 2024 je ZRSZ prek portala prejel 17.720 elektronskih vlog za prijavo v evidence ZRSZ in odjavo iz njih ter vlog za denarno nadomestilo in 4067 naročil za izdajo potrdil iz uradnih evidenc ZRSZ.

Ob koncu leta 2024 je ZRSZ vzpostavil tudi angleški portal, tako imenovani *Portal for jobseekers (Single digital gateway)* za čezmejne uporabnike, ki omogoča registracijo/prijavo izključno prek sistema SI-PASS z digitalnim potrdilom izdajatelja države članice EU. Portal je dostopen tako prek spletne strani ZRSZ, na kateri so bile tudi vzpostavljene spremembe v angleški različici z možnostjo »Log In«, kot tudi neposredno na povezavi sdg.ess.gov.si. Na portalu uporabniki lahko v angleškem jeziku oddajo elektronsko vlogo za prijavo v evidenco brezposelnih, vlogo za denarno nadomestilo in vlogo za odjavo iz evidenc ZRSZ.

**Karierna središča** je zaradi dodatne pomoči pri aktivnem iskanju zaposlitve v letu 2024 obiskalo 4207 oseb, ki so lahko samostojno dostopale do pisnih informacij o trgu dela, elektronskih virov in pripomočkov za iskanje zaposlitve, obenem pa so bile deležne tudi pomoči svetovalcev. Kratkih modularnih delavnic (v nadaljnjem besedilu: KMD) se je v tem obdobju udeležilo 10.055 oseb.

ZRSZ v kariernih središčih ponuja tudi storitve za šolajočo se mladino in druge. Opravljenih je bilo 198 individualnih svetovanj za učence osnovnih šol, 23 za dijake srednjih šol in 189 za druge (študenti, zaposleni, iskalci zaposlitve). Karierna središča je v organiziranih skupinah obiskalo 1113 učencev, 732 dijakov in 1031 drugih oseb. Izpeljani so bili posveti in predavanja, ki se jih je udeležilo 248 staršev šolajoče se mladine. Sestankov s svetovalnimi službami se je udeležilo 65 udeležencev. Pripomočki za VKO so bili predstavljeni 178 osebam.

**Računalniški program Kam in kako** je v letu 2024 uporabilo 17.842 uporabnikov, od tega 2158 odraslih ter 15.684 učencev in dijakov.

* ***Osnovno karierno svetovanje*** *vključuje individualno svetovanje, pomoč pri izdelavi zaposlitvenega načrta in pomoč pri iskanju zaposlitve. Namenjeno je določanju zaposlitvenih ciljev. Zagotavlja se brezposelnim osebam in iskalcem zaposlitve, katerih zaposlitev je ogrožena.*

ZRSZ si je v okviru osnovnega kariernega svetovanja prizadeval za čim hitrejši prehod brezposelnih oseb na trg dela z ažurnim kariernim svetovanjem in določanjem ustreznih zaposlitvenih ciljev kot osnovo za napotovanje na prosta delovna mesta. Izvajanje osnovnega kariernega svetovanja je bilo v letu 2024 prilagojeno strukturi brezposelnih tako, da so več pozornosti in časa namenili ranljivim skupinam, predvsem dolgotrajno brezposelnim.

V letu 2024 so na ZRSZ z brezposelnimi osebami opravili 156.619 osnovnih kariernih svetovanj in izdelali 154.568 zaposlitvenih načrtov, v katerih se dogovorijo o zaposlitvenih ciljih in aktivnostih za čimprejšnjo zaposlitev brezposelne osebe. Poleg osnovnih kariernih svetovanj je bilo opravljenih 34.119 spremljanj aktivnosti zaposlitvenih načrtov. Dogovori v zaposlitvenih načrtih se spremljajo zaradi pregleda uresničitve dogovorov in ugotavljanja težav pri uresničitvi ter se po potrebi nadgrajujejo z dodatnimi aktivnostmi. Za vse neaktivne brezposelne osebe na ZRSZ vodijo postopke ugotavljanja kršitev.

Za DBO so v letu 2024 opravili 5028 ocen stanja po 12 mesecih. Pri oceni stanja svetovalci pregledajo dozdajšnje obravnave, aktivnosti brezposelne osebe, njene zaposlitvene cilje in veščine iskanja zaposlitve ter skupaj s stranko določijo področja za izboljšavo ter izberejo ustrezne aktivnosti in ukrepe za čimprejšnjo vključitev na trg dela.

Brezposelnim osebam so v skladu z dogovorom s svetovalcem omogočali tudi izvedbo osnovnega kariernega svetovanja na daljavo, brez osebnega stika, s čimer so spodbujali in krepili uporabo digitalnih kompetenc. Osnovno karierno svetovanje je potekalo v kombinaciji telefonskega klica in elektronskega podpisa zaposlitvenega načrta prek portala PoisciDelo.si. Svetovalci na ZRSZ so v letu 2024 prejeli 18.666 elektronsko podpisanih zaposlitvenih načrtov, kar je za 28 odstotkov več kot leto prej. Prav tako so v letu 2024 na portalu razširili nabor dokumentov, ki jih osebe lahko elektronsko podpišejo v okviru kariernega svetovanja brez osebnega obiska.

Brezposelnim osebam prek portala PoiščiDelo.si omogočajo tudi komuniciranje s svetovalcem in pošiljanje mesečnih poročil o aktivnostih iskanja zaposlitve in zahtevanih dokazil, lahko predlagajo spremembo zaposlitvenega načrta, pregledujejo udeležbo v programih aktivne politike zaposlovanja (v nadaljnjem besedilu: APZ), sporočajo spremembe kontaktnih podatkov, podatkov o izobrazbi, dodatnih znanjih, sporočajo opise delovnih izkušenj in izpeljavo napotitev na prosta delovna mesta. Ta način poslovanja omogoča preprosto in hitro komunikacijo, ki prihrani čas in potne stroške brezposelnim osebam. Svetovalci na ZRSZ so v letu 2024 prek storitve Moj svetovalec prejeli 106.534 sporočil, kar je za 12 odstotkov več kot leta 2023, 20.538 zahtevanih dokazil in 6825 elektronskih dokumentov, pomembnih za učinkovito izvajanje storitev posredovanja v zaposlitev, skupaj 27.363, kar je za 166 odstotkov več v primerjavi z letom 2023.

Konec leta 2024 je na ta način z ZRSZ sodelovalo 52,6 odstotka oziroma 24.750 brezposelnih oseb, kar je za 6,4 odstotne točke več kot konec leta 2023.

Aktivnosti na portalu PoisciDelo.si so bile v letu 2024 usmerjene v širitev nabora dokumentov, ki jih brezposelne osebe in iskalci zaposlitve lahko podpišejo elektronsko, brez osebnega obiska (pogodbe, aneksi, več vrst izjav in podobno). Po uvedbi je zavod v letu 2024 prejel 2373 elektronsko podpisanih novih dokumentov.

* ***Poglobljeno karierno svetovanje*** *je storitev za brezposelne osebe, pri katerih so zaznane dodatne potrebe za motivacijo, pridobitev ustreznih poklicnih kvalifikacij in odpravljanje različnih ovir pri zaposlovanju ter za preprečevanje prehoda med dolgotrajno brezposelne in socialno prikrajšane. Zagotavlja se tudi zdravstveno zaposlitveno svetovanje.*

ZRSZstoritve poglobljenega kariernega svetovanja (karierno, rehabilitacijsko in zdravstveno zaposlitveno svetovanje)prednostno ponuja DBO in brezposelnim osebam z zapletenimi težavami za vstop na trg dela za čim hitrejše odpravljanje morebitnih ovir in s tem za preprečevanje prehoda v dolgotrajno brezposelnost. V letu 2024 so na ZRSZ izvedli skupno 20.722 poglobljenih svetovanj, od tega 8333 kariernih, 10.396 rehabilitacijskih in 1993 zdravstveno zaposlitvenih. V primerjavi z letom 2023 (24.001) je bilo število opravljenih poglobljenih svetovanj za 13,7 odstotka nižje.

Pri **poglobljenem kariernem svetovanju** svetovalci na ZRSZ uporabljajo posebne pripomočke VKO in po potrebi tudi različna psihodiagnostična sredstva, ki so jim v pomoč pri prepoznavi potreb strank. Poglobljeno karierno svetovanje je učinkovito predvsem v osebnem svetovanju. Tudi v letu 2024 je bilo prednostno usmerjeno v odpravljanje zaposlitvenih ovir, aktivacijo in iskanje priložnosti za čimprejšnje zaposlovanje brezposelnih oseb. ZRSZ je za svetovalce poglobljenega kariernega svetovanja izvedel dve strokovni srečanji, na katerih so jih seznanili s temami odvisnosti od alkohola in samomorilnostjo ter teoretičnimi izhodišči za izvajanje intervizije.

ZRSZ v okviru poglobljenega kariernega svetovanja brezposelnim osebam zagotavlja tudi **zdravstveno zaposlitveno svetovanje** kot pomoč pri iskanju ustrezne zaposlitve ali kot pomoč in svetovanje pri vključitvi v ustrezen program APZ, pri ugotavljanju potrebe po vključitvi v postopke za pridobitev statusa invalidne osebe oziroma v postopke za ugotovitev začasne nezaposljivosti. Zdravstveno zaposlitveno svetovanje izvajajo izbrani izvajalci ZRSZ, in sicer zdravniki specialisti medicine dela in specialisti psihiatrije. Do konca leta 2024 so zdravniki svetovalci opravili 1993 zdravstvenih zaposlitvenih svetovanj.

V **rehabilitacijskem svetovanju**, ki zajema informiranje in svetovanje o pravicah invalidov, ugotavljanje smiselnosti za začetek in vodenje postopka za ugotavljanje invalidnosti in/ali pravice do zaposlitvene rehabilitacije v skladu z Zakonom o zaposlitveni rehabilitaciji in zaposlovanju invalidov, napotovanje in spremljanje izvajanja storitev zaposlitvene rehabilitacije in izdelave ocene zaposlitvenih možnosti invalidne osebe, je bilo v letu 2024 opravljenih 10.396 svetovanj.

V letu 2024 je bilo doseženih 1485 novih vključitev v storitve zaposlitvene rehabilitacije, vseh vključenih invalidov pa je bilo ob koncu decembra 1230. Izvajanje storitev zaposlitvene rehabilitacije se konča z oceno zaposlitvenih možnosti osebe, iz katere mora biti razvidno predvsem, ali je invalidna oseba zaposljiva v običajnem delovnem okolju, v podporni ali zaščitni zaposlitvi, za katera dela je usposobljena in kakšne podporne storitve ali prilagoditve potrebuje na delovnem mestu. V letu 2024 je bilo izdanih 94 odločb o podporni zaposlitvi, 117 o zaščitni zaposlitvi in 389 odločb o nezaposljivosti, zaposlilo pa se je 2243 brezposelnih invalidov.

Ena od aktivnosti reševanja ovir pri zaposlovanju je tudi ugotavljanje začasne nezaposljivosti po 117. členu ZUTD. Na podlagi obravnave v medinstitucionalnih komisijah uradov za delo (v nadaljnjem besedilu: UD) ZRSZ in centrov za socialno delo (v nadaljnjem besedilu: CSD) je bilo v letu 2024 razvrščenih v evidenco začasno nezaposljivih 5248 brezposelnih oseb.

* ***Učenje veščin vodenja kariere*** *vključuje različne skupinske oblike pridobivanja veščin za spoznavanje lastnih zanimanj in kompetenc, možnosti v okolju, učenje odločanja ter načinov uresničevanja zaposlitvenih in kariernih ciljev.*

Z vključevanjem brezposelnih oseb v delavnice za pridobivanje veščin iskanja zaposlitve želi ZRSZ aktivirati brezposelne osebe za samostojno, učinkovito in odgovorno iskanje zaposlitve in vodenje lastne kariere ter jih opremiti s sodobnimi načini in kompetencami za vstop na trg dela.

V kariernih središčih svetovalci ZRSZ izvajajo KMD za namen učenja veščin vodenja kariere in iskanja zaposlitve. Poudarek je bil na osnovnem digitalnem opismenjevanju, saj je to pomembno za širitev možnosti iskanja zaposlitve in uporabe spletnih pripomočkov ZRSZ. Delavnica je namenjena usposobitvi brezposelnih oseb za uporabo portala Poiščidelo.si. V letu 2024 se je v različne KMD vključilo 10.055 brezposelnih oseb.

**Delo z osebami s priznano mednarodno zaščito in drugimi tujci iz tretjih držav**

V okviru storitev trga dela ZRSZ dela tudi z osebami s priznano mednarodno zaščito in drugimi tujci iz tretjih držav. Za osebe z mednarodno zaščito ima ZRSZ svetovalni proces, ki je posebej prilagojen dodatnim potrebam in drugačnemu izhodišču, s katerim te osebe vstopajo na trg dela. Pri delu so poudarjene medkulturne kompetence, vloga socialnega mediatorja pri vključevanju na trg dela, ob stalnem spodbujanju in prikazu pomena učenja slovenskega jezika ter spoznavanja sistema. Bistveno je tudi delo z mogočimi delodajalci, ki jih je treba seznaniti s posebnostmi, na katere morajo biti pozorni ob zaposlitvi teh oseb v prvi fazi zaposlitve. Skupne značilnosti teh oseb so neznanje slovenskega jezika, pomanjkljiva izobrazba (nimajo izobrazbe ali je ta nizka, osebe so nepismene), nepoznavanje sistema in kulturne razlike, kar zahteva dodaten čas v svetovalnem procesu in ob uvajanju v delo. V letu 2024 se je iz evidence ZRSZ odjavilo 237 oseb s statusom mednarodne zaščite, od tega 16 zaradi samozaposlitve in 221 zaradi zaposlitve. Od tega je bilo sedem samozaposlitev in 137 zaposlitev med Ukrajinci z začasno in subsidiarno zaščito. Konec decembra 2024 je bilo prijavljenih 547 oseb iz Ukrajine z enim od statusov mednarodne zaščite, vseh oseb z enim od statusov mednarodne zaščite pa je bilo 732 (272 moških in 460 žensk). V tem obdobju je bilo v evidenci brezposelnih oseb prijavljenih 43 aktivnih prosilcev za mednarodno zaščito, 120 oseb s statusom begunca, 31 oseb s subsidiarno zaščito, 517 oseb z začasno zaščito in 16 zavrnjenih prosilcev za mednarodno zaščito.

Za osebe s statusom mednarodne zaščite in druge tujce ZRSZ izvaja poseben **program usposabljanja na delovnem mestu**, ki traja šest mesecev. Vključenim osebam je na voljo mentor, za vsakega udeleženca pa se pripravi tudi slovarček izrazov s konkretnega delovnega mesta. V program Usposabljanje na delovnem mestu za osebe z mednarodno zaščito in tujce se je v letu 2024 vključilo 13 oseb, od tega 11 iz Ukrajine.

ZRSZ za osebe z mednarodno zaščito izvaja **prilagojen program svetovanja**, ki upošteva njihove posebne potrebe in izzive pri vstopu na trg dela. Program vključuje:

* medkulturne kompetence: svetovalci ZRSZ so usposobljeni za delo z ljudmi iz različnih kulturnih okolij;
* učenje slovenskega jezika: ZRSZ spodbuja učenje slovenščine in ponuja pomoč pri tem, saj je znanje slovenščine ključnega pomena za uspešno zaposlitev;
* spoznavanje sistema: osebe z mednarodno zaščito se seznanijo s slovenskim sistemom dela in socialne varnosti;
* sodelovanje z delodajalci: ZRSZ sodeluje z delodajalci in jih ozavešča o posebnostih pri zaposlovanju oseb z migrantskim ozadjem.

ZRSZ je v letu 2024, po enoletni prekinitvi, znova izvedel 15 delavnic z naslovom **Integracija na trg dela**, v katere je bilo vključenih 199 oseb. Delavnice za 12 do 15 oseb so bile namenjene osebam s priznano mednarodno zaščito in tujcem iz tretjih držav brez delovnih izkušenj v Sloveniji, pri katerih je prepoznano neznanje slovenskega jezika in se zaradi tega še ne morejo vključevati v redne programe APZ. Vsebina skupinskih delavnic temelji na začetnem vključevanju s spoznavanjem trga v Sloveniji in pridobivanjem veščin iskanja zaposlitve. Delavnice so potekale s simultanim tolmačenjem v albanski, angleški, srbski, hrvaški in ukrajinski jezik, saj udeleženci še niso sposobni slediti kompleksnim vsebinam v slovenskem jeziku.

### 2.1.2 POSREDOVANJE ZAPOSLITVE

*Posredovanje zaposlitve je storitev, ki jo izvaja ZRSZ za pravočasno zapolnitev prostih delovnih mest ter usklajevanje ponudbe delavcev in povpraševanja po njih na trgu dela v Sloveniji, drugih državah EU, Evropskega gospodarskega prostora (v nadaljnjem besedilu: EGP) in Švicarski konfederaciji.*

Posredovanje zaposlitve zajema iskanje primerne ali ustrezne zaposlitve brezposelni osebi oziroma iskalcu zaposlitve, napotitev te osebe k delodajalcu in iskanje ustreznega ali primernega delavca za delodajalca. Storitev se ob upoštevanju izobrazbe in poklica, delovnih izkušenj in usposobljenosti brezposelnih oseb in iskalcev zaposlitve izvaja za usklajevanje ponudbe in povpraševanja po delavcih na trgu dela v Sloveniji, drugih državah članicah EU, EGP in Švicarski konfederaciji. V skladu s 26. členom ZUTD se posredovanje zaposlitve na ozemlju Republike Slovenije zagotavlja brezposelnim osebam in prijavljenim iskalcem zaposlitve za države članice EU, EGP in Švicarsko konfederacijo pa tudi drugim iskalcem zaposlitve.

V letu 2024 se je iz evidence brezposelnih na ZRSZ odjavilo skupaj 63.488 brezposelnih oseb, od tega 40.629 zaradi zaposlitve, kar je za 1,5 odstotka manj kot v letu 2023.

Posredovanje zaposlitve in druge storitve ZRSZ delodajalcem zagotavlja prek **pisarn za delodajalce**, ki so v območnih službah (v nadaljnjem besedilu: OS) ZRSZ, storitve pa se izvajajo tudi v vseh UD. V pisarnah delodajalcem zagotavljajo vse storitve na enem mestu (informiranje, objava prostega delovnega mesta, posredovanje kandidatov, organizacija zaposlitvenih dogodkov, pomoč pri izvajanju ukrepov APZ, pomoč pri izpolnjevanju vlog in obrazcev, informiranje o drugih ukrepih v Republiki Sloveniji, podpora pri zagotavljanju in selekciji delavcev, dogovori o načinu usposabljanja za delavce, ki jih na trgu primanjkuje, in podobno).

Delodajalci so v letu 2024 ZRSZ sporočili 157.384 prostih delovnih mest, kar je za 3,9 odstotka manj kot v letu 2023, v 46,9 odstotka primerov so delodajalci želeli sodelovanje ZRSZ pri posredovanju kandidatov. Na ZRSZ so za 73.754 prostih delovnih mest, za katera so delodajalci v letu 2024 želeli njihovo sodelovanje, izvedli 100.133 napotitev brezposelnih oseb. Pred napotitvijo kandidatov na delovna mesta so ustreznost in motiviranost brezposelnih oseb za zasedbo delovnega mesta preverjali prek vseh kanalov komuniciranja (elektronsko, telefonsko, osebno, v UD in v kariernih središčih). Izvedenih je bilo 630.918 predhodnih preverjanj brezposelnih oseb. Največ prostih delovnih mest so ZRSZ sporočili delodajalci iz dejavnosti izobraževanja, zdravstva in socialnega varstva, predelovalnih dejavnosti in gradbeništva.

ZRSZ zagotavlja učinkovitost posredovanja tudi z **organizacijo srečanj delodajalcev z brezposelnimi osebami** (mini zaposlitveni sejmi, skupinske predstavitve prostih delovnih mest, hitri zmenki, karierni izbori in tako dalje), na katerih delodajalci brezposelnim predstavijo podjetje oziroma organizacijo, aktualna prosta delovna mesta in pogoje za njihovo zasedbo, po dogodku pa so praviloma organizirani prvi zaposlitveni razgovori. V letu 2024 se je 13.644 brezposelnih oseb udeležilo takih srečanj z delodajalci, dodatnih 6082 brezposelnih oseb pa je obiskalo karierne ali zaposlitvene sejme. Vseh navedenih srečanj z delodajalci in sejmov se je tako udeležilo 19.726 oseb, kar je za 40,8 odstotka več kot v letu 2023. ZRSZ je v poslovnem načrtu za leto 2024 namenil posebno pozornost organizaciji in izvedbi zaposlitvenih dogodkov in sejmov, na katerih se lahko delodajalci in brezposelne osebe srečajo v živo oziroma neposredno, intenzivno izvajanje vseh aktivnosti pa se že odraža tudi v zvišanju števila udeležencev dogodkov.

Na podlagi spremljanja posredovanja je razvidno, da je bilo 30.205 oziroma 74,3 odstotka brezposelnih, ki so se v letu 2024 odjavili zaradi zaposlitve, vključenih v storitve posredovanja (v šestih mesecih pred zaposlitvijo so prejeli napotnico, obvestilo, bili predhodno preverjeni, udeleženi na skupinskem srečanju z delodajalcem oziroma podobni aktivnosti posredovanja). V letu 2024 je bil delež vključenih v storitve posredovanja višji kot v letu 2023 (68,8 odstotka). Vključenost v storitve posredovanja, s povezovanjem brezposelnih oseb z delodajalci, ki iščejo delavce, neposredno prispeva k zaposlovanju brezposelnih oseb.

V letu 2024 je ZRSZ organiziral **23 mini zaposlitvenih sejmov, 839 hitrih zmenkov in različnih skupinskih predstavitev prostih delovnih mest delodajalcev.** Za spodbujanje izvajanja obiskov za vzpostavljanje novih partnerstev z delodajalci, ki z ZRSZ še ne sodelujejo, so na ZRSZ pripravili letni načrt obiskov delodajalcev. Za vzpostavljanje in vzdrževanje partnerskega sodelovanja z delodajalci so izvedli 2810 obiskov delodajalcev, kar je za 5 odstotkov več kot v letu 2023 (2677).

Partnersko povezovanje in dolgoročno sodelovanje različnih deležnikov na trgu dela sta postala nujna v razmerah kadrovskega primanjkljaja in drugih izzivov. Na ZRSZ je 30. septembra 2024 potekalo srečanje s predstavniki partnerjev podpisnikov **Dogovora o poslovnem sodelovanju z ZRSZ**. To so Gospodarska zbornica Slovenije, Obrtno-podjetniška zbornica Slovenije, Trgovinska zbornica Slovenije, Združenje agencij za zaposlovanje, Združenje delodajalcev obrti in podjetnikov Slovenije ter Združenje delodajalcev Slovenije. ZRSZ je predstavil aktualne podatke s trga dela, strategijo svojega razvoja in dela, novosti v storitvah za delodajalce in načrte za nadaljnji razvoj storitev, tudi v okviru aktualnih projektov ZRSZ. Dogodka so se udeležili tudi predstavniki Agencije za rad i zapošljavanje iz Bosne in Hercegovine in predstavili razmere na trgu dela v njihovi državi in svoje izkušnje z izvajanjem meddržavnega sporazuma o zaposlovanju ter aktualno problematiko in predloge za izboljšave. Oktobra 2024 je ZRSZ z Obrtno-podjetniško zbornico Slovenije podpisal nov Dogovor o partnerskem sodelovanju, s katerim sta se partnerja zavezala k še tesnejšemu sodelovanju in skupnemu iskanju rešitev na trgu dela v prihodnosti.

ZRSZ je v letu 2024 izvedel **50 zaposlitvenih in kariernih sejmov, od tega več sejmov tudi v tujini** (Črna gora, Srbija, Bosna in Hercegovina, Severna Makedonija) in enega prek spleta (Seize the Summer – spletni sejem za sezonska dela v turizmu). ZRSZ je OS tudi v letu 2024 usmerjal k organizaciji manjših, a ciljno usmerjenih dogodkov za zaposlovanje v dejavnostih, ki se soočajo s pomanjkanjem delavcev, in dogodkov za zaposlovanje težje zaposljivih skupin brezposelnih. Ti dogodki brezposelnim omogočajo, da na enem mestu spoznajo več delodajalcev in preverijo, kakšne so zahteve in potrebne kompetence za zasedbo aktualnih prostih delovnih mest, se delodajalcem predstavijo ter se z njimi pogovorijo o možnosti zaposlitve. V nadaljevanju so predstavljeni nekateri izbrani sejmi v letu 2024.

21. januarja je OS Celje organizirala **Karierni piknik**, namenjen vsem, ki iščejo zaposlitev, razmišljajo o spremembi kariere ali se šele odločajo za poklicno pot. Predstavilo se je 37 delodajalcev, izobraževalnih ustanov in drugih razstavljavcev.

OS Ljubljana je v svojih prostorih 1. februarja organizirala zaposlitveni sejem **Podpora iskalcem zaposlitve z invalidnostjo pri povezovanju z delodajalci** iz različnih dejavnosti. Sejma se je udeležilo 328 iskalcev zaposlitve, izvedenih je bilo kar 291 kratkih zaposlitvenih razgovorov. 21. marca je OS Ljubljana organizirala tudi zaposlitveni dogodek, namenjen povezovanju iskalcev zaposlitve in delodajalcev, ki poslujejo v dejavnosti gostinstva in turizma. Sodelovalo je 291 iskalcev zaposlitve in 12 delodajalcev. Izvedenih je bilo 320 kratkih zaposlitvenih razgovorov. V aprilu so organizirali še sejem Podpora iskalcem zaposlitve pri povezovanju z delodajalci na področju prodaje.

Mreža EURES je za delodajalce, skupaj z 12 drugimi evropskimi državami, 21. februarja organizirala spletni zaposlitveni sejem **Seize the Summer 2024**, na katerem je sodelovalo osem slovenskih delodajalcev s 24 prostimi delovnimi mesti, na katera so prejeli 296 prijav.

V Kariernem središču Murska Sobota so 21. februarja izvedli zaposlitveni sejem, ki je bil prednostno namenjen brezposelnim iz podjetja Moda MI & LAN, d. o. o., v katerem je delo izgubilo 98 zaposlenih. Sejma se je udeležilo 90 brezposelnih oseb, opravljenih pa je bilo več kot 200 razgovorov.

V Areni Bonifika v Kopru je 29. februarja potekal **Čezmejni zaposlitveno-karierni** sejem v organizaciji EURES in OS Koper, ki že več kot deset let samostojno organizira enega največjih zaposlitvenih dogodkov na Primorskem. Na sejmu je sodelovalo 116 delodajalcev in partnerjev iz različnih dejavnosti z raznovrstno ponudbo prostih delovnih mest in z različnimi možnostmi sodelovanja za dijake, študente, upokojence in druge. Sejma so se udeležili delodajalci iz praktično vseh dejavnosti, pripravljen je bil bogat sejemski program, dogodek je imel najmanj 2000 obiskovalcev, prišlo je več kot 25 organiziranih skupin dijakov in študentov, udeležili so se ga tudi svetovalci EURES iz sosednjih držav. Dogodek so obiskali tudi iskalci zaposlitve iz Italije in Hrvaške.

OS Velenje je 6. marca organizirala zaposlitveni dogodek **Skok v zaposlitev**. K sodelovanju so povabili delodajalce, Območno obrtno-podjetniško zbornico Velenje in Savinjsko-šaleško gospodarsko zbornico. Dogodek je bil namenjen brezposelnim in iskalcem zaposlitve ter posameznikom, ki iščejo nove karierne priložnosti, saj je bilo na voljo več kot 250 prostih delovnih mest, sodelovalo pa je 18 delodajalcev iz predelovalnih dejavnosti, energetike in gradbeništva. Med delodajalci so bila tudi tri invalidska podjetja.

OS Ptuj je 16. aprila izvedla **zaposlitveni dogodek**, na katerem je **iskalcem zaposlitve z invalidnostjo** nudila podporo pri povezovanju z delodajalci iz različnih dejavnosti. Z namenom ozaveščanja o enakovrednem vključevanju invalidov v delovno okolje so 22 delodajalcem predstavili različne oblike spodbud, ki so na voljo pri zaposlovanju teh oseb. Predstavitev so izvedli skupaj z JŠRIPS, Finančnim uradom Republike Slovenije in izvajalcem zaposlitvene rehabilitacije Zavodom Vitis. Delodajalce so seznanili s kvotnim sistemom in finančnimi spodbudami ter davčnimi olajšavami pri zaposlovanju invalidov, aktualnimi programi APZ in zaposlitveno rehabilitacijo. Predstavitev je bila tudi dobra priložnost za seznanitev s primeri dobrih praks posameznih delodajalcev, poudarek pa je bil na uspešnem sodelovanju med institucijami za uspešnejše vključevanje invalidov v delovno okolje in ohranjanje njihovih delovnih mest. Deset delodajalcev je predstavilo prosta delovna mesta za iskalce zaposlitve z invalidnostjo, opravljenih je bilo 131 zaposlitvenih razgovorov.

Na Univerzi v Mariboru je v aprilu potekala že **11. Karierna tržnica**, ki jo je organiziral Karierni Center Univerze v Mariboru v sodelovanju z ZRSZ, OS Maribor in OS Ptuj. Izvedenih je bilo 14 dogodkov, ki so potekali na različnih fakultetah Univerze v Mariboru in jih je obiskalo več kot 350 študentov in mladih diplomantov, dijakov ter drugih mladih iskalcev zaposlitve.

ZRSZ je 9. maja v sodelovanju z Ministrstvom za notranje zadeve Republike Slovenije organiziral enega od največjih zaposlitveno-kariernih dogodkov v Sloveniji **Sejem zaposlitvenih priložnosti**. Prireditev je združila več kot 250 delodajalcev in predstavnikov različnih ustanov s področja kariernega svetovanja in zaposlovanja, na primer s področja izobraževanja, združenja delodajalcev in sindikate, državne institucije, ki so pomembne za trg dela, nevladne organizacije in podobno. Sodelujoči delodajalci so prišli iz vse Slovenije, največ jih je bilo iz predelovalnih dejavnosti, zdravstva in socialnega varstva, trgovine, prometa, skladiščenja in gostinstva. Prisotni so bili tudi delodajalci iz javne uprave, informacijskih in komunikacijskih dejavnosti, gradbeništva, finančnih dejavnosti in tako naprej. Kar 190 delodajalcev je ponujalo tudi druge priložnosti, predvsem študentsko delo, različne oblike prakse, štipendiranja ter začasnega in občasnega dela upokojencev. Sejem je bil namenjen različnim ciljnim skupinam obiskovalcev, od šolajoče se mladine in študentov do brezposelnih in tistih, ki so zaposleni, pa iščejo nove zaposlitvene priložnosti, prav tako je ZRSZ na dogodek povabil zaposlene tik pred upokojitvijo, tujce, prosilce za mednarodno zaščito in druge. Pripravili so bogat obsejemski program, na dogodku pa je bilo predstavljenih približno 40 različnih aktualnih vsebin. Sejem zaposlitvenih priložnosti je obiskalo približno 10.000 obiskovalcev.

OS Maribor in mreža EURES sta 23. maja sodelovali na zaposlitvenem sejmu v organizaciji MojeDelo.com v Mariboru. Sejma se je udeležilo okrog 1200 obiskovalcev, sodelovalo je 40 podjetij. Skupaj je bilo izvedenih 415 informiranj in svetovanj. Izvedeni sta bili predavanji o mreži EURES in iniciativi ALMA ter o prepoznavanju osebnostnih lastnosti in njihovem pomenu pri iskanju zaposlitve.

**Zaradi kadrovskega primanjkljaja na domačem trgu dela je pomembna tudi vloga ZRSZ na področju delovnih migracij in pri organizaciji dogodkov v tujini.** Delavci, ki v Slovenijo prihajajo iz tretjih držav, sestavljajo vse večji delež delovno aktivnega prebivalstva. Prav tako so tujci, ki so prijavljeni pri ZRSZ, aktivno vključeni v storitve za trg dela in jih ZRSZ posreduje na prosta delovna mesta; to zahteva dodatna znanja in aktivnosti svetovalcev, ki so v stiku z delodajalcem ali z brezposelno osebo ali iskalcem zaposlitve.

**Evropski organ za delo** (angl. European Labour Authority – ELA) **in ZRSZ** sta na **mednarodni konferenci**, ki je v Kongresnem centru Brdo pri Kranju potekala 5. marca, zbrala več kot 100 predstavnikov javnih zavodov za zaposlovanje iz Slovenije in drugih držav, evropskih institucij in socialnih partnerjev. Konferenco je zaznamoval vsebinsko bogat program, večkrat je bilo poudarjeno, da so migracije značilne za celotno Evropo zaradi poglabljanja neskladij na evropskem trgu dela in s tem povezanega pomanjkanja delovne sile. Na konferenci so bila predstavljena nekatera orodja, ki lahko pomagajo pri reševanju izzivov strukturnih neskladij in pospeševanju delovne mobilnosti v Evropi. Nastopajoči so poudarili, da so bistveni ustrezen zakonodajni okvir, skupno delovanje socialnih partnerjev ter vključujoče in varno okolje za delavce migrante, pomembno podporo pa pomeni tudi aktivna vloga EU. Pri tem so bili posebej poudarjeni meddržavni sporazumi in sporazumi o partnerskem sodelovanju med javnimi zavodi za zaposlovanje ter vloga javnih zavodov za zaposlovanje pri usposabljanju, dousposabljanju in preusposabljanju kandidatov, ob sočasnem zagotavljanju podpore delodajalcem in sodelovanju z njimi. Četudi je praktično v vseh evropskih državah vrsta poklicev, v katerih je prisoten kadrovski primanjkljaj, je bila ena od bistvenih ugotovitev konference tudi ta, da možnosti za delovno mobilnost v okviru EU še vedno niso povsem izčrpane.

13. marca je ZRSZ sodeloval na **kariernih dnevih društva VTIS – društva v tujini izobraženih Slovencev**. Dogodek je bil namenjen vsem v tujini izobraženim Slovencem. ZRSZ je predstavil svoje delovanje in naloge, glavni poudarek pa je bil namenjen vračanju v Slovenijo, zato so predstavniki ZRSZ predvsem nudili informacije in usmeritve glede vračanja v Slovenijo ter informacije o iskanju zaposlitve, o potrebah delodajalcev in o trgu dela v Sloveniji.

17. aprila je ZRSZ tujim študentom, ki študirajo na Univerzi v Ljubljani, predstavil zaposlitvene priložnosti v Sloveniji 10. aprila pa prek spleta tudi tujim študentom, ki o študiju v Sloveniji šele razmišljajo.

Zaradi velikega povpraševanja delodajalcev in potreb slovenskega trga je ZRSZ v sodelovanju z Veleposlaništvom Republike Slovenije v Podgorici organiziral dva zaposlitvena dogodka v Črni gori z naslovom **Življenje in delo v Sloveniji** (prvi je bil v Podgorici 20. februarja, drugi v Nikšiću 21. februarja). Dogodka sta bila namenjena predvsem predstavitvi aktualnih potreb slovenskih delodajalcev, ki se spopadajo s precejšnjim kadrovskim primanjkljajem, kot tudi predstavitvi potreb v poklicih, ki so nujni za izvedbo sanacijskih del po poplavah in plazovih v letu 2023 in v katerih se lahko zaposlujejo tuji delavci po hitrejšem postopku, ter zagotavljanju verodostojnih informacij o življenjskih in delovnih razmerah v Sloveniji s ciljem, da v čim večji mogoči meri zagotovimo ustrezno zaščito delavcev v delovnih migracijah. Na dogodkih je sodelovalo 20 uglednih slovenskih delodajalcev iz vse Slovenije, obiskalo ju je 750 zainteresiranih iskalcev zaposlitve.

ZRSZ je zaposlitvene dogodke Življenje in delo v Sloveniji organiziral tudi v Srbiji (v Beogradu 10. junija in v Nišu 12. junija). Namen je bil zagotoviti celovite in zanesljive informacije o življenjskih in delovnih razmerah v Sloveniji na podlagi mednarodnega sporazuma o zaposlovanju med obema državama. Dogodkov se je udeležilo 49 slovenskih delodajalcev in okrog 4000 obiskovalcev. V novembru je ZRSZ dogodke Življenje in delo v Sloveniji organiziral tudi v Bosni in Hercegovini. Dogodkov v Sarajevu, Zenici, Tuzli in Banjaluki se je udeležilo 56 delodajalcev iz Slovenije in 3000 obiskovalcev. V decembru pa je ZRSZ dogodke izvedel še v Severni Makedoniji, in sicer v Skopju, Štipu in Prilepu. Udeležilo se jih je 22 slovenskih delodajalcev in 4300 tujih iskalcev zaposlitve.

V Celju je od 18. do 22. septembra potekal **56. Mednarodni obrtni sejem**. ZRSZ se je na posebnem razstavnem prostoru predstavil delodajalcem, iskalcem zaposlitve, mladim in drugim. Organizirali so tudi več predavanj za obiskovalce ter izvedli okroglo mizo z naslovom Pomanjkanje delovne sile v slovenskem gospodarstvu.

V Dravogradu je 24. septembra potekal **Koroški karierni sejem**, na katerem se je predstavilo več kot 50 podjetij in drugih organizacij. Organizirali so ga Klub koroških študentov, Koroška gospodarska zbornica in Zavod za mlade ODRIV. Na razstavnem prostoru je bil prisoten tudi ZRSZ, ki je zagotavljal informacije šolajoči se mladini, iskalcem zaposlitve, brezposelnim in drugim.

ZRSZ je v dvorani Tabor v Mariboru 8. oktobra organiziral že drugi **Sejem zaposlitvenih priložnosti**. Z organizacijo dogodka v vzhodni Sloveniji so si prizadevali poiskati razpoložljive delavce v vseh dostopnih virih in tako v največji mogoči meri aktivirati delovno zmogljivost, ki je na voljo doma, ter obenem pomagati gospodarstvu zapolniti kadrovske vrzeli. Na dogodku so se predstavili delodajalci iz vse Slovenije iz zasebnega in javnega sektorja ter praktično iz vseh dejavnosti, pa tudi druge ključne ustanove s področja kariernega svetovanja in zaposlovanja. Prisotnih je bilo 87 delodajalcev, največ s sedežem v podravski regiji. Največ delodajalcev je bilo iz predelovalnih dejavnosti, zdravstva in socialnega varstva, trgovine, javne uprave in obrambe, prometa in skladiščenja, gradbeništva. Prisotni so bili tudi delodajalci iz gostinstva, informacijskih in komunikacijskih dejavnosti, finančnih dejavnosti in drugi. 59 delodajalcev je ponujalo tudi druge priložnosti, predvsem študentsko delo, različne oblike prakse, štipendiranja ter začasnega in občasnega dela upokojencev. Prisotnih je bilo tudi več kot 20 pomembnih partnerskih organizacij, ki so obiskovalcem predstavile svoje storitve.

V oktobru je potekala tudi vrsta drugih sejmov. ZRSZ je sodeloval na prvem Kariernem sejmu v Domžalah, na prvem izobraževalno-kariernem festivalu v Kopru (Plac priložnosti) in na Kariernem sejmu v Brežicah. Dogodek v Brežicah je obiskalo več kot 400 učencev, dijakov in študentov brežiških osnovnih ter posavskih srednjih in višjih šol ter 26 delodajalcev in partnerjev. V Delavskem domu Trbovlje je bil 23. oktobra izveden največji karierno-zaposlitveni sejem v Zasavju. V Novem mestu je potekal Regijski karierni dan zaTE, namenjen mladim, ki se odločajo o svoji poklicni poti, kot tudi odraslim, ki iščejo nove karierne priložnosti. Dogodek, ki ga je OS Novo mesto organizirala skupaj z RIC Novo mesto, je privabil več kot 1100 udeležencev. OS Ljubljana in mreža EURES sta 24. oktobra sodelovali na kariernem sejmu v organizaciji MojeDelo v Cankarjevem domu v Ljubljani. Sejma se je udeležilo okrog 15.000 obiskovalcev, sodelovalo je 113 razstavljavcev. Stojnico ZRSZ je obiskalo 700 oseb. Na predavanju Od talenta do mednarodnih izkušenj so se predstavili mreža EURES, Europass in iniciativa ALMA s konkretno izkušnjo mobilnosti.

OS Murska Sobota je 17. oktobra organizirala največji karierni zaposlitveni dogodek leta v Pomurju z naslovom **Priložnosti za vse**. Na njem je bilo mogoče spoznati več kot 40 srednje velikih in velikih delodajalcev, ki zaposlujejo na območju pomurske regije. Sejma se je udeležilo več kot 1500 obiskovalcev.

V Univerzitetnem športnem centru Leona Štuklja v Mariboru je 13. in 14. novembra potekal **9. Karierni sejem poklicev in izobraževanja 2024**. Dogodek, ki ga že več let organizirajo Območna obrtno-podjetniška zbornica Maribor, Štajerska gospodarska zbornica, Mestna občina Maribor, Univerza v Mariboru, Fundacija za izboljšanje zaposlitvenih možnosti Prizma, Mladinski kulturni center Maribor in OS Maribor, je bil namenjen osnovnošolcem, dijakom in njihovim staršem ter svetovalnim delavcem. Sejma se je udeležilo 84 razstavljavcev, organizirano ga je obiskalo 46 osnovnih šol in devet srednjih šol. Sejem je obiskalo več kot 4000 otrok, skupaj pa je sejem obiskalo približno 6800 oseb.

Že v letu 2023 je ZRSZ začel razvijati orodje v okolju Power BI, s katerim bo lažje operativno spremljal področje posredovanja ter imel boljši vpogled v posamezne izvedene in neizvedene aktivnosti. Orodje bo hkrati ponudilo celovit pregled nad posredovanjem, z možnostjo uporabe različnih filtrov, tudi možnost pregleda nad obremenitvijo svetovalcev za delodajalce, ter omogočalo učinkovitejše upravljanje posredovanja. Razvoj se je nadaljeval tudi v letu 2024. Celosten vpogled na področje posredovanja je še posebej uporaben za podporo strokovnim sodelavcem centralne službe ZRSZ (primerjava po posameznih OS) ter za podporo vodstvu OS in vodjem UD. V začetku leta 2025 bo ZRSZ izvedel testiranje orodja, v OS Koper tudi pilotno, po 31. marcu 2025 pa je predvidena uporaba v drugih OS.

### 2.1.3 PROJEKTI V OKVIRU UKREPA STORITVI ZA TRG DELA – VSEŽIVLJENJSKA KARIERNA ORIENTACIJA

V tem poglavju so opisani projekti, ki se izvajajo v okviru ukrepa storitvi za trg dela, konkretno v okviru VKO v skladu z ZUTD, in so sofinancirani iz sredstev proračuna Republike Slovenije in sredstev Evropskega socialnega sklada plus (v nadaljnjem besedilu: ESS+) v okviru Programa evropske kohezijske politike za obdobje 2021–2027 v Sloveniji (v nadaljnjem besedilu: PEKP 2021–2027). Projekti bodo prispevali k bolj odzivnemu trga dela in učinkovitejšemu usklajevanju ponudbe in povpraševanja na trgu dela. Pomembno bodo spodbujali tudi sodelovanje in krepitev institucij na trgu dela. Posredno bodo prispevali tudi k učinkovitejšemu izvajanju programov APZ, predvsem z vidika hitrejše aktivacije razpoložljivih delovnih zmožnosti in trajnejših zaposlitev. Dolgoročna korist projektov je odziven trg dela. Projekte v okviru ukrepa storitvi za trga dela je v letu 2024 izvajal le ZRSZ.

1. **Platforma trga dela (upravičenec: MDDSZ, partner: ZRSZ)**

Projekt se izvaja v okviru PEKP 2021–2027, cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6 »Znanja in spretnosti ter odzivni trg dela«, specifičnega cilja ESO4.2 »Posodabljanje institucij in služb trga dela za oceno in predvidevanje potreb po veščinah ter zagotavljanje pravočasne in prilagojene pomoči in podpore pri usklajevanju ponudbe in povpraševanja na trgu dela, prehodih in mobilnosti (ESS+)«.

Namen projekta je vzpostavitev celostnega sistema za napovedovanje potreb trga dela, vrzeli med ponudbo in povpraševanjem ter oblikovanje predlogov za umestitev kompetenc v izobraževalne programe za odpravljanje neskladij trga dela in s tem krepitev konkurenčnosti slovenskega gospodarstva. Na platformi bo na sodoben način prikazano dogajanje na trgu dela. Uporabnikom bodo med drugim na voljo informacije o povpraševanju in ponudbi na trgu dela ter pregled kratkoročnih, srednjeročnih in dolgoročnih napovedi potreb trga dela po poklicih in kompetencah na način, ki bo prilagojen končnim uporabnikom, to je iskalcem zaposlitve, delodajalcem, strokovni javnosti in odločevalcem oziroma oblikovalcem politik.

Opravljene naloge in dosežki v letu 2024:

* izoblikovana celostna grafična podoba projekta,
* izvedba kratkoročnih napovedi (Napovednik zaposlovanja in Poklicni barometer),
* izvedba javnega naročila s postopkom konkurenčnega dialoga za razvoj informacijske rešitve,
* priprava žičnih okvirjev spletne platforme v prototipni obliki,
* priprava projektnih plakatov za obveščanje javnosti.

1. **Krepitev sodelovanja uradov za delo, centrov za socialno delo in drugih deležnikov pri integraciji dolgotrajno brezposelnih oseb na trg dela (upravičenec/izvajalec: ZRSZ)**

Projekt se izvaja v okviru PEKP 2021–2027, cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6: »Znanja in spretnosti ter odzivni trg dela« in specifičnega cilja ESO4.2 »Posodabljanje institucij in služb trga dela za oceno in predvidevanje potreb po veščinah ter zagotavljanje pravočasne in prilagojene pomoči in podpore pri usklajevanju ponudbe in povpraševanja na trgu dela, prehodih in mobilnosti (ESS+)«.

Namen projekta je uspešno in učinkovitejše reševanje kompleksnih okoliščin oziroma ovir oseb ob vstopu na trg dela. Cilj je vzpostavitev sistemskega povezovanja CSD in ZRSZ ter drugih pomembnih deležnikov (zdravstvo, nevladne organizacije itd.) na način, da se bodo združene obravnave lahko začele izvajati po novem ustreznem in učinkovitejšem protokolu, ki bo nudil osebam iz ciljne skupine celovito in kakovostno prilagojeno timsko obravnavo pri reševanju kompleksnih okoliščin/ovir ob vstopu na trg dela. Med ZRSZ, CSD in drugimi pomembnimi deležniki se bo vzpostavilo sistemsko in usklajeno delo pri zagotavljanju pravočasnih, usklajenih združenih storitev, pripravljeni bodo predlogi sprememb zakonodaje in nov protokol delovanja za združene obravnave skupnih uporabnikov na enem mestu. Bistveno bo tudi usposabljanje strokovnih delavcev obeh institucij za izvajanje združene medinstitucionalne obravnave.

Opravljene naloge in dosežki v letu 2024:

* izvedene zaposlitve oseb na projektu,
* vzpostavitev projektne skupine za sistemske rešitve združene obravnave,
* organizirani in izvedeni trije posveti z deležniki, med drugim državni posvet Sodelovanje institucij – za vse ljudi in delovni posvet Romano,
* dejavno sodelovanje na organiziranih srečanjih med OS ZRSZ in pristojnimi CSD (strokovna podpora pri izvajanju medinstitucionalnih komisij in na timskih obravnavah med ZRSZ in CSD),
* povezovanje z zunanjimi deležniki (CSD Ljubljana, CSD Moste Polje, Zavod Risa, zagovornik načela enakosti in drugi),
* pripravljen osnutek Protokola sodelovanja uradov za delo, CSD in drugih deležnikov.

1. **Krepitev mreže pisarn za delodajalce (upravičenec/izvajalec: ZRSZ)**

Projekt je del PEKP 2021 - 2027, cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6: »Znanja in spretnosti ter odzivni trg dela« in specifičnega cilja ESO4.2 »Posodabljanje institucij in služb trga dela za oceno in predvidevanje potreb po veščinah ter zagotavljanje pravočasne in prilagojene pomoči in podpore pri usklajevanju ponudbe in povpraševanja na trgu dela, prehodih in mobilnosti (ESS+)«.

Namen projekta je okrepitev mreže pisarn za delodajalce s storitvami za podporo delodajalcem, s krepitvijo sodelovanja z delodajalci predvsem na regionalni ravni in s promocijskimi aktivnostmi o digitalnih vsebinah ZRSZ ter o zelenem in družbeno odgovornem zaposlovanju. Učinkovitejša podpora delodajalcem omogoča nove možnosti za bolj kakovostno usklajevanje ponudbe in povpraševanja na trgu dela. V okviru operacije bodo potekali razvoj, nadgradnja in izvedba inovativnih storitev za podporo delodajalcem, ki bodo prispevali k zmanjševanju kadrovskega primanjkljaja in zagotavljanju trajnejše zaposlitve. Na podlagi razvite metodologije z merili za izbor se bo spremljalo število delodajalcev, ki bodo vključeni v proces pridobitve značke dobrega zaposlovalca. Zlasti se bo omogočila podpora delodajalcem pri digitalni, zeleni in družbeno odgovorni preobrazbi. Z okrepitvijo mreže pisarn za delodajalce na ZRSZ, ki delodajalcem zagotavljajo storitve po načelu vse na enem mestu, se bodo podprle potrebe delodajalcev pri iskanju ustreznih delavcev. Ciljne skupine so delodajalci, delodajalska združenja, zaposleni ZRSZ, posredno pa tudi iskalci zaposlitve, drugi deležniki na trgu dela in zainteresirana javnost.

Opravljene naloge in dosežki v letu 2024:

* izvedena analiza potreb delodajalcev po storitvah ZRSZ,
* pripravljene podlage za razvoj in izvedbo storitve zastopanja s po-zaposlitveno podporo: dokument z opisom vsebine storitve in postopkovnikom izvajanja storitve,
* vzpostavljeno sodelovanje z delodajalci na regionalni ravni: izveden strokovni panel sveta partnerjev (storitev ni bila načrtovana v letu 2024, vendar je bila zaradi ugodnih okoliščin izvedena),
* razvite in promovirane vsebine iz zelenega in družbeno odgovornega zaposlovanja: pripravljena in izvedena predstavitev zelenih delovnih mest na Mednarodnem obrtnem sejmu Celje in na strokovnem panelu,
* razvito priznanje ZRSZ: pripravljen koncept znamke, analiza znamk, certifikatov, nagrad in potek procesa dodelitve.

1. **Razvoj in vzpostavitev novega storitvenega modela ZRSZ s krepitvijo digitalnega poslovanja – NSM (upravičenec/izvajalec: ZRSZ)**

Projekt je del PEKP 2021–2027, cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6: »Znanja in spretnosti ter odzivni trg dela« in specifičnega cilja ESO4.2 »Posodabljanje institucij in služb trga dela za oceno in predvidevanje potreb po veščinah ter zagotavljanje pravočasne in prilagojene pomoči in podpore pri usklajevanju ponudbe in povpraševanja na trgu dela, prehodih in mobilnosti (ESS+)«.

Namen projekta je vzpostavitev novega storitvenega modela za izvajanje naprednih storitev, prilagojenih posebnim potrebam posameznikov in trga dela, s poudarkom na digitalizaciji. Novi storitveni model bo omogočil inovativno uporabniško pot (angl. Customer Journey), ki bo posameznikom, veščim digitalnega poslovanja, omogočila dostop do spletnih storitev in ustrezne podpore. Uporabnikom, ki so bolj oddaljeni od trga dela, pa bo nudila osebnega svetovalca (angl. Case Manager) in poglobljeno karierno svetovanje. Vzpostavitev digitalne poti bo omogočena z razvojem in uveljavitvijo nove zaposlitvene platforme ter e-storitve osnovnega kariernega svetovanja in posredovanja zaposlitve, ki bodo uporabnikom omogočili celoten proces izvesti digitalno. V nove e-storitve bo vključen tudi napredni model statističnega profiliranja, ki bo uporabnikom omogočal optimalno digitalno pot skozi storitve in najprimernejše predloge aktivnosti za pridobitev kakovostne zaposlitve. Nastala bo nova doktrina dela, ki bo upoštevala novo uporabniško pot z na novo opredeljenimi vlogami svetovalcev, kar bo temelj za redno delo svetovalcev. Vzpostavitev novega storitvenega modela bo prispevala k hitrejši aktivaciji razpoložljivih delovnih zmožnosti in hitrejšim kariernim prehodom posameznikov, kar bo pripomoglo k zmanjšanju strukturnih neskladij na trgu dela, povečani socialni varnosti posameznikov in zmanjšanju izdatkov za socialne transferje delovno sposobnim prebivalcem.

Projekt se je začel izvajati v septembru 2024, zato so bile aktivnosti v letu 2024 v veliki meri usmerjene v zaposlovanje novih sodelavcev in druge zagonske aktivnosti projekta.

1. **Izvajanje mreže EURES in iniciative ALMA (upravičenec/izvajalec: ZRSZ)**

Projekt« je del PEKP 2021 - 2027, cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6: »Znanja in spretnosti ter odzivni trg dela« in specifičnega cilja ESO4.2 »Posodabljanje institucij in služb trga dela za oceno in predvidevanje potreb po veščinah ter zagotavljanje pravočasne in prilagojene pomoči in podpore pri usklajevanju ponudbe in povpraševanja na trgu dela, prehodih in mobilnosti (ESS+)«.

Namen projekta je svetovanje za transnacionalno mobilnost delovne sile, zlasti mladih, prek storitev EURES. Projekt omogoča osredinjenost na uporabnike storitev z zagotavljanem hitrih in kakovostnih (digitalnih) storitev EURES, povezovanje institucij na trgu dela z namenom usklajevanja ponudbe in povpraševanja (partnersko sodelovanje EURES na državni in evropski ravni), preglednost (dostopnost prostih delovnih mest na portalu EURES) in krepitev strokovnosti svetovalcev EURES (usposabljanje). Z izvajanjem iniciative ALMA bo projekt prispeval tudi h kakovostnemu usposabljanju in pridobivanju kompetenc udeležencev, predvsem dolgotrajno brezposelnih mladih NEET, na delovnem mestu v tujini. Projekt bo s povečevanjem zaposlitvenih možnosti na širšem evropskem trgu dela in posredno z zmanjševanjem brezposelnosti prispeval k doseganju ciljev strategije EU.

Opravljene naloge in dosežki v letu 2024:

* izvedeni kadrovski postopki in uvajanje novozaposlenih,
* izvedene naloge EURES Nacionalnega urada za usklajevanje, v skladu z Uredbo EURES in v skladu s sestanki in dogovori v okviru mreže EURES, ki jo koordinira Evropski organ za delo,
* izvajanje večkanalnih storitev EURES in kontaktne točke za spodbujanje enakega obravnavanja delavcev EU,
* izvedba Evropskih zaposlitvenih dni in drugih dogodkov EURES (čezmejni zaposlitveni sejem v Kopru, EURES spletni sejem več držav za sezonska dela v poletnem turizmu in tako dalje),
* priprave na izvajanje iniciative ALMA in izvedba šestmesečnega programa za dve skupini udeležencev, ki sta se udeležili mobilnosti pri delodajalcih v Nemčiji,
* priprava in objava javnega poziva za nove člane in partnerje EURES ter sprejem novega partnerja v mrežo,
* skrb za interoperabilnost podatkov med portalom EURES in ZRSZ.

## 2.2 AKTIVNA POLITIKA ZAPOSLOVANJA (APZ)

APZ je nabor ukrepov na trgu dela za povečanje zaposlenosti in zmanjševanje brezposelnosti, večjo zaposljivost oseb na trgu dela ter povečanje konkurenčnosti in prožnosti delodajalcev. Ukrepi APZ so namenjeni za neposredno odpravljanje težav pri zaposlovanju in na trgu dela ter morajo dosegati povezane učinke s sistemskimi rešitvami in ukrepi drugih sektorskih politik.

Ukrepi APZ so se v letu 2024 izvajali na podlagi:

* smernic za izvajanje ukrepov APZ za obdobje 2021‒2025 (Vlada Republike Slovenije jih je sprejela na 47. redni seji 7. januarja 2021),
* načrta za izvajanje APZ za leti 2023 in 2024 (sklep ministra, pristojnega za delo, št. 1102-2/2022/2 z dne 13. decembra 2022, objavljen na spletni strani: <https://www.gov.si/teme/aktivna-politika-zaposlovanja/>),
* spremembe načrta za izvajanje ukrepov APZ za leto 2024 in načrta za izvajanje ukrepov APZ za leto 2025 (sklep ministra, pristojnega za delo, št. 1102-1/2024-2611-2 z dne 4. aprila 2024, objavljen na spletni strani: <https://www.gov.si/teme/aktivna-politika-zaposlovanja/>),
* proračuna Republike Slovenije za leto 2024 (Uradni list RS, št. [150/22](https://www.uradni-list.si/glasilo-uradni-list-rs/vsebina/2022-01-3734) in 123/23),
* Zakona o izvrševanju proračunov Republike Slovenije za leti 2023 in 2024 (ZIPRS2324) (Uradni list RS, št. [150/22](https://www.uradni-list.si/glasilo-uradni-list-rs/vsebina/2022-01-3736), [65/23](https://www.uradni-list.si/glasilo-uradni-list-rs/vsebina/2023-01-2088), [76/23](https://www.uradni-list.si/glasilo-uradni-list-rs/vsebina/2023-01-2386) – ZJF-I, [97/23](https://www.uradni-list.si/glasilo-uradni-list-rs/vsebina/2023-01-2674) in [123/23](https://www.uradni-list.si/glasilo-uradni-list-rs/vsebina/2023-01-3596) – ZIPRS2425),
* Zakona o izvrševanju proračunov Republike Slovenije za leti 2024 in 2025 (ZIPRS2425) (Uradni list RS, št. 123/23, 12/24 in 104/24 – ZIPRS2526),
* Pravilnika o izvajanju ukrepov aktivne politike zaposlovanja (Uradni list RS, št. 20/12, 28/14, 60/15, 82/18, 90/21 in 113/22),
* kataloga ukrepov APZ (objavljen na spletni strani: <https://www.gov.si/teme/aktivna-politika-zaposlovanja/>),
* Programa evropske kohezijske politike za obdobje 2021–2027 v Sloveniji,[[4]](#footnote-4)
* Načrta za okrevanje in odpornost (s spremembami),[[5]](#footnote-5) ki je podlaga za izkoriščenje sredstev mehanizma za okrevanje in odpornost.

Javna dela za pomoč pri odpravi posledic poplav in zemeljskih plazov so se izvajala v skladu z določbami 33. in 34. člena Zakona o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. [95/23](https://www.uradni-list.si/glasilo-uradni-list-rs/vsebina/2023-01-2670), [117/23](https://www.uradni-list.si/glasilo-uradni-list-rs/vsebina/2023-01-3410), [131/23](https://www.uradni-list.si/glasilo-uradni-list-rs/vsebina/2023-01-4011) – ZORZFS in [62/24](https://www.uradni-list.si/glasilo-uradni-list-rs/vsebina/2024-01-2126); v nadaljnjem besedilu: ZIUOPZP)

V letu 2024 je programe APZ izvajal le ZRSZ, in sicer v okviru naslednjih ukrepov APZ:

* ukrep 1: usposabljanje in izobraževanje,
* ukrep 3: spodbude za zaposlovanje in
* ukrep 4: kreiranje delovnih mest.

V posamezne programe APZ so se v skladu z opredelitvami v katalogu APZ vključevale brezposelne osebe, drugi iskalci zaposlitve, iskalci zaposlitve, katerih zaposlitev je ogrožena, zaposleni in delodajalci, prednostno pa osebe, opredeljene v 35. členu ZUTD.[[6]](#footnote-6) Brezposelne osebe oziroma iskalci zaposlitve se v programe ali posamezne dejavnosti vključujejo na podlagi zaposlitvenega načrta in akta o vključitvi, v času vključenosti pa jim pripadajo denarni prejemki in stroški, kot so opredeljeni v Pravilniku o izvajanju ukrepov aktivne politike zaposlovanja (Uradni list RS, št. [20/12](http://www.uradni-list.si/1/objava.jsp?sop=2012-01-0812), [28/14](http://www.uradni-list.si/1/objava.jsp?sop=2014-01-1173), [60/15](http://www.uradni-list.si/1/objava.jsp?sop=2015-01-2500), 82/18, 90/21 in 113/22) in v katalogu APZ.

V okviru APZ so se v letu 2024 izvajali programi, ki so bili:

* sofinancirani iz ESS+ v okviru PEKP 2021–2027, *urejeno z ločenimi pogodbami po programih*,in/ali
* financirani iz sredstev mehanizma za okrevanje in odpornost, *urejeno z ločeno pogodbo*,in/ali
* v celoti financirani iz proračuna Republike Slovenije, *urejeno s programsko pogodbo o izvajanju in financiranju ukrepov na trgu dela*, in/ali
* financirani iz sredstev Sklada za podnebne spremembe (Ministrstvo za okolje, podnebje in energijo Republike Slovenije), *urejeno z ločeno pogodbo*.

**V letu 2024 je bilo v ukrepe APZ vključenih 13.880 brezposelnih oseb, s pomočjo programov APZ pa se je zaposlilo 7774 brezposelnih oseb.**

Preglednica 4: Število vključitev brezposelnih oseb v ukrepe APZ v letu 2024

|  |  |  |
| --- | --- | --- |
| Ukrep APZ | Št. vključitev  brezposelnih oseb | Št. zaposlitev  brezposelnih oseb |
| UKREP 1: usposabljanje in izobraževanje | 8739 | 2635[[7]](#footnote-7) |
| UKREP 3: spodbude za zaposlovanje | 2733 | 2733[[8]](#footnote-8) |
| UKREP 4: kreiranje delovnih mest | 2408 | 2406[[9]](#footnote-9) |
| SKUPAJ | **13.880** | **7774** |

Vir: ZRSZ.

V letu 2024 se je v primerjavi z letom 2023 število vključitev brezposelnih oseb v ukrepe APZ povečalo za 38,8 odstotka. S pomočjo programov APZ se je zaposlilo 7774 brezposelnih oseb, kar je za 30,5 odstotka več kot v letu 2023. Glavni razlog za večje število vključitev v primerjavi s preteklim letom je v tem, da se je v prvi polovici leta 2024 začel izvajati program spodbud za zaposlitev, financiranih iz ESS+ v okviru PEKP 2021–2027.

Z vidika vključevanja v programe APZ je struktura brezposelnih tudi v letu 2024 ostala neugodna. Med brezposelnimi je še vedno velik delež pripadnikov ranljivih skupin (dolgotrajno brezposelni, nizko izobraženi in starejši), ki so težje zaposljivi in za vključevanje v programe APZ potrebujejo intenzivnejšo obravnavo ter več spodbude. Iz spodnje slike je razvidna struktura vključevanja nekaterih skupin brezposelnih v APZ v letu 2024.

Slika 5: Število in delež vključitev nekaterih skupin brezposelnih oseb v programe APZ v letu 2024

Vir: ZRSZ.

### 2.2.1 UKREP 1: USPOSABLJANJE IN IZOBRAŽEVANJE

*Namen ukrepa 1 je povečanje zaposlitvenih možnosti s pridobitvijo višje ravni izobrazbe ali novega znanja in kompetenc za vstop na trg dela in uspešen razvoj kariere. Ukrep je namenjen brezposelnim osebam in iskalcem zaposlitve, katerih zaposlitev je ogrožena.*

Programe v okviru prvega ukrepa izvajajo delodajalci, izbrani z javnimi povabili ZRSZ (izvajalci programov usposabljanja na delovnem mestu); izvajalci, vpisani v razvid izvajalcev javno veljavnih programov vzgoje in izobraževanja pri Ministrstvu za vzgojo in izobraževanje Republike Slovenije (v nadaljnjem besedilu: MVI) (programi formalnega izobraževanja); ter izvajalci, vpisani v register zunanjih izvajalcev dejavnosti programov APZ, ki ga vodi ZRSZ (programi usposabljanja). Programe za zaposlene izvajajo delodajalci, izbrani na javnih razpisih sklada.

V letu 2024 je bilo v prvi ukrep APZ vključenih 8739 brezposelnih oseb, kar je kar za 58,9 odstotka več kot v letu 2023. Največ oseb se je vključilo v lokalne programe neformalnega izobraževanja in usposabljanja (42,6 odstotka vseh vključitev v okviru prvega ukrepa). Sledijo vključitve v programe, ki so financirani iz sredstev ESS+, in sicer program Neformalno izobraževanje in usposabljanje+ (v nadaljnjem besedilu: NIU+) (24,3 odstotka) in program Usposabljanje na delovnem mestu+ (8,9 odstotka).

#### 2.2.1.1 Programi neformalnega izobraževanja

**Neformalno izobraževanje in usposabljanje NIU+ (1.1.1.1)**

Namen vključitve v te programe je čim hitrejša aktivacija brezposelnih oseb, povečanje njihove zaposljivosti z izboljšanjem usposobljenosti temeljnih veščin (ključnih kompetenc) in izboljšanje pogojev vstopa na trg dela. Cilj programov je aktivacija brezposelnih oseb, katerih znanja ne omogočajo neposredne zaposlitve. Brezposelne osebe z vključitvijo v program pridobijo kompetence in znanja, po katerih delodajalci povprašujejo, oseb s takšnim znanjem pa na trgu dela primanjkuje.

Program se izvaja v okviru PEKP 2021–2027, cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6 »Znanja in spretnosti ter odzivni trg dela« in specifičnega cilja ESO4.1 »Izboljšanje dostopa do zaposlitve in aktivacijski ukrepi za vse iskalce zaposlitve, zlasti mlade, predvsem z izvajanjem jamstva za mlade, dolgotrajno brezposelne in prikrajšane skupine na trgu dela ter neaktivne osebe kot tudi s spodbujanjem samozaposlovanja in socialnega gospodarstva (ESS+)«.

V programe NIU+ se vključujejo brezposelne osebe, ki jim primanjkuje znanja na določenih področjih in so hkrati osebe z visokim tveganjem za nastanek dolgotrajne brezposelnosti (kot so prejemniki denarne socialne pomoči na CSD, invalidi in Romi), DBO, osebe, starejše od 50 let, in nižje izobražene osebe (izobrazba ISCED 3 ali manj).

ZRSZ je v februarju začel izvajati postopke za izbor izvajalcev programov neformalnega izobraževanja in usposabljanja, in sicer od zbiranja ponudb do sklepanja pogodb o izvajanju programa z izbranimi izvajalci. Prve vključitve v programe NIU+ so bile v drugi polovici aprila 2024.

V okviru programa NIU+ se lahko izvajajo tudi spletne oblike programov (eNIU+). ZRSZ sklene z izvajalcem pogodbo za izvajanje programa na ozemlju celotne Slovenije, kar pomeni, da so lahko v program napotene osebe iz vseh 12 OS ZRSZ. Brezposelne osebe se lahko v okviru programov e-NIU+ vključijo v programe za krepitev digitalnih kompetenc (osnove računalništva in informacijska varnost, PowerPoint – osnovni, učenje/delo na daljavo prek MS Teams za osnovne uporabnike, Excel – osnovni ter osnove spletnega komuniciranja in informacijske varnosti). V letu 2024 je bilo 19 vključitev v programe spletnega usposabljanja, od tega 14 v program Excel – osnovni tečaj in pet vključitev v tečaj Excel – napredna raven.

Po podatkih ZRSZ je bilo v letu 2024 v različne programe NIU+ vključenih 2126 brezposelnih oseb, od tega 1377 brezposelnih s stalnim bivališčem iz kohezijske regije vzhodna Slovenija in 749 iz kohezijske regije zahodna Slovenija. Od vseh vključenih je bilo 1296 žensk (60,9 odstotka), 1796 nižje izobraženih (84,5 odstotka), 855 prejemnikov denarne socialne pomoči (40,2 odstotka), 800 dolgotrajno brezposelnih (37,6 odstotka), 636 starejših od 50 let (29,9 odstotka) in 214 invalidov (10,1 odstotka).

Brezposelne osebe so se v letu 2024 vključevale v različne programe NIU+. Največ se jih je vključilo v program Digitalna pismenost (osnove), in sicer 275 oseb (12,9 odstotka od vseh vključenih), sledi program Slovenščina kot drugi in tuji jezik – vstopna raven (A1), v katerega je bilo vključenih 262 oseb (12,3 odstotka).

Preglednica 5: Programi neformalnega izobraževanja in usposabljanja NIU+, 20 vključitev ali več, 2024

|  |  |
| --- | --- |
| Ime programa NIU+ | 2024 |
| 0688/1 Digitalna pismenost (osnove) | 275 |
| 0231/16 Slovenščina kot drugi in tuji jezik – vstopna raven (A1) | 262 |
| 0611/11 Excel – osnovni tečaj | 112 |
| 1032/1 Varnostnik | 111 |
| 0688/2 Digitalna pismenost (napredno) | 108 |
| 0611/1 Računalniška pismenost za odrasle | 102 |
| 0413/1 Podjetniška delavnica (osnove podjetništva, trženje, poslovni načrt) | 90 |
| 0411/1 Usposabljanje za knjigovodska dela | 67 |
| 0611/16 Sodobna pisarna in uporaba Microsiot 365 orodij | 63 |
| 0231/14 Izpit iz znanja slovenščine kot drugega in tujega jezika – osnovna raven (A2–B1) | 57 |
| 1041/8 Tečaj za voznika viličarja | 55 |
| 0611/12 Učenje/delo na daljavo prek MS Teams za osnovne uporabnike | 48 |
| 0231/13 Slovenski jezik za tujce, stopnje od I do III | 47 |
| 0011/1 Usposabljanje za življenjsko uspešnost – Most do izobrazbe (UŽU–MI) | 43 |
| 0414/3 Upravljavec družbenih omrežij – Akademija UDO | 41 |
| 0011/4 Poseben program za etnično skupino Romov: Osnovno opismenjevanje za etnično skupino Romov | 37 |
| 0611/4 Pridobitev Osnovnega spričevala ECDL (evropsko računalniško spričevalo) | 37 |
| 0612/3 Izdelava in oblikovanje spletnih strani | 37 |
| 1041/1 Usposabljanje in pridobitev vozniškega izpita kategorije C | 37 |
| 0231/2 Nemški jezik, ravni A1–C2 | 35 |
| 0411/3 Računovodja | 33 |
| 0414/4 Izboljšanje veščin mreženja ter upravljanja ključnih strank za uspešno prodajo | 27 |
| 0722/3 Pomočnik v lesnoobdelovalni industriji | 27 |
| 0415/1 Tečaj slepega tipkanja | 25 |
| 0231/1 Angleški jezik – ravni A1–C2 | 24 |
| 0613/3 Napredni računalniški analitik | 20 |
| 1013/3 Usposabljanje za pomočnika kuharja | 20 |

Vir: ZRSZ.

Po področjih je bilo največ vključitev s področja usvajanja jezikov (drugih, tujih, znakovnih, prevajalstvo), in sicer kar 21,0 odstotka vseh vključitev. Od tega je bilo največ vključitev v program Slovenščina kot drugi in tuji jezik – vstopna raven (A1), kar pomeni 58,6 odstotka vključitev s tega področja. Sledita področje uporabe računalnika (19,9 odstotka vključitev) in področje interdisciplinarne izobraževalne aktivnosti/izidi, pretežno informacijske in komunikacijske tehnologije (IKT) (18,7 odstotka vključitev).

ZRSZ je izvedel 49 spremljanj na kraju samem in pri treh izvajalcih ugotovil nepravilnosti pri izvajanju programa, ki so jih izvajalci v roku tudi odpravili.

Med vključenimi osebami v letu 2024 se jih je zaposlilo 345 (16,2 odstotka), 519 pogodb se v tem obdobju še ni izteklo (24,4 odstotka vseh pogodb). Prehodi v zaposlitev še niso dokončni, saj jih ZRSZ spremlja še eno leto po izteku pogodbe.

**Lokalni programi neformalnega izobraževanja in usposabljanja (1.1.1.4)**

Namen vključitve v lokalne programe neformalnega izobraževanja in usposabljanja je pridobitev spretnosti, veščin, znanj in kompetenc, ki bodo brezposelnim izboljšale zaposlitvene možnosti. Programi neformalnega izobraževanja in usposabljanja pripomorejo k spodbujanju zaposlovanja brezposelnih oseb. Oblikujejo se glede na potrebe lokalnega trga dela. Njihov namen je zagotoviti ustrezno usposobljene posameznike za zasedbo prostih delovnih mest. Programi so financirani iz proračuna Republike Slovenije.

Po podatkih ZRSZ je bilo v letu 2024 v te programe vključenih 3726 brezposelnih oseb, od tega 2284 žensk (61,3 odstotka vseh vključenih), 1575 oseb brez izobrazbe (42,3 odstotka), 997 dolgotrajno brezposelnih (26,8 odstotka), 978 starejših od 50 let (oziroma 26,3 odstotka), 252 invalidov (6,8 odstotka) in 1045 prejemnikov denarne socialne pomoči (28,1 odstotka). V primerjavi z letom 2023, ko je bilo sklenjenih 3793 pogodb, je viden manjši upad vključitev za 1,8 odstotka (67 manj sklenjenih pogodb). Na upad vključitev je vplivala potrditev operacije NIU+ in s tem sočasno izvajanje programov neformalnega izobraževanja in usposabljanja, sofinanciranih iz sredstev ESS+ v okviru PEKP 2021–2027.

Brezposelne osebe so se vključevale v različne lokalne programe neformalnega izobraževanja in usposabljanja. Največ oseb, 688 (18,5 odstotka vseh vključenih), je bilo vključenih v program Izpit iz znanja slovenskega jezika na vstopni ravni (raven zahtevnosti A1). Sledita program Slovenski jezik za tujce, stopnje od I do III, v katerega je bilo vključenih 331 brezposelnih oseb (8,9 odstotka), in program Slovenščina kot drugi in tuji jezik – vstopna raven (A1) z 285 vključitvami (7,7 odstotka).

Po uspešni pilotni izvedbi vključevanja brezposelnih oseb v programe spletnega usposabljanja (e-NIU) se je v letu 2024 vključevanje v te programe nadaljevalo. ZRSZ je razširil nabor programov, ki se izvajajo na daljavo, in tako je bilo v letu 2024 v programe spletnega usposabljanja (e-izvedba) vključenih 372 brezposelnih oseb:

* priprava na strokovni izpit in strokovni izpit iz upravnega postopka (ZUP) – 133 vključenih,
* Excel, napredna raven – 121 vključitev,
* nemški jezik, ravni A1–C2 – 81 vključitev,
* obdelava besedil (Word), napredna raven – 36 vključitev ter
* Excel, osnovni tečaj, v katerega je bila vključena ena brezposelna oseba.

ZRSZ je v letu 2024 končal pilotno izvedbo programa Priprava na strokovni izpit in strokovni izpit iz upravnega postopka (ZUP). Zanimanje za vključitev v program je bilo veliko, vendar je bila uspešnost ob koncu slabša od pričakovane. Od 133 vključenih oseb je program uspešno končalo samo 34 oseb oziroma 25,5 odstotka vseh. ZRSZ ocenjuje, da na slabšo uspešnost ni vplivala samo zahtevnost programa, temveč tudi manjša motiviranost brezposelnih, da program dokončajo.

Preglednica 6: Lokalni programi neformalnega izobraževanja in usposabljanja, 20 vključitev ali več, 2024

|  |  |
| --- | --- |
| Ime lokalnega programa neformalnega izobraževanja in usposabljanja | 2024 |
| 0231 Izpit iz znanja slovenskega jezika na vstopni ravni (raven zahtevnosti A1) | 688 |
| 0231/13 Slovenski jezik za tujce, stopnje od I do III | 331 |
| 0231/16 Slovenščina kot drugi in tuji jezik – vstopna raven (A1) | 285 |
| 0688/1 Digitalna pismenost (osnove) | 284 |
| 1032/1 Varnostnik | 238 |
| 0611/1 Računalniška pismenost za odrasle | 153 |
| 0688/2 Digitalna pismenost (napredno) | 153 |
| 0488/1/E Priprava na strokovni izpit in strokovni izpit iz upravnega postopka (ZUP) (e-izvedba) | 133 |
| 0611/5/E Excel – napredna raven (e-izvedba) | 121 |
| 1041/1 Usposabljanje in pridobitev vozniškega izpita kategorije C | 102 |
| 0231/14 Izpit iz znanja slovenščine kot drugega in tujega jezika – osnovna raven (A2–B1) | 88 |
| 1041/8 Tečaj za voznika viličarja | 82 |
| 0231/2/E Nemški jezik, ravni A1–C2 (e-izvedba) | 81 |
| 0413/1 Podjetniška delavnica (osnove podjetništva, trženje, poslovni načrt) | 71 |
| 0611/11 Excel – osnovni tečaj | 58 |
| 0921/1 Socialni oskrbovalec na domu | 55 |
| 0411/3 Računovodja | 53 |
| 0411/2 Računovodja za manjše družbe, samostojne podjetnike in zavode | 51 |
| 1041/6 Usposabljanje za voznika v cestnem prometu (temeljna kvalifikacija) TK | 41 |
| 0011/4 Poseben program za etnično skupino Romov: Osnovno opismenjevanje za etnično skupino Romov | 40 |
| 0611/6/E Obdelava besedil (Word) – napredna raven (e-izvedba) | 36 |
| 0411/1 Usposabljanje za knjigovodska dela | 32 |
| 0414/2 Strokovnjak za digitalni marketing – usposabljanje in pridobitev certifikata | 28 |
| 1041/4 Usposabljanje in pridobitev vozniškega izpita kategorije CE | 28 |
| 0231/6 Tečaj nemščine kot priprava na zaposlitev v tujini – začetni tečaj | 26 |
| 0231/2 Nemški jezik, ravni A1–C2 | 25 |
| 1041/12 Preizkus znanja in pridobitev temeljne kvalifikacije za voznika v cestnem prometu (prevoz blaga) | 24 |
| 0414/3 Upravljavec družbenih omrežij – Akademija UDO | 23 |
| 1041/2 Usposabljanje in pridobitev vozniškega izpita kategorije D | 22 |
| 1041/5 Redno usposabljanje voznikov – obnovitev kode 95 | 21 |

Vir: ZRSZ.

Največ vključitev je bilo na področju usvajanja jezikov (drugih, tujih, znakovnih, prevajalstvo), in sicer 1532 (41,1 odstotka vseh vključenih), kar gre pripisati predvsem intenzivnemu vključevanju v različne tečaje in izpite iz slovenščine (skupaj 1392 vključitev ali 37,4 odstotka vseh vključenih), zaradi zakonskega pogoja izkazovanja znanja slovenskega jezika, ki je pogoj za vse tujce, vpisane v evidenco ZRSZ (8.a člen ZUTD).

Sledita področje interdisciplinarne izobraževalne aktivnosti (pretežno informacijske in komunikacijske tehnologije – digitalna pismenost, LinkedIn) s 455 vključitvami (12,2 odstotka) in področje uporabe računalnika (računalniška pismenost za odrasle, pridobitev osnovnega spričevala ECDL) s 431 vključitvami (11,6 odstotka).

V letu 2024 je ZRSZ izvedel 47 spremljanj na kraju samem, pri sedmih izvajalcih je ugotovil nepravilnosti pri izvajanju programa (en izvajalec nepravilnosti v roku ni odpravil). Med vključenimi v letu 2024 se je zaposlilo 1194 oseb (32,1 odstotka vseh vključenih), 339 pogodb pa se v tem obdobju še ni izteklo (9,1 odstotka vseh pogodb). Prehodi v zaposlitev še niso dokončni, saj jih ZRSZ spremlja še eno leto po izteku pogodbe.

**Nacionalne poklicne kvalifikacije – potrjevanje NPK (1.1.1.2)**

V programu udeleženci pridobijo javno listino o nacionalni poklicni kvalifikaciji (v nadaljnjem besedilu NPK) ali spričevalo o temeljni kvalifikaciji, ki dokazuje pridobljeno strokovno znanje in pridobljene spretnosti za opravljanje poklica ali posameznih nalog v okviru poklica. Izvajalci preverjanja in potrjevanja NPK so vpisani v register izvajalcev pri Državnem izpitnem centru. Izvajalci temeljne kvalifikacije imajo pooblastilo Ministrstva za infrastrukturo Republike Slovenije. Ciljna skupina so brezposelne osebe.

Po podatkih ZRSZ se je v letu 2024 v program vključilo 553 brezposelnih oseb, od tega 269 žensk (48,6 odstotka vseh vključenih). Med vključenimi je bilo 157 oseb brez izobrazbe (28,4 odstotka), 199 DBO (36,0 odstotka) in 144 oseb, starejših od 50 let (26,0 odstotka). Vključenih je bilo tudi 61 invalidnih oseb (11,0 odstotka) in 245 prejemnikov denarne socialne pomoči (44,3 odstotka).

Brezposelne osebe so bile vključene v različne programe NPK. Največ, 305 vključitev je bilo v programu Varnostnik/varnostnica, kar je več kot polovica oziroma 55,2 odstotka vseh vključitev. Sledijo program Knjigovodja/knjigovodkinja z 48 vključitvami (8,7 odstotka), program Socialni oskrbovalec/oskrbovalka na domu z 41 vključitvami (7,4 odstotka) in program Računovodja/računovodkinja z 39 vključitvami (7,1 odstotka). V primerjavi z letom 2023, ko je ZRSZ sklenil 292 pogodb, je viden bistven porast vključitev, in sicer za 189,4 odstotka (za 261 več sklenjenih pogodb).

Preglednica 7: Programi nacionalne poklicne kvalifikacije – potrjevanje NPK, 15 vključitev ali več, 2024

|  |  |
| --- | --- |
| Ime programa nacionalne poklicne kvalifikacije – potrjevanje NPK | 2024 |
| Varnostnik/varnostnica | 305 |
| Knjigovodja/knjigovodkinja | 48 |
| Socialni oskrbovalec/oskrbovalka na domu | 41 |
| Računovodja/računovodkinja | 39 |
| Pomočnik/pomočnica kuharja/kuharice | 26 |
| Operater/operaterka na CNC stroju | 25 |
| Posrednik/posrednica za nepremičnine | 21 |
| Viličarist/viličaristka | 15 |

Vir: ZRSZ.

V letu 2024 je bilo izvedeno eno spremljanje na kraju samem, nepravilnosti niso bile ugotovljene. Med vsemi vključenimi v letu 2024 je bilo 289 zaposlitev (52,3 odstotka vseh vključenih v program). Izhodi v zaposlitev še niso dokončni, saj jih ZRSZ spremlja še eno leto po izteku pogodbe.

**Vključevanje brezposelnih oseb v podporne in razvojne programe (1.1.2.2)**

Nameni programa so izboljšanje zaposlitvenih možnosti, odpravljanje ovir pri iskanju zaposlitve in pridobivanje dodatnega znanja, veščin in spretnosti. Posebnost tega programa je, da so sredstva za njegovo izvajanje izvajalcem zagotovljena iz drugih virov. Po podatkih ZRSZ je bilo v letu 2024 v podporne in razvojne programe vključenih 127 brezposelnih oseb, od tega 90 žensk (70,9 odstotka vseh vključenih), 42 dolgotrajno brezposelnih (33,1 odstotka), 35 oseb, starejših od 50 let (27,6 odstotka), in 30 oseb brez izobrazbe (23,6 odstotka). Vključenih je bilo tudi 19 invalidnih oseb (15,0 odstotka) in 63 prejemnikov denarne socialne pomoči (49,6 odstotka).

Preglednica 8: Vključevanje v podporne in razvojne programe, 2024

|  |  |
| --- | --- |
| Podporni in razvojni programi | 2024 |
| Priprave na izpit iz znanja upravnega postopka in izpit iz upravnega postopka (ZUP) | 40 |
| Aktivno spoprijemanje z izzivi življenja | 24 |
| Usposabljanje za življenjsko uspešnost – Izzivi podeželja (UŽU-IP) | 18 |
| Pot do finančne svobode | 12 |
| Računalniško in digitalno opismenjevanje | 12 |
| Začetna integracija priseljencev (ZIP) | 9 |
| Inovativno na pot podjetništva | 6 |
| Integracija Romov v delovno in socialno okolje | 6 |

Vir: ZRSZ.

V letu 2024 je ZRSZ izvedel eno spremljanje na kraju samem, nepravilnosti ni ugotovil. Med vsemi vključenimi v 2024 je bilo 42 zaposlitev (33,1 odstotka vseh vključenih). Prehodi v zaposlitev še niso dokončni, saj jih ZRSZ spremlja še eno leto po izteku pogodbe.

**Projektno učenje mlajših odraslih PUM-O+ (1.1.2.4)**

Projektno učenje mlajših odraslih (v nadaljnjem besedilu: PUM-O+) se izvaja v okviru PEKP 2021–2027, cilja politike 4 »Bolj socialna in vključujoča Evropa za izvajanje evropskega stebra socialnih pravic« in prednostne naloge 7 »Dolgotrajna oskrba in zdravje ter socialna vključenost« in specifičnega cilja ESO4.8 »Pospeševanje dejavnega vključevanja za spodbujanje enakih možnosti, nediskriminacije in aktivne udeležbe ter povečevanje zaposljivosti, zlasti za prikrajšane skupine (ESS+)«.

PUM-O+ je program neformalnega izobraževanja, katerega ciljna skupina so brezposelne in neaktivne osebe, ki se spoprijemajo z ovirami pri vstopu na trg dela ali pri vključitvi v programe APZ, natančneje mlajši odrasli v starosti od 15. do dopolnjenega 29. leta, ki niso niti zaposleni niti se ne izobražujejo oziroma jim grozi izpad iz izobraževalnega sistema (tako imenovani NEET).

Namen operacije je razvijati zmožnosti oseb iz ciljne skupine za uspešno vključevanje na trg dela, v izobraževanje in družbo na splošno. Z vključitvijo v program bodo osebe pridobile kompetence, ki jih bodo opolnomočile za nadaljevanje izobraževanja in za pridobitev izobrazbe ter za vstop na trg dela, kar bo prispevalo k povečevanju njihove zaposljivosti, socialni vključenosti in doseganju enakih možnosti. V programu je poudarek na identificiranju nevidnih NEET, to je mladih, ki niso prijavljeni v evidencah ZRSZ (takšnih je namreč približno polovica vseh NEET).

V letu 2024 je program sočasno izvajalo 12 izvajalcev, sedem iz kohezijske regije vzhodne ter pet iz kohezijske regije zahodne Slovenije. Aktivnosti so bile namenjene vzpostavljanju odnosov, pravil, iskanju skupnih interesov izrazito heterogenih skupin in vzpostavitvi individualnih kariernih načrtov. Izvajalci so se v skladu z učnim programom posvečali že utečenim in novim skupinskim projektom, osebnim učnim projektom, poglobljenemu kariernemu svetovanju, interesnim in animacijskim dejavnostim, promociji projekta, povezovanju z deležniki v lokalnem okolju in povezovanju z delodajalci, iskanju zaposlitvenih priložnosti za udeležence, pripravili pa so tudi izlete in ekskurzije v lokalnem in širšem okolju. Program pa v skladu z učnim programom izvajajo v treh izvedbenih oblikah:

* *izbirno projektno delo:* splošnoizobraževalni cilji, cilji razvijanja v programu poudarjenih temeljnih zmožnosti in cilji za oblikovanje poklicne identitete in življenjskega sloga;
* *osebni učni projekti:* splošnoizobraževalni cilji, ki se prepletajo s posebnimi cilji posameznikov pri načrtovanju kariere, oblikovanju poklicne identitete, načrtovanju zaposlitvene poti ter oblikovanju osebnega življenjskega sloga udeleženca;
* *interesne dejavnosti:* vse skupine ciljev, odvisno od izbrane vsebine.

Vsebina programa je zajeta v treh ključnih izobraževalnih modulih, ki se med seboj prepletajo:

* Modul kariernega načrtovanja in oblikovanja poklicne identitete;
* Modul splošne poučenosti;
* Modul osebnostne rasti in oblikovanja trajnostnih življenjskih slogov.

V letu 2024 je potekala promocija programa PUM-O+. Izvajal jo je ZRSZ na svoji spletni strani in Facebook strani ter prek svetovalcev zaposlitve v svetovalnem procesu. Za namene promocije programa je bil naročen promocijski material. Promocija programa PUM-O+ je potekala tudi v obliki 15-sekundnega radijskega oglasa, ki se je vrtel od sredine septembra do sredine novembra 2024 na več radijskih postajah. Prav tako za promocijo programa skrbijo tudi izvajalci sami, predvsem z namenom, da dosežejo čim širšo publiko, predvsem mlade.

9. maja 2024 je ZRSZ od izvajalca Inštituta Educare za razvoj človeških vrednot v šolstvu prejel podpisano izjavo s predlogom o predčasnem dokončanju izvajanja programa PUM-O+ s 30. junijem 2024. ZRSZ se je s predčasnim dokončanjem izvajanja programa strinjal in je bila na podlagi izjave izvajalca pogodba o izvedbi projekta prekinjena s 30. junijem 2024. V tem času je bil, po uradnem postopku, izveden izbor novega izvajalca za izvajanje programa na območju Ljubljane od 1. julija 2024 naprej, podpisana je bila pogodba za izvajanje programa z izvajalcem Društvom za razvoj odgovornosti Škatelc.

V letu 2024 je ZRSZ sklenil 418 pogodb za vključitev v program, in sicer 227 iz kohezijske regije vzhodne Slovenije in 191 iz kohezijske regije zahodne Slovenije. Med novimi vključitvami je bilo 188 žensk (45,0 odstotka), 178 iskalcev prve zaposlitve (42,6 odstotka), 24 dolgotrajno brezposelnih (5,7 odstotka), 348 z osnovnošolsko izobrazbo (83,3 odstotka), 121 pa je bilo prejemnikov denarne socialne pomoči (28,9 odstotka).

ZRSZ je izvedel 12 spremljanj na kraju samem, in sicer pri vseh 12 izvajalcih programa PUM-O+. Nepravilnosti pri preverjanju pogodbenih obveznosti niso bile ugotovljene. Poleg spremljanja pogodbenih obveznosti je bil namen obiska tudi reševanje aktualnih vprašanj in povezovanje z izvajalci. Izvajalci so bili na srečanjih dodatno motivirani za promocijo programa in za povezovanje z drugimi deležniki programa iz lokalnega okolja ter povabljeni v dobro sodelovanje z bližnjimi UD, z namenom, da bi program doseglo čim več mladih, ki niso nikjer registrirani, tako imenovanih NEET, in mladih, ki bi jim program koristil, vendar o njem nimajo informacij ali lastne notranje motivacije za vključitev vanj.

V letu 2024 se je zaposlilo 29 oseb (6,9 odstotka vseh vključenih). Podatki o prehodih v zaposlitev še niso dokončni, saj jih ZRSZ spremlja še eno leto po izteku programa.

**Usposabljanje na delovnem mestu plus UDM+ (1.1.4.1)**

Program se izvaja v okviru PEKP 2021−2027, cilja politike 4 – Bolj socialna in vključujoča Evropa za izvajanje evropskega stebra socialnih pravic; prednostne naloge 6 – Znanja in spretnosti ter odzivni trg dela in posebnega cilja ESO4.1 – Izboljšanje dostopa do zaposlitve in aktivacijski ukrepi za vse iskalce zaposlitve, zlasti mlade, predvsem z izvajanjem Jamstva za mlade, dolgotrajno brezposelne in prikrajšane skupine na trgu dela ter neaktivne osebe kot tudi s spodbujanjem samozaposlovanja in socialnega gospodarstva (ESS+).

Program je namenjen izboljšanju zaposlitvenih možnosti vključenih brezposelnih oseb in povečanju njihove konkurenčnosti na trgu dela ter pridobitvi in krepitvi sposobnosti, znanj, veščin in spretnosti brezposelnih oseb, katerih znanja oziroma delovne izkušnje ne omogočajo neposredne zaposlitve. Spodbuja usposabljanja na lokalnem trgu dela na delovnih mestih s področja deficitarnih poklicev, kjer je neskladje med ponudbo in povpraševanjem najizrazitejše.

V program UDM+ se vključujejo brezposelne osebe, katerih znanja oziroma delovne izkušnje ne omogočajo neposredne zaposlitve. Ciljne skupine programa so brezposelni, prijavljeni v evidenci brezposelnih oseb na ZRSZ, ki so dolgotrajno brezposelni, starejši od 50 let, nižje izobraženi (izobrazba ISCED 3 ali manj) in brezposelni z visokim tveganjem za nastanek dolgotrajne brezposelnosti (kot so na primer prejemniki denarne socialne pomoči, invalidi, Romi in drugi brezposelni z visokim tveganjem za nastanek dolgotrajne brezposelnosti).

Program UDM+ se izvaja z usposabljanjem na konkretnem delovnem mestu pri delodajalcih in traja tri mesece. Usposabljanje izjemoma lahko traja štiri mesece, kadar delodajalec osebo usposablja na delovnem mestu s področja deficitarnih poklicev, kot so opredeljeni v javnem povabilu po posameznih OS ZRSZ. Usposabljanje poteka pod strokovnim vodstvom mentorja, ki ga zagotovi delodajalec. Mentorstvo mora biti opravljeno kakovostno in v predpisanem obsegu, najmanj 90 ur pri trimesečnem ali najmanj 120 ur pri štirimesečnem usposabljanju.

V letu 2024 se je v program UDM+ vključilo 784 brezposelnih oseb, med njimi 619 s stalnim prebivališčem v kohezijske regije vzhodna Slovenija (ali 79 odstotkov vseh vključenih) in 165 s stalnim prebivališčem v kohezijske regije zahodna Slovenija (21 odstotkov).

Med vsemi vključenimi je bilo 492 žensk (62,8 odstotka vseh), 212 dolgotrajno brezposelnih (27,0 odstotka), 117 starejših od 50 let (14,9 odstotka), 671 nižje izobraženih (85,6 odstotka). Vključenih je bilo tudi 350 oseb (44,6 odstotka) z visokim tveganjem za nastanek dolgotrajne brezposelnosti, med katerimi je bilo 296 prejemnikov denarne socialne pomoči (84,6 odstotka), 45 invalidov (12,9 odstotka) in devet Romov (2,6 odstotka).

Glede na trajanje brezposelnosti se je največ vključitev (270 ali 34,4 odstotka vseh) izvedlo potem, ko je bila oseba prijavljena v evidenci brezposelnih do dva meseca, sledijo jim prijavljeni od tri do pet mesecev (134 vključenih ali 17,1 odstotka vseh). Sledijo prijavljeni od 12 do 23 mesecev (120 vključenih ali 15,3 odstotka vseh). Med vključenimi je bilo tudi 33 udeležencev, ki so bili v evidenci brezposelnih prijavljeni od tri do štiri leta, 28 udeležencev, ki so bili v evidenci brezposelnih prijavljeni od pet do sedem let in 11 udeležencev, ki so bili v evidenci brezposelnih prijavljeni osem let in več.

Do konca leta 2024 se je med vsemi vključenimi v tem letu zaposlilo 264 udeležencev (33,7 odstotka). Podatki o prehodih v zaposlitev niso dokončni, saj jih ZRSZ spremlja še eno leto po izteku programa.

**Usposabljamo lokalno (1.1.4.2)**

Namen programa je izboljšanje zaposlitvenih možnosti vključenih brezposelnih oseb in povečanje njihove konkurenčnosti na trgu dela ter pridobitev in krepitev sposobnosti, znanj, veščin in spretnosti brezposelnih oseb, katerih znanja oziroma delovne izkušnje ne omogočajo neposredne zaposlitve. Program prispeva k spodbujanju zaposlovanja brezposelnih oseb, saj izboljšuje zaposlitvene možnosti in povečuje konkurenčnost vključenih oseb na trgu dela. Med drugim spodbuja usposabljanja na lokalnem trgu dela na delovnih mestih s področja deficitarnih poklicev, kjer je neskladje med ponudbo in povpraševanjem najizrazitejše. Program je financiran iz sredstev integralnega proračuna Republike Slovenije. Dodana vrednost programa je v njegovem prispevku k pozitivni naravnanosti vključenih oseb do odgovornega reševanja svojega zaposlitvenega položaja, in sicer s pomočjo pridobljenih spretnosti in znanj na konkretnih delovnih področjih, širjenju socialne mreže in podobno, kar vključenim osebam povečujejo zaposlitvene možnosti.

Ciljna skupina so osebe, ki so prijavljene v evidenci brezposelnih oseb na ZRSZ najmanj tri mesece in za katere je bila ugotovljena smiselnost vključitve. Program se izvaja z usposabljanjem na delovnem mestu, pri delodajalcih na konkretnem delovnem mestu. V času izvajanja delodajalec zagotavlja ustrezno strokovno vodstvo (mentorstvo).

Usposabljanje traja tri mesece, izjemoma lahko štiri mesece, kadar delodajalec osebo usposablja na delovnem mestu s področja deficitarnih poklicev, kot so opredeljeni v javnem povabilu po posameznih OS ZRSZ. Usposabljanje poteka pod strokovnim vodstvom mentorja, ki ga zagotovi delodajalec. Mentorstvo mora biti opravljeno kakovostno in v predpisanem obsegu, najmanj 90 ur pri trimesečnem ali najmanj 120 ur pri štirimesečnem usposabljanju.

Enotno javno povabilo delodajalcem za izvedbo lokalnih programov usposabljanja na delovnem mestu Usposabljam.se 2024−2025, je bilo na spletnih straneh ZRSZ objavljeno 7. marca 2024 in spremenjeno 30. avgusta 2024 zaradi podaljšanja obdobja izvajanja programa. Po podatkih ZRSZ je bilo v letu 2024 v program Usposabljamo lokalno vključenih 72 brezposelnih oseb, med njimi je bilo 60 žensk (83,3 odstotka vseh), 10 iskalcev prve zaposlitve (13,9 odstotka), tri DBO in 14 presežnih delavcev in stečajnikov (19,4 odstotka vseh). Vključenih je bilo tudi 15 prejemnikov denarnega nadomestila (20,8 odstotka) in 12 prejemnikov denarne socialne pomoči (16,7 odstotka).

V letu 2024 se je med vsemi vključenimi zaposlilo 33 oseb (45,8 odstotka vseh), ki so se v program vključile v letu 2024. Podatki o prehodih v zaposlitev niso dokončni, saj jih ZRSZ spremlja še eno leto po izteku programa.

**Usposabljanje na delovnem mestu za osebe na področju mednarodne zaščite in tujce (1.1.4.6)**

Program je namenjen delovni in socialni vključitvi ter povečanju zaposlitvenih možnosti vključenih. S pridobitvijo in krepitvijo znanj, veščin, kompetenc in spretnosti na konkretnem delovnem mestu vključene osebe dobijo dostop do dela in zaposlitve in povečajo svojo konkurenčnost na trgu dela. Program je financiran iz sredstev proračuna Republike Slovenije.

Ciljna skupina programa so brezposelne osebe, prijavljene v evidenci brezposelnih oseb na ZRSZ, ki imajo v skladu z veljavno zakonodajo priznano mednarodno zaščito ali so pridobile začasno zaščito ali pa so tujci brez delovnih izkušenj in znanja slovenskega jezika s stalnim prebivališčem v Republiki Sloveniji, ki so dolgotrajno brezposelni in prejemajo denarno socialno pomoč.

Program poteka pod vodstvom mentorja, ki ga določi delodajalec, in ob sodelovanju s strokovnim delavcem ZRSZ. S pomočjo slovarčka, ki je na delovnem mestu dosegljiv na vidnem mestu, program pripomore tudi k pridobivanju veščin jezikovnega komuniciranja v slovenskem jeziku. Za usposabljanje udeleženca mora mentor opraviti mesečno najmanj 40 ur individualnega mentorstva. Usposabljanje traja šest mesecev.

20. marca 2024 je bila na spletni strani ZRSZ objavljena druga sprememba javnega povabila delodajalcem za izvedbo lokalnih programov usposabljanja na delovnem mestu za osebe na področju mednarodne zaščite in tujce (prva objava je bila 19. aprila 2022). S spremembo javnega povabila je ZRSZ podaljšal skrajni rok za oddajo ponudb na javno povabilo, ki poteče 31. marca 2025, in spremenil višino razpoložljivih sredstev, ki znaša okvirno 150.000 evrov. Programi se pri izbranih izvajalcih lahko izvajajo najdlje do 31. decembra 2025.

Po podatkih ZRSZ se je v letu 2024 v program vključilo 13 oseb, med njimi je bilo 11 žensk (84,6 odstotka). Med vsemi vključenimi je bilo 10 iskalcev prve zaposlitve (76,9 odstotka), pet dolgotrajno brezposelnih (38,5 odstotka) in dva prejemnika denarne socialne pomoči.

Do 31. decembra 2024 se je med vsemi vključenimi zaposlilo pet oseb oziroma 38,5 odstotka vseh, ki so se v program vključili v letu 2024. Podatki o prehodih v zaposlitev niso dokončni, saj jih ZRSZ spremlja še eno leto po izteku programa.

**Delovni preizkus 2023–2024 (1.1.5.4)**

Namen programa je omogočiti brezposelnim, da pred zaposlitvijo oziroma pred odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoja znanja, veščine, kompetence in/ali spretnosti. Delodajalci lahko z delovnim preizkusom prihodnjega sodelavca oziroma sodelavko pred sklenitvijo delovnega razmerja preizkusijo in spoznajo. Program je v celoti financiran iz sredstev proračuna Republike Slovenije.

Delovni preizkus se izvaja pri delodajalcih na konkretnem delovnem mestu v skladu s sprejeto ponudbo, v kateri delodajalec opredeli program izvajanja delovnega preizkusa. Delodajalec mora osebi zagotoviti mentorja v predpisanem minimalnem obsegu 20 ur. Delovni preizkus traja najmanj 100 ur in največ en mesec. Lahko je daljši od enega meseca, če gre za vključitev invalida ali osebe z odločbo za delo s krajšim delovnim časom od polnega. V delovni preizkus se vključujejo brezposelne osebe, ki so prijavljene v evidenci brezposelnih in za katere je ugotovljena smiselnost vključitve.

Delodajalci oddajo ponudbo na Javno povabilo delodajalcem za izvedbo lokalnih programov delovnega preizkusa 2023–2025. Povabilo je bilo za oddajo ponudb sprva odprto do 30. septembra 2024, 24. septembra 2024 pa je ZRSZ objavil spremembo povabila, s katerim je bilo odprtje podaljšano do 30. junija 2025. Tako se bodo programi pri izbranih izvajalcih lahko izvajali do 30. septembra 2025. Delodajalec ponudbo odda na portalu za delodajalce, kjer oddaja tudi sezname prisotnosti in poročilo o uspešnosti udeležencev.

Po podatkih ZRSZ se je v letu 2024 v program Delovni preizkus vključilo 551 brezposelnih oseb, med njimi je bila 301 ženska (54,6 odstotka vseh vključenih). Med vključenimi je bilo 119 iskalcev prve zaposlitve (21,6 odstotka), 94 presežnih delavcev in stečajnikov (17,1 odstotka), 71 DBO (12,9 odstotka) ter 40 invalidov (7,3 odstotka). Vključenih je bilo tudi 128 prejemnikov denarnega nadomestila (23,2 odstotka) in 107 prejemnikov denarne socialne pomoči (19,4 odstotka).

Največ vključitev (249 ali 45,2 odstotka vseh) se je izvedlo potem, ko je bila oseba prijavljena v evidenci brezposelnih oseb do dva meseca, sledijo prijavljeni od tri do pet mesecev (141 vključenih ali 25,6 odstotka). Ker je program namenjen preizkusu pred zaposlitvijo, ne preseneča, da se vanj v večji meri vključujejo osebe, ki so v evidenci brezposelnih prijavljene krajši čas, posebno kadar se na trgu dela srečujemo s pomanjkanjem delovne sile. Na ZRSZ si prizadevajo, da se brezposelne osebe čim prej delovno aktivirajo in tako ne preidejo v dolgotrajno brezposelnost. Navedeni delež vključitev takoj po prijavi v evidenco je posledica tako želje po iskanju primerne zaposlitve brezposelnih oseb kot težnje delodajalcev po preizkusu njihovih znanj in kompetenc ter podpira cilje programa, da brezposelni čim prej in v čim večji meri preidejo v zaposlitev pri istem ali drugem delodajalcu.

Majhen delež (12,9 odstotka) vključenih DBO v program je kljub intenzivnemu delu v svetovalnem procesu posledica psihosocialnih ali zdravstvenih težav DBO ter manjše želje delodajalcev po njihovem zaposlovanju.

V letu 2024 je ZRSZ opravil 45 spremljanj pogodb oziroma obiskov pri izvajalcih delovnega preizkusa. Nepravilnosti niso bile ugotovljene, le dva izvajalca sta bila opomnjena, naj dosledno izvajata preizkus v skladu z delovnim časom, potrjenim s programom.

Do 31. decembra 2024 se je zaposlilo 414 oseb (75,1 odstotka vseh vključenih). Prehodi v zaposlitev še niso dokončni, saj jih ZRSZ spremlja še eno leto po izteku programa.

#### 2.2.1.2 Programi formalnega izobraževanja

**Programi formalnega izobraževanja (1.2.1.1)**

Programe formalnega izobraževanjaizvajajo šole, ki so vpisane v register izvajalcev pri MVI, financirajo pa se iz proračuna Republike Slovenije. Udeleženci po uspešno končanem programu pridobijo javnoveljavno formalno izobrazbo. V okviru formalnega izobraževanja se lahko brezposelne osebe vključijo v:

* osnovno šolo za odrasle,
* zaključne letnike oziroma zaključne obveznosti srednjega poklicnega ali srednjega strokovnega izobraževanja na deficitarnih področjih,
* vse zaključne letnike srednjega izobraževanja ne glede na smer,
* priprave in opravljanje zaključnega izpita/poklicne ali splošne mature,
* zaključne letnike nižjega poklicnega izobraževanja,
* nižje poklicno izobraževanje ali srednje poklicno in srednje strokovno izobraževanje za pridobitev izobrazbe za deficitarni poklic (izobraževanje pomeni prekvalifikacijo na isti ali višji izobrazbeni in kvalifikacijski ravni in lahko traja največ dve leti).

Po podatkih ZRSZ je bilo v letu 2024 v programe formalnega izobraževanja skupaj vključenih 369 oseb, med njimi je bilo 175 žensk (47,4 odstotka vseh vključenih), 277 oseb, starih do 29 let (75 odstotkov), 140 DBO (37,9 odstotka) in 211 prejemnikov denarne socialne pomoči (57,2 odstotka). Glede na namen programov formalnega izobraževanja je razumljivo, da je bilo v tem obdobju vključenih 341 oseb brez izobrazbe, kar je 92,4 odstotka vseh vključenih. Vključilo se je tudi šest invalidnih oseb in štiri osebe, starejše od 50 let.

Največ vključitev, in sicer 280 (75,9 odstotka), je bilo v programu Osnovna šola za odrasle, preostalih 89 vključitev (24,1 odstotka) pa so vključitve v srednješolsko izobraževanje. Razmerje med vključitvijo v osnovnošolsko in srednješolsko izobraževanje ostaja v okviru preteklih let. V letu 2024 tako vključitve v srednješolsko izobraževanje sestavljajo četrtino vseh vključitev. Vključevanje v deficitarne oziroma nedeficitarne srednješolske programe izobraževanja je bilo v letu 2024 zelo izenačeno, in sicer v razmerju deficitarni programi: 50,6 odstotka (45 vključenih), nedeficitarni programi: 49,4 odstotka (44 vključenih).

Preglednica 9: Vključitev brezposelnih oseb v srednješolsko izobraževanje z dvema vključitvama ali več, 2024

|  |  |
| --- | --- |
| Ime programa | 2024 |
| Osnovna šola za odrasle | 280 |
| Predšolska vzgoja | 15 |
| Ekonomski tehnik | 11 |
| Trgovec | 10 |
| Bolničar negovalec | 8 |
| Gimnazija | 5 |
| Tehnik zdravstvene nege | 5 |
| Frizer | 3 |
| Gastronomske in hotelirska storitve | 3 |
| Logistični tehnik | 3 |
| Elektrikar | 2 |
| Kozmetični tehnik | 2 |

Vir: ZRSZ.

V letu 2024 je ZRSZ izvedel pet spremljanj na kraju samem, nepravilnosti niso bile ugotovljene. Med vsemi vključenimi v letu 2024 se je zaposlilo 20 oseb (5,4 odstotka vseh vključenih), ob upoštevanju, da se večina pogodb še ni iztekla. V letu 2024 se je izteklo 57 pogodb, od tega sedem zaposlitev. Podatki o prehodih v zaposlitev še niso dokončni, saj jih ZRSZ spremlja še eno leto po izteku programa.

### 2.2.2 UKREP 3: SPODBUDE ZA ZAPOSLOVANJE

*Ukrep je namenjen povečanju zaposlitvenih možnosti ranljivih skupin brezposelnih oseb in se večinoma izvaja v obliki subvencij za zaposlitev delodajalcem. V ukrep se poleg ciljnih skupin, določenih v posameznem programu, lahko vključujejo tudi iskalci zaposlitve, katerih zaposlitev je ogrožena.*

V okviru tretjega ukrepa se je v letu 2024 s pomočjo subvencij za zaposlitev zaposlilo 2733 brezposelnih oseb, kar je za 68,6 odstotka več kot v preteklem letu. S pomočjo programa Zaposli.me+, ki ga je ZRSZ začel izvajati maja 2024, se je zaposlilo 1625 brezposelnih oseb, kar je 59,5 odstotka vseh vključitev v ukrep 3. S pomočjo programa Hitrejši vstop mladih na trg dela, ki je bil financiran s sredstvi mehanizma za okrevanje in odpornost, pa se je zaposlilo 1108 oseb, mlajših od 30 let, kar je 40,5 odstotka vseh vključitev v ukrep 3.

#### 2.2.2.1 Subvencije za zaposlitev

**Spodbujanje zaposlovanja – Zaposli.me+ (3.1.1.9)**

Program se izvaja v okviru PEKP 2021−2027, cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6: »Znanja in spretnosti ter odzivni trg dela« in specifičnega cilja ESO4.1. »Izboljšanje dostopa do zaposlitve in aktivacijski ukrepi za vse iskalce zaposlitve, zlasti mlade, predvsem z izvajanjem jamstva za mlade, dolgotrajno brezposelne in prikrajšane skupine na trgu dela ter neaktivne osebe kot tudi s spodbujanjem samozaposlovanja in socialnega gospodarstva (ESS+)«.

Namen programa je spodbujanje delodajalcev k zaposlovanju ranljivih brezposelnih oseb iz ciljne skupine, in sicer vsaj za neprekinjeno obdobje najmanj 12 mesecev. Subvencioniranje zaposlitev brezposelnim osebam iz ciljne skupine omogoča lažji prehod iz brezposelnosti v redno zaposlitev, pridobitev (novih) delovnih izkušenj in (dodatnih) kompetenc, kar izboljša dostop teh oseb do čimprejšnje in kakovostne zaposlitve ter pomembno prispeva k njihovi dolgoročni socialni vključenosti in enakim možnostim na trgu dela, hkrati pa zmanjšuje neskladje med ponudbo in povpraševanjem na trgu dela.

Upravičen strošek delodajalca je subvencija za zaposlitev brezposelne osebe iz ciljne skupine. Višina subvencije je odvisna od kriterijev, ki jim ustreza predlagana brezposelna oseba. Po javnem povabilu Spodbujanje zaposlovanja – Zaposli.me+ so delodajalci upravičeni do mesečne subvencije v višini:

* 450 evrov za osebe, ki izpolnjujejo en kriterij ciljne skupine, kar za obdobje 12 mesecev v skupnem znesku pomeni 5.400 evrov;
* 600 evrov za osebe, ki izpolnjujejo dva kriterija ciljne skupine, kar za obdobje 12 mesecev v skupnem znesku pomeni 7.200 evrov;
* 720 evrov za osebe, ki izpolnjujejo tri kriterije ciljne skupine ali več, kar za obdobje 12 mesecev v skupnem znesku pomeni 8.640 evrov,

za zaposlitev osebe iz ciljne skupine za neprekinjeno obdobje najmanj 12 mesecev, in sicer za polni delovni čas oziroma delovni čas v skladu z ustrezno odločbo pristojnega organa, ki se nanaša na vključeno osebo, vendar ne krajši od 20 ur tedensko.

ZRSZ je javno povabilo za program objavil na svoji spletni strani 23. aprila 2024. V skladu s soglasjem posredniškega organa je ZRSZ pred objavo in izvedbo prvega javnega povabila delodajalcem za izvedbo programa ciljno skupino v okviru trajanja prvega javnega povabila omejil na način, da je pri posameznem kriteriju ciljne skupine dodal starostno omejitev 30 let ali več, kjer starost ni že del kriterija. Tako je ZRSZ v obdobju od maja do novembra 2024 v projekte v okviru javnega povabila Zaposli.me 2024 vključil brezposelne osebe, ki so izpolnjevale vsaj enega od naslednjih kriterijev:

* so stare 30 let ali več in so dolgotrajno brezposelne,
* so stare 50 let ali več,
* so stare 30 let ali več in so nižje izobražene, vključno s tistimi, ki imajo doseženo raven izobrazbe ISCED 3 ali manj,
* so stare 30 let ali več in so druge osebe z visokim tveganjem za nastanek dolgotrajne brezposelnosti (to so prejemniki denarne socialne pomoči na CSD in/ali invalidi in/ali Romi).

V drugem četrtletju 2024 oziroma 28. junija 2024 je ZRSZ objavil prvo spremembo javnega povabila Zaposli.me 2024. Sprememba se je nanašala na pravilo »de minimis«, in sicer na obdobje, ki je pomembno za presojo dodelitve pomoči.

V oktobru 2024 je prišlo do druge spremembe navedenega javnega povabila, s katero se je v skladu s stanjem na trgu dela odpravila starostna omejitev (stari 30 let in več) ciljne skupine za vključitev v program, kot je bila omejena na začetku izvajanja javnega povabila. ZRSZ je tako od vključno 4. novembra 2024 do konca leta 2024 v program vključeval osebe, prijavljene v evidenci brezposelnih oseb, ki so izpolnjevale vsaj enega od naslednjih kriterijev:

* so dolgotrajno brezposelne,
* so stare 50 let ali več,
* so nižje izobražene, vključno s tistimi, ki imajo doseženo raven izobrazbe ISCED 3 ali manj,
* so druge osebe z visokim tveganjem za nastanek dolgotrajne brezposelnosti (to so prejemniki denarne socialne pomoči na CSD in/ali invalidi in/ali Romi).

ZRSZ je od 6. maja 2024 do 31. decembra 2024 od delodajalcev prejel 2314 e-ponudb za zaposlovanje oseb s subvencijo, od katerih jih je bilo na dan priprave poročila 1714 sprejetih, 61 v obravnavi, 395 pa nesprejetih oziroma so delodajalci od 144 ponudb odstopili. V letu 2024 je bilo tako sklenjenih 1505 pogodb z delodajalci.

ZRSZ je od 6. maja do 31. decembra 2024 sklenil pogodbe o vključitvi v program s 1625 brezposelnimi osebami, kar je 53,1 odstotka načrtovanih vključitev za leto 2024 (to je. 3060). Med vključenimi je bilo:

* 907 oseb s stalnim prebivališčem v kohezijski regiji vzhodna Slovenija (55,8 odstotka vseh vključenih),
* 718 oseb s stalnim prebivališčem v kohezijski regiji zahodna Slovenija (44,2 odstotka vseh vključenih).

Med vsemi vključenimi v program v letu 2024 je bilo (če oseba izpolnjuje več lastnosti, je upoštevana v več alinejah):

* 608 dolgotrajno brezposelnih oziroma 37,4 odstotka vključenih (od tega 53 oseb, ki so brezposelne pet let ali več),
* 868 starejših od 50 let (63,4 odstotka vključenih),
* 1364 oseb z nizko izobrazbo (do ISCED 3) oziroma 83,9 odstotka vključenih,
* 154 oseb s statusom invalida (9,5 odstotka vključenih),
* 239 prejemnikov denarne socialne pomoči (14,7 odstotka vključenih).

Glede na trajanje brezposelnosti se je največ vključitev izvedlo potem, ko je bila oseba prijavljena v evidenci brezposelnih do dva meseca (512 oseb ali 31,5 odstotka vključenih). Med vsemi vključenimi je bilo 53 oseb, ki so bile brezposelne pet let ali več (od teh je bilo 26 oseb, ki so bile med brezposelnimi najmanj osem let).

Cilj programa je tudi doseči, da bi bilo 49 odstotkov vseh vključenih oseb iz kohezijske regije vzhodna Slovenija oziroma 51 odstotkov vseh vključenih oseb iz kohezijske regije zahodna Slovenija zaposlenih tudi ob izhodu iz programa (merjeno v 28 dneh po izteku subvencionirane zaposlitve). Prve subvencionirane zaposlitve se bodo iztekle v maju 2025 in zato ZRSZ v času priprave tega poročila še nima podatkov o ohranjenih zaposlitvah.

**Hitrejši vstop mladih na trg dela (3.1.2.4)**

Program financira EU v okviru instrumenta Next Generation EU, Načrta za okrevanje in odpornost Republike Slovenije, ukrepa hitrejši vstop mladih na trg dela (C3K3). Namen programa je hitrejši prehod mladih brezposelnih oseb na trg dela, pridobitev delovnih izkušenj in kompetenc ob pomoči izkušenega mentorja z zaposlitvijo za nedoločen čas pri izbranih delodajalcih. Program prispeva tudi k zmanjševanju neskladja med ponudbo in povpraševanjem na trgu dela ter k povečanju socialne varnosti mladih.

Program se je izvajal na podlagi treh zaporednih javnih povabil, ki so bila objavljena julija 2022 (zaprto 31. januarja 2023), februarja 2023 (zaprto 31. marca 2024) in aprila 2024 (zaprto 3. novembra 2024). Cilj programa je bil v obdobju 2022–2024 zaposliti 4000 brezposelnih mladih za nedoločen čas.

Ciljna skupina programa so bili brezposelni mladi, stari do vključno 25 let, od 26. oktobra 2023 pa je ZRSZ vključeval mlade, stare do vključno 29 let. Prednost so imele osebe, ki:

* v zadnjih dveh letih še niso bile vključene v noben program APZ,
* se spoprijemajo s socialnimi in zdravstvenimi ovirami,
* so dlje časa prijavljene v evidenci brezposelnih oseb.

Subvencija za zaposlitev za polni delovni čas je znašala od 5.400 do 8.820 evrov (to je od 300 do 490 evrov mesečno) in se je izplačevala mesečno največ 18 mesecev. Višina je bila odvisna od trajanja brezposelnosti, izobrazbe in vključitve v dodatno pokojninsko zavarovanje. Subvencija je bila višja, če je bila oseba dolgotrajno brezposelna, je dosegla največ osnovnošolsko izobrazbo ali jo je delodajalec vključil v kolektivno prostovoljno dodatno pokojninsko zavarovanje. Sorazmerno nižjo subvencijo je prejel delodajalec za zaposlitev osebe, ki je v skladu z ustrezno odločbo lahko opravljala delo le krajši delovni čas. Mesečna subvencija se je zvišala za 70 evrov, če je delodajalec osebo ob zaposlitvi vključil v kolektivno prostovoljno dodatno pokojninsko zavarovanje.

V času zaposlitve mora delodajalec vključeni osebi zagotoviti izkušenega mentorja (z vsaj tremi leti delovnih izkušenj). Vključene osebe in njihovi mentorji se morajo v času subvencionirane zaposlitve usposabljati ali izobraževati vsaj 30 šolskih ur pri zunanjih izvajalcih, registriranih za dejavnost izobraževanja, z namenom pridobitve dodatnih kompetenc, zaželeno je pridobivanje digitalnih kompetenc.

Po podatkih ZRSZ se je v letu 2024 v program vključilo 1108 mladih, kar je 27,7 odstotka načrta za celotni program v obdobju 2022–2024 (4000 mladih). Med vsemi vključenimi v letu 2024 je bilo:

* 810 oseb, starih do 25 let (73,1 odstotka),
* 921 mladih, brezposelnih do štiri mesece (83,1 odstotka),
* 856 mladih, brezposelnih do dva meseca (77,3 odstotka),
* 751 iskalcev prve zaposlitve (67,8 odstotka),
* 414 žensk (37,4 odstotka),
* 172 z največ osnovnošolsko izobrazbo (15,5 odstotka),
* 79 prejemnikov denarnega nadomestila (7,1 odstotka),
* 68 prejemnikov denarne socialne pomoči (6,1 odstotka),
* 47 dolgotrajno brezposelnih (4,5 odstotka).

Od začetka vključevanja, to je od avgusta 2022 do konca leta 2024, je bilo skupaj v program vključenih 2757 mladih. Več vključitev je bilo v zadnjem četrtletju posameznega leta, ko se vključujejo mladi, ki jim je konec septembra potekel status dijaka oziroma študenta. Med vsemi vključenimi (se) je:

* 1685 oseb (61,1 odstotka vseh vključenih) vključilo v vsaj eno uro usposabljanja ali izobraževanja. Usposabljanja lahko izvajajo do izteka 18-mesečne subvencionirane zaposlitve;
* od 1999 mladih, ki so že vsaj šest mesecev zaposleni, 1524 mladih (76,2 odstotka) in njihovih mentorjev izvedlo usposabljanje v trajanju vsaj 30 šolskih ur na udeleženca. S tem so izpolnili pogodbeno zavezo glede izobraževanja oziroma usposabljanja. Med njimi se je 701 mladi (46 odstotkov) usposabljal vsaj eno uro iz digitalnih vsebin;
* 94 mladih (3,4 odstotka) vključilo v kolektivno prostovoljno dodatno pokojninsko zavarovanje;
* 455 (16,5 odstotka) prekinitev delovnega razmerja v času 18-mesečne subvencionirane zaposlitve. Velika večina se jih je zaposlila drugje;
* 72 mladih (2,6 odstotka) na dan 31. decembra 2024 znova prijavljenih v evidenco brezposelnih oseb.

Brezposelnost mladih, starih do vključno 29 let, je bila konec leta 2024 še vedno nižja, 10.004 brezposelnih (december 2024) v primerjavi s podatki ob pripravi programa, ko je bilo brezposelnih iz te ciljne skupine 12.749 (junij 2021). Navedeno gre pripisati še vedno precej ugodnemu stanju na trgu dela, pa tudi izvajanju tega programa. Kljub temu v evidenci brezposelnih oseb ostajajo mladi, ki se soočajo z večjimi ovirami za vstop na trg dela; kar 45,1 odstotka brezposelnih je prejemnikov denarne socialne pomoči, 40,8 odstotka jih ima največ osnovnošolsko izobrazbo in 22,3 odstotka je dolgotrajno brezposelnih. Vsi navedeni so spadali v ciljno skupino, a jih (kljub višji subvenciji) delodajalci pogosto niso želeli (takoj) zaposliti (za nedoločen čas). Rekordno nizka brezposelnost hkrati pomeni, da delodajalci težko dobijo ustrezne delavce glede na zahteve delovnih mest, brezposelni (z več ovirami za vstop na trg dela) pa njihovim zahtevam pogosto ne ustrezajo oziroma se delodajalci težko odločijo za njihovo zaposlitev.

V okviru programa se je višina subvencije za zaposlitev zvišala za 1.260 evrov oziroma 70 evrov/mesec, če je delodajalec osebo vključil v kolektivno prostovoljno dodatno pokojninsko zavarovanje. Takih vključitev je bilo do decembra 2024 94 oziroma 3,4 odstotka (od 2757). Po informacijah zavarovalnic jih delodajalci, ki imajo z njimi sklenjen pokojninski načrt za kolektivno prostovoljno dodatno pokojninsko zavarovanje, pogosto vključijo v načrt šele po določenem času, na primer po enem letu, ko zaposlenega bolje spoznajo. Velika večina majhnih in mikro podjetij pa niti nima sklenjenega pokojninskega načrta za kolektivno prostovoljno dodatno pokojninsko zavarovanje.

ZRSZ vključitve dnevno spremlja z izmenjavo podatkov z Zavodom za zdravstveno zavarovanje Slovenije (v nadaljnjem besedilu: ZZZS), izplačila temeljijo na ustrezni pogodbi o zaposlitvi in nastalem strošku iz naslova plače za določen mesec. ZRSZ spremlja zaposlitve tudi z obiski na delovnem mestu pri delodajalcih. Prednostno spremlja delodajalce, ki v šestih mesecih zaposlitve niso zagotovili ustreznih usposabljanj, zato jim je ZRSZ v skladu s pogodbo zadržal izplačila subvencij do izvedbe usposabljanj. V obdobju poročanja je ZRSZ izvedel 164 obiskov.

ZRSZ je za spodbujanje vključevanja mladih izvajal intenzivno promocijo programa, še posebej prek svetovalcev zaposlitve, ki obravnavajo mlade brezposelne osebe, in prek svojih pisarn za delodajalce, ki imajo stik z delodajalci. ZRSZ je program intenzivno promoviral tudi prek medijev (na primer radijske objave), Obrtne zbornice Slovenije, Gospodarske zbornice Slovenije, družbenih omrežij, (zaposlitvenih) sejmov in podobno. Prav tako je MDDSZ izvajalo promocijsko kampanjo Jamstvo za mlade – most do zaposlitve. Izvajale so se aktivnosti za ozaveščanje javnosti, promocijske aktivnosti za delodajalce in mlade, ki zajemajo širši vidik zaposlovanja mladih.

Vključevanje v program je bilo predvideno le do konca leta 2024.

### 2.2.3 UKREP 4: KREIRANJE DELOVNIH MEST

*Ukrep je namenjen spodbujanju delovne in socialne vključenosti ter izboljšanju usposobljenosti in delovnih veščin ranljivih skupin brezposelnih oseb. Izvaja se kot subvencioniranje začasnih zaposlitev, ki je lahko povezano z usposabljanjem. Izvaja se zlasti pri neprofitnih delodajalcih ali v javnem sektorju.*

V letu 2024 se je v četrti ukrep kreiranje delovnih mest vključilo 2408 brezposelnih oseb, kar je za 16,5 odstotka manj kot leta 2023. Največ vključitev (2235 ali 77,6 odstotka vseh vključitev v okviru ukrepa) je bilo v »klasične« programe javnih del, 171 vključitev (5,9 odstotka) pa v javna dela za pomoč pri odpravi posledic poplav, ki so bila namenjena izvajanju pomoči pri odpravi posledic ujm iz avgusta 2023.

#### 2.2.3.1 Spodbujanje delovne in socialne vključenosti

**Javna dela (4.1.1.1)**

Javna dela se kot poseben program APZ izvajajo v okviru ukrepa kreiranje delovnih mest. Namenjena so aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb, njihovi socialni vključenosti, ohranitvi ali razvoju delovnih sposobnosti ter spodbujanju razvoja novih delovnih mest. Javna dela se izvajajo na podlagi določb 49., 50., 50.a, 51., 52., 53. in 116. člena ZUTD.

Javno povabilo za izbor programov javnih del za leto 2024 je bilo objavljeno 9. novembra 2023 in spremenjeno prvič 8. januarja 2024, drugič 24. januarja 2024, tretjič 1. marca 2024 in četrtič 29. aprila 2024. S spremembami javnega povabila se je povečevala skupna kvota razpoložljivih sredstev za izvedbo programa in s tem povezano predvideno število udeležencev programa. Glede na stanje potreb na trgu dela so bile predmet sprememb tudi prerazporeditve sredstev med OS ZRSZ.

V skladu z določili javnega povabila so lahko za izvedbo programa kandidirali le izvajalci, ki so imeli s pogodbo o zaposlitvi najmanj tri mesece pred oddajo ponudbe zaposleno vsaj eno osebo, ki je na tej podlagi obvezno zavarovana za najmanj polovico polnega delovnega časa. Za DBO se štejejo vse osebe, ki so v evidenci brezposelnih oseb neprekinjeno prijavljene 12 mesecev ali več. Pogoj neprekinjene prijavljenosti osebe v evidenci brezposelnih oseb je izpolnjen tudi, če je bila oseba kadar koli v 12 mesecih vpisana v evidenci začasno nezaposljivih oseb.

ZRSZ je v izbrane programe javnih del s področja socialnega varstva (Katalog programov javnih del, 5. točka) napotoval DBO, med njimi tudi prejemnike denarnega nadomestila, ki se odločijo za vključitev v program javnega dela v času trajanja pravice do denarnega nadomestila.

V programe javnih del v splošno družbeno korist z drugih področij Kataloga programov javnih del (1., 2., 3., 4. in 6. točka) se prednostno vključujejo DBO, ki so prejemniki denarne socialne pomoči.

Prednost pri vključitvi imajo invalidi in DBO, ki so več kot dve leti neprekinjeno prijavljeni v evidenci brezposelnih oseb in v tem času niso bili vključeni v noben program APZ.

DBO je lahko vključena v javna dela največ eno leto, zaradi stanja na trgu dela pa se lahko znova vključi, vendar pri istem izvajalcu javnih del najdlje še za tri leta. Za vnovično vključitev se šteje vključitev, ki se opravi pred iztekom šestih mesecev od izteka zadnje vključitve v javna dela.

Ciljne skupine brezposelnih, ki se lahko znova vključijo v program javnih del še za obdobje treh let, so:

* brezposelni invalidi,
* brezposelni Romi,
* brezposelne osebe, starejše od 58 let,
* brezposelne osebe s I. ali II. ravnijo strokovne izobrazbe, starejše od 50 let,
* brezposelne osebe iz ranljivih skupin z več omejitvami hkrati za lažjo vključitev na trg dela (socialna, zdravstvena oviranost, osebne okoliščine, starost in podobno).

Vse brezposelne osebe iz naštetih ciljnih skupin se lahko znova vključijo, če so bile ob prvi vključitvi v letu 2022 ali 2023 v evidenci brezposelnih ali začasno nezaposljivih oseb neprekinjeno prijavljene več kot eno leto in če so imele lastnost, na primer invalidnost, starost 58 let in tako dalje, že ob prvi vključitvi.

Skupno trajanje vključitve udeleženca programa pri istem izvajalcu ne sme preseči štiri leta. Po tem javnem povabilu je lahko oseba vključena v javna dela najdlje do 31. decembra 2024.

V letu 2024 je bilo na javnem povabilu obravnavanih 1423 ponudb za izvedbo programov javnih del, med katerimi je bilo izbranih 1291 ponudb, 118 ponudb zaradi neizpolnjevanja pogojev javnega povabila ni bilo izbranih, od 66 ponudb so ponudniki odstopili. Poleg navedenih sta bili v skladu s 50. členom ZUTD izbrani tudi prejeti ponudbi za dva programa javnih del s celotnim financiranjem z lastnimi sredstvi, na podlagi katerih sta v program vključeni dve DBO.

Po podatkih ZRSZ je bilo v letu 2024 s 732 izvajalci sklenjenih 1253 pogodb, na podlagi katerih je bilo v izbrane programe javnih del vključenih 2235 brezposelnih oseb. Med vsemi vključenimi je bilo 1446 žensk (64,7 odstotka), 775 invalidnih oseb (34,7 odstotka), 173 prejemnikov denarnega nadomestila (7,7 odstotka) in 491 prejemnikov denarne socialne pomoči (22 odstotkov), 1076 starejših od 50 let (48,1 odstotka) in 128 iskalcev prve zaposlitve (5,7 odstotka).

Glede na raven izobrazbe se je v program vključilo največ udeležencev s V. ravnijo izobrazbe (726 oseb ali 32,5 odstotka vseh), skoraj tretjino vključenih sestavljajo udeleženci z nižjo in srednjo poklicno izobrazbo 3. in 4. ravni (671 oseb ali 30,0 odstotka), z dokončano največ osnovnošolsko izobrazbo je bilo 320 oseb (14,3 odstotka). Poleg navedenih je bilo v program javnih del vključenih 236 oseb (10,6 odstotka) z dokončano terciarno izobrazbo 7. ravni ali več.

Skoraj polovica udeležencev programa (1076 oseb ali 48,1 odstotka vseh) je bilo ob vključitvi starejših od 50 let, med njimi kar 342 oseb (15,3 odstotka) starejših od 60 let. Od 195 udeležencev (8,7 odstotka), ki so bili v program vključeni pred dopolnjenim 30. letom starosti, jih je bilo 67 (3,0 odstotka) v program vključenih pred dopolnjenim 25. letom starosti.

Struktura udeležencev v primerjavi z letom 2023 kaže na večji delež žensk, ki znaša 64,7 odstotka (v letu 2023 je znašal 60,8 odstotka vseh vključenih v program). Za 1,3 odstotne točke je večji tudi delež starejših od 50 let (48,1 odstotka v letu 2024 in 46,8 odstotka v letu 2023). Prav tako je za 1,4 odstotne točke večji delež prejemnikov denarnega nadomestila (7,74 odstotka v letu 2024 in 6,3 odstotka v letu 2023) in za 5,6 odstotne točke je večji tudi delež invalidnih oseb (v letu 2024 34,7 odstotka in v letu 2023 29,1 odstotka). V letu 2024 pa se je za 7,3 odstotne točke zmanjšal delež prejemnikov denarne socialne pomoči, ki je v letu 2024 znašal 22,0 odstotka, v letu 2023 pa 29,3 odstotka.

ZRSZ spremlja izvajanje programa in izpolnjevanje pogodbenih obveznosti izvajalcev ter udeležencev programa neposredno na kraju samem. V letu 2024 je bilo izvedeno spremljanje izvajanja programa v povezavi s 129 sklenjenimi pogodbami z izvajalci javnih del, 13 od njih je osebno preverila služba ZRSZ za nadzor. Kar 27 vseh obiskov je temeljilo na predhodno zaznanem sumu nepravilnosti, preostali so bili opravljeni po naključnem izboru. Pri 47 od 129 preverjenih pogodb je bilo zaznati posamezne nepravilnosti, ki so jih izvajalci (v 42 primerih) po opozorilu ZRSZ tudi pravočasno in ustrezno odpravili. Primeri nepravilnosti se nanašajo na nepravilno odmerjen letni dopust udeležencev programa, na neustrezno vodenje evidence prisotnosti, mentorstvo, opravljanje del v nasprotju z odobreno vsebino programa in podobno. V petih primerih naknadna odprava nepravilnosti (v skladu z določili pogodbe) ni bila več mogoča, zato so bili izvajalci pisno obveščeni o sankcijah, povezanih s kandidiranjem na prihodnja javna povabila ZRSZ.

24. oktobra 2024 je ZRSZ objavil novo javno povabilo za izbor programov javnih del za leto 2025. Javno povabilo za izvedbo programa javnih del za leto 2025 je bilo za predložitev ponudb odprto 14. novembra 2024. O izvajanju programov javnih del za leto 2025 bo poročano v letnem poročilu 2025.

**Javna dela za pomoč pri odpravi posledic poplav in zemeljskih plazov (4.1.1.3)**

Javna dela za pomoč pri odpravi posledic poplav in zemeljskih plazov so namenjena pomoči občinam, prizadetim zaradi poplav in zemeljskih plazov, ki so Slovenijo doleteli avgusta 2023. Seznam 34 občin, ki nastopajo v vlogi naročnikov programa v javnem interesu in v katerih se program izvaja, je sestavni del javnega povabila za izvedbo programa, objavljenega 11. septembra 2023. Program se izvaja na način aktiviranja brezposelnih oseb za izvajanje pomoči pri odpravi posledic naravnih nesreč, njihovi socialni vključenosti, ohranitvi ali razvoju delovnih sposobnosti ter spodbujanju razvoja novih delovnih mest. Izvedba javnih del temelji na določbah 33. in 34. člena ZIUOPZP ter veljavnega kataloga APZ. V skladu z namenom oziroma predmetom javnega povabila se lahko v tem programu opravljajo le tista opravila, ki pomenijo pomoč občinam pri odpravi posledic poplav in zemeljskih plazov leta 2023 ter izhajajo iz veljavnega kataloga programov javnih del za leto 2023, opredeljenih v okviru programov javnih del:

* ohranjanje in varovanje kulturne krajine, gozdov, obnova vasi,
* varstvo okolja, ohranjanje narave, upravljanje voda in spodbujanje trajnostnega prostorskega razvoja,
* urejanje in vzdrževanje javnih površin in občinskih cest,
* pomoč starejšim in invalidom,
* socialno vključevanje posebej ranljivih skupin,
* pomoč pri izvajanju programov za občane,
* pomoč v primeru elementarnih nesreč.

Javno povabilo je bilo na pobudo lokalnih skupnosti ter upoštevaje podatke Uprave Republike Slovenije za zaščito in reševanje 30. oktobra 2023 spremenjeno zaradi:

* razširitve seznama najbolj prizadetih občin, ki so v naravni nesreči utrpele največ škode in ki lahko kandidirajo za vključitev brezposelnih oseb v navedeni program, in
* povečanja dopustnega števila brezposelnih oseb, za vključitev katerih lahko delodajalci na javnem povabilu kandidirajo.

V povezavi z ZIUOPZP je posebnost interventnega programa v tem, da se vanj lahko vključijo vse zainteresirane osebe, prijavljene v evidenci brezposelnih oseb ne glede na trajanje brezposelnosti in ne glede na raven izobrazbe. Oseba je lahko v program vključena eno leto, brezposelni invalidi in osebe, starejše od 58 let, pa se po izteku enoletnega obdobja vključitve lahko vključijo znova, vendar najdlje do izteka izvajanja javnega povabila. Po tem javnem povabilu je lahko oseba vključena v javna dela najdlje do 31. decembra 2024.

V letu 2024 je bilo z 59 izvajalci sklenjenih 73 pogodb, na podlagi katerih je bilo v izbrane programe javnih del vključenih 171 brezposelnih oseb. Med vključenimi v letu 2024 je bilo 71 žensk (41,5 odstotka), 37 invalidnih oseb (21,6 odstotka), 31 prejemnikov denarnega nadomestila (18,1 odstotka), 38 prejemnikov denarne socialne pomoči (22,2 odstotka) in 17 iskalcev prve zaposlitve (9,9 odstotka). Lastnost DBO, ki v aktualnem programu ni pogoj vključitve, je izpolnjevalo le 26 oseb (15,2 odstotka).

Izobrazbena struktura udeležencev programa je bila v letu 2024 naslednja:

* prevladujejo osebe z nižjo in srednjo poklicno izobrazbo (III. in IV. raven): 57 oseb (33,3 odstotka),
* sledijo osebe s V. ravnijo izobrazbe: 42 oseb ali 24,6 odstotka,
* z zaključeno ali nezaključeno osnovnošolsko izobrazbo (I. oziroma II. raven) je bilo 37 oseb (21,6 odstotka);
* z visokošolsko izobrazbo druge stopnje (VII. raven) je bilo 13 oseb (7,6 odstotka),
* z visokošolsko izobrazbo prve stopnje (raven VI/II) je bilo 12 oseb (7,0 odstotka) in
* z višješolsko strokovno izobrazbo (raven VI/I) je bilo vključenih 10 oseb (5,9 odstotka).

Več kot tretjina udeležencev programa (61 oseb ali 35,7 odstotka vseh) je bilo ob zaposlitvi starejših od 50 let, med njimi jih je bilo 15 (8,8 odstotka) starejših od 60 let. Od 32 udeležencev (18,7 odstotka), ki so se zaposlili pred dopolnjenim 30. letom starosti, jih je bilo 23 mlajših od 25 let (13,5 odstotka vseh).

ZRSZ spremlja izvajanje programa in izpolnjevanje pogodbenih obveznosti izvajalcev in udeležencev programa neposredno na kraju samem. V letu 2024 je bilo izvedeno spremljanje programov neposredno na kraju izvajanja na podlagi 18 sklenjenih pogodb. Izpolnjevanje pogodbenih obveznosti treh programov istega izvajalca je na podlagi zaznanega suma kršitve ugotavljala služba ZRSZ za nadzor, ki pa je v postopku preverjanja sum nepravilnosti ovrgla in o izvedbi programa izdala pozitivno poročilo. Vzorec izbora preostalih 15 pogodb, ki so bile predmet osebnega spremljanja, je bil izdelan naključno. Le v enem primeru je bilo zaznati delno nepravilnost (delovni čas vključene osebe v neskladju z odobreno ponudbo, neustrezna odmera dopusta), ki pa jo je izvajalec na opozorilo ZRSZ pravočasno in ustrezno odpravil.

#### 2.2.3.2 Socialno podjetništvo – učne delavnice

**Učne delavnice+ (4.2.1.1, 4.2.1.2)**

Program Učne delavnice+ se izvaja v okviru PEKP 2021–2027 politike 4: »Bolj socialna in vključujoča Evropa, za izvajanje evropskega stebra socialnih pravic«, prednostne naloge 7 » Dolgotrajna oskrba in zdravje ter socialna vključenost«. Sledi specifičnemu cilju ESO4.8 »Pospeševanje dejavnega vključevanja za spodbujanje enakih možnosti, nediskriminacije in aktivne udeležbe ter povečanja zaposljivosti, zlasti za prikrajšane skupine (ESS+)«.

Učne delavnice+ so namenjene vključevanju ranljivih ciljnih skupin brezposelnih oseb v okolje socialnega podjetništva in razvoju dejavnosti ter zaposlovanju v obstoječih socialnih in invalidskih podjetjih. S tem prispevajo k spodbujanju socialnega vključevanja oseb, ki potrebujejo poglobljeno obravnavo, imajo identificirane multiple ovire pri vstopanju na trg dela in so izpostavljene tveganju revščine ali socialne izključenosti. Učne delavnice+ so sestavljene iz dveh povezanih podaktivnosti:

* Učne delavnice+: praktično usposabljanje (4.2.1.1)

V prvem delu se spodbuja praktično usposabljanje ranljivih brezposelnih oseb, ki potrebujejo poglobljeno obravnavo v konkretnem delovnem okolju socialnega podjetništva, kar povečuje njihovo socialno, poklicno in delovno vključevanje, konkurenčnost na trgu dela ter pridobitev in krepitev njihovih znanj, spretnosti in kompetenc. S tem učne delavnice prispevajo k vključevanju in opolnomočenju ranljivih družbenih skupin za udejanjanje načela enakih možnosti in preprečevanje zdrsa v socialno izključenost. V program se vključujejo brezposelne osebe, katerih znanja oziroma delovne izkušnje ne omogočajo neposredne zaposlitve. Vključene osebe s pomočjo internih mentorjev pri delodajalcu pridobivajo posebne delovne kompetence. S pomočjo trenerjev dela iz ZRSZ pa se blažijo in rešujejo njihove posebne težave, ki so običajno posledica dolgotrajne neaktivnosti oziroma brezposelnosti.

Ciljne skupine Učnih delavnic+ so brezposelne osebe, ki so prijavljene v evidenci brezposelnih oseb, ki se soočajo z ovirami pri vstopu na trg dela ali pri vključitvi v ukrepe APZ ter zato potrebujejo poglobljeno obravnavo, in izpolnjujejo vsaj še enega od naslednjih kriterijev:

* DBO, ki so vsaj 24 mesecev prijavljene v evidenci brezposelnih oseb, in
* brezposelne osebe, ki so v evidenci brezposelnih oseb prijavljene vsaj šest mesecev ali so od prijave v evidenco brezposelnih že bile vključene v individualno poglobljeno karierno svetovanje ali v timsko obravnavo pri ZRSZ in so hkrati:
* mladi v starosti od 15 do 29 let ali
* starejši od 55 let ali
* osebe z nedokončano ali končano največ osnovnošolsko izobrazbo (KLASIUS SRV koda: 11001 ali 12001) ali
* osebe s statusom invalida, ki niso vključene v programe zaposlitvene rehabilitacije, ali
* pripadniki romske skupnosti ali
* osebe po prestani kazni zapora ali
* osebe, ki so vključene v program zdravljenja odvisnosti od alkohola ali drog ali drugih nekemičnih odvisnosti ali se jim je ta program iztekel pred manj kot dvema letoma.
* Spodbude za zaposlovanje oseb iz programa Učne delavnice+ (4.2.1.2)

Ciljna skupina sobrezposelne osebe, ki se bodo po vključitvi v program Učne delavnice+ znova aktivirale na trgu dela.Program je aktivna podpora pri zaposlitvi, saj spodbuja udeležence, ki končajo praktično usposabljanje, da se vključijo v subvencionirano zaposlitev pri delodajalcih (ne le tistih iz okolja socialnega podjetništva) v obliki delovnega razmerja za obdobje deset mesecev, pri čemer ZRSZ delodajalcem izplača subvencijo za zaposlitev.

Dodana vrednost programa je v storitvi trenerjev dela, ki bodo na terenu tako udeležencem kot tudi izvajalcem Učnih delavnic+ v podporo za uspešno dokončanje usposabljanja. Trenerji dela, ki so in bodo še dodatno usposobljeni za reševanje izzivov, s katerimi se soočajo najbolj ranljivi brezposelni, bodo udeležencem v pomoč pri vključevanju v delovno okolje, usklajevali bodo posebne lastnosti udeležencev s potrebami in pričakovanji delodajalcev/izvajalcev, sproti motivacijsko-mediatorsko posredovali, spremljali pravilnost izvedbe potrjenih programov usposabljanj ter zastopali udeležence pri delodajalcih za njihovo lažje zaposlovanje.

Izvajanje obeh programov učnih delavnic v letu 2024 je opisano v nadaljevanju.

**Učne delavnice+: praktično usposabljanje (4.2.1.1)**

ZRSZ je v zadnjem kvartalu 2024 za izvedbo Učnih delavnic+ objavil Javno povabilo delodajalcem za izvedbo projekta v okviru programa Učne delavnice+, ki je namenjeno vključevanju brezposelnih oseb iz ciljne skupine v petmesečno praktično usposabljanje v delovnem okolju socialnih in invalidskih podjetij. ZRSZ delodajalcem povrne strošek za izvedbo storitve usposabljanja v višini 488 evrov mesečno na posamezno vključeno osebo, vključeni osebi v praktično usposabljanje pa pripadata mesečni dodatek za aktivnost in dodatek za prevoz.

Po podatkih ZRSZ je bilo v letu 2024 na podlagi javnega povabila delodajalcem za izvedbo projekta v okviru programa Učne delavnice+ sklenjenih deset pogodb med ZRSZ in delodajalci iz okolja socialnega podjetništva ter dve pogodbi z brezposelnimi osebami iz ciljne skupine.

Deset izvajalcev oziroma delodajalcev in obe vključeni osebi so iz kohezijske regije vzhodna Slovenija. Obe vključeni osebi sta ženski, DBO, prejemnici denarne socialne pomoči in stari od 30 do 39 let. Ena vključena oseba ima nižjo (ISCED 3 ali 4), druga pa terciarno raven izobrazbe (ISCED 6 do 8).

Trenerji dela iz poklica pomoči so v letu 2024 že opravili prve promocijske obiske in pri mogočih izvajalcih predstavili program Učne delavnice+ s ključnimi novostmi v primerjavi s preteklim programom, motivacijske delavnice za brezposelne, interne organizacijske in predstavitvene sestanke ter prisostvovali na razgovorih med delodajalci in kandidati. Potekali so intenzivno uvajanje v delo, kroženje in usposabljanje trenerjev dela, priprava obeh javnih povabil in vse spremljajoče projektno-tehnične dokumentacije. Pripravlja se tudi priročnik za trenerstvo dela, z namenom, da se zagotovi strokovno in poenoteno izvajanje storitve trenerstva dela na podlagi enakih standardov kakovosti za vse udeležence in izvajalce Učnih delavnic+.

Čeprav sta bili zaradi prestavitve začetka izvedbe operacije v letu 2024 v Učne delavnice+ vključeni le dve udeleženki praktičnega usposabljanja, se pričakuje, da bo ZRSZ cilje operacije do leta 2029 uspešno dosegel.

**Spodbude za zaposlovanje oseb iz programa Učne delavnice+ (4.2.1.2)**

V spodbude za zaposlovanje iz programa Učne delavnice+ bo ZRSZ vključeval brezposelne osebe, prijavljene v evidenci brezposelnih oseb, ki se bodo po vključitvi v praktično usposabljanje v okviru programa znova aktivirale na trgu dela, s čimer se bo pripomoglo k njihovi hitrejši delovni in socialni vključitvi. Namen programa je vključevanje brezposelnih oseb v subvencionirane zaposlitve.

Javno povabilo delodajalcem za spodbujanje desetmesečnega subvencioniranega zaposlovanja oseb iz programa Učne delavnice+ v socialnih ali invalidskih podjetjih ali pri vseh drugih upravičenih delodajalcih je ZRSZ objavil 26. marca 2025. Prvi izhodi v subvencionirano zaposlitev se načrtujejo v maju 2025.

**PODROBNEJŠI PODATKI O VKLJUČENIH V UKREPE APZ PO POSAMEZNIH PROGRAMIH**

V letu 2024 je bilo v ukrepe APZ vključenih 13.880 brezposelnih oseb. Podrobnejši podatki o vključenih brezposelnih osebah v posamezne programe APZ v letu 2024 so prikazani v spodnji preglednici.

Preglednica 10: Podrobnejši pregled vključitev brezposelnih oseb v ukrepe APZ v letu 2024

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Ime programa | Število na novo sklenjenih pogodb z osebo | Od  tega ženske | Od tega iskalci prve zaposlitve | Od tega stari do 29 let | Od tega trajno presežni delavci in stečajniki | Od tega dolgotrajno brezposelni | Od tega stari 50 let in več | Od tega nizko izobraženi (do  ISCED 3) | Od  tega invalidi | Od tega število prejemnikov denarnega nadomestila | Od tega število prejemnikov denarne socialne pomoči |
| 1.1.1.1 Neformalno izobraževanje in usposabljanje (NIU+) | 2126 | 1296 | 545 | 423 | 301 | 800 | 636 | 1796 | 214 | 484 | 855 |
| 1.1.1.2 NPK – Potrjevanje | 553 | 269 | 99 | 143 | 89 | 199 | 144 | 447 | 61 | 84 | 245 |
| 1.1.1.4 Lokalni programi neformalnega izobraževanja in usposabljanja | 3726 | 2284 | 1048 | 635 | 579 | 997 | 978 | 2762 | 252 | 951 | 1045 |
| 1.1.2.2 Vključitev oseb v podporne in razvojne programe | 127 | 90 | 28 | 32 | 21 | 42 | 35 | 82 | 19 | 23 | 63 |
| 1.1.2.4 Projektno učenje mlajših odraslih (PUM-O+) | 418 | 188 | 178 | 418 | 2 | 24 | 0 | 414 | 3 | 1 | 121 |
| 1.1.4.1 Usposabljanje na delovnem mestu (UDM+) | 784 | 492 | 232 | 349 | 88 | 212 | 117 | 671 | 45 | 86 | 296 |
| 1.1.4.2 UDM Usposabljamo lokalno | 72 | 60 | 10 | 22 | 14 | 3 | 0 | 14 | 0 | 15 | 12 |
| 1.1.4.6 UDM za osebe na področju mednarodne zaščite in tujce | 13 | 11 | 10 | 1 | 0 | 5 | 0 | 8 | 0 | 0 | 2 |
| 1.1.5.4 Delovni preizkus | 551 | 301 | 119 | 234 | 94 | 71 | 97 | 462 | 40 | 128 | 107 |
| 1.2.1.1 Programi formalnega izobraževanja | 369 | 175 | 265 | 277 | 8 | 140 | 4 | 365 | 6 | 11 | 211 |
| SKUPAJ UKREP 1 | 8739 | 5166 | 2534 | 2534 | 1196 | 2493 | 2011 | 7021 | 640 | 1783 | 2957 |
| 3.1.1.9 Spodbujanje zaposlovanja Zaposli.me+ | 1625 | 761 | 112 | 154 | 374 | 608 | 868 | 1364 | 154 | 505 | 239 |
| 3.1.2.4 Hitrejši vstop mladih na trg dela | 1108 | 414 | 751 | 1108 | 57 | 47 | 0 | 856 | 1 | 79 | 68 |
| SKUPAJ UKREP 3 | 2733 | 1175 | 863 | 1262 | 431 | 655 | 868 | 2220 | 155 | 584 | 307 |
| 4.1.1.1 Javna dela | 2235 | 1446 | 128 | 195 | 113 | 906 | 1076 | 1717 | 775 | 173 | 491 |
| 4.1.1.3 Javna dela Pomoč v primeru elementarnih nesreč | 171 | 71 | 17 | 32 | 12 | 26 | 61 | 136 | 37 | 31 | 38 |
| 4.2.1.1 Učne delavnice+ | 2 | 2 | 0 | 0 | 1 | 2 | 0 | 1 | 0 | 0 | 2 |
| SKUPAJ UKREP 4 | 2408 | 1519 | 145 | 227 | 126 | 934 | 1137 | 1854 | 812 | 204 | 531 |
| SKUPAJ UKREPI | **13.880** | **7860** | **3542** | **4023** | **1753** | **4082** | **4016** | **11.095** | **1607** | **2571** | **3795** |

## 2.3 ZAVAROVANJE ZA PRIMER BREZPOSELNOSTI TER ZAGOTAVLJANJE PRAVIC IZ OBVEZNEGA IN PROSTOVOLJNEGA ZAVAROVANJA ZA PRIMER BREZPOSELNOSTI

Zavarovanje za primer brezposelnosti in pravice, ki izhajajo iz tega zavarovanja, so medsebojno povezani. Za samo zavarovanje ZUTD (od 54. do 57. člena) določa vse osnovne parametre zavarovanja za primer brezposelnosti, tako za obvezno zavarovanje kot za prostovoljno vključitev v obvezno zavarovanje. V nadaljnjih določbah pa ZUTD (od 58. do 71. člena) določa nabor in vsebino pravic iz obveznega in prostovoljnega zavarovanja za primer brezposelnosti oziroma izkoriščenja zavarovanja za primer brezposelnosti, v katero je bil posameznik vključen v času zaposlitve, in pogoje za pridobitev navedenih pravic.

V okvir pravic iz zavarovanja za primer brezposelnosti se uvršča tudi pravica do plačila prispevkov za pokojninsko in invalidsko zavarovanje (68. člen ZUTD), ki predvideva plačilo prispevkov za pokojninsko in invalidsko zavarovanje upravičencem, ki jim po izteku denarnega nadomestila med brezposelnostjo do izpolnitve minimalnih pogojev za starostno upokojitev manjka največ eno leto in so brezposelni.

Z Zakonom o spremembah in dopolnitvah Zakona o urejanju trga dela (Uradni list RS, št. 54/21; v nadaljnjem besedilu: ZUTD-F), ki je bil sprejet in je začel veljati v letu 2021, je določena višina najvišjega denarnega nadomestila za prve tri mesece oziroma pet mesecev za delavce, ki so med zadnjo zaposlitvijo imeli stalno prebivališče v Republiki Sloveniji in so se v drugo državo članico EU, EGP ali Švicarsko konfederacijo dnevno ali najmanj enkrat tedensko vozili na delo.

***Poročilo o gibanju števila upravičencev do pravic iz obveznega in prostovoljnega zavarovanja za primer******brezposelnosti***

Na število upravičencev do denarnega nadomestila je v prvih devetih mesecih leta 2024 vplival sezonsko značilen večji priliv v januarju, ki pa mu je v nadaljevanju sledila večja dinamika zaposlovanja, kar je povzročilo tudi upad prejemnikov denarnega nadomestila, vendar ta ni bil tako izrazit kot v preteklih letih. Januarja 2024 se je število upravičencev glede na prejšnji mesec (december 2023) povišalo za 2744 oseb oziroma za 18,8 odstotka. V februarju 2024 je bilo sicer zaznati upad števila upravičencev, vendar jih je bilo konec februarja za 8,8 odstotka več kot februarja 2023. V nadaljnjih mesecih je sledil upad prejemnikov denarnega nadomestila, z izjemo poletnih mesecev, ko se je zaradi večjega števila prenehanja pogodb o zaposlitvi za določen čas ugotovil rahel porast števila upravičencev. Leto 2024 se je končalo s 13.415 upravičenci, kar je za 8,2 odstotka manj upravičencev kot decembra 2023.

Konec leta 2024 je bilo med vsemi brezposelnimi osebami 28,5 odstotka takih, ki so prejemali denarno nadomestilo. Delež prejemnikov konec leta 2024 je bil v primerjavi s koncem leta 2023 za 1,7 odstotka nižji.

V letu 2024 je povprečno mesečno denarno nadomestilo prejemalo 14.218 brezposelnih oseb, kar je za 0,8 odstotka več kot leta 2023. Povprečno mesečno je bilo 331 oseb upravičenih do plačila prispevka za pokojninsko in invalidsko zavarovanje, kar je za 9,1 odstotka manj kot v letu 2023, ko je bilo takih oseb povprečno mesečno 364.

Slika 6: Upravičenci do denarnega nadomestila, od decembra 2023 do decembra 2024

Vir: ZRSZ.

V letu 2024 je 34.098 upravičencev pridobilo pravico do denarnega nadomestila, kar je za 2,4 odstotka več kot leta 2023.

Pravico do denarnega nadomestila je na **novo pridobilo 30.606 upravičencev**, od teh največ:

* 12.692 zaradi redne odpovedi pogodbe o zaposlitvi s strani delodajalca (za 14,0 odstotka več kot leta 2023), od teh največ:
* 9565 iz poslovnih razlogov (za 13,0 odstotka več kot leta 2023),
* 15.676 zaradi izteka pogodbe o zaposlitvi za določen čas (za 6,6 odstotka manj kot leta 2023).
* 640 zaradi stečaja.

Pravico do preostalega dela neizkoriščene pravice do denarnega nadomestila je v letu 2024 pridobilo 3492 upravičencev.

V letu 2024 je pravica do denarnega nadomestila mirovala v 551 primerih.

Prejemniku denarnega nadomestila z nedokončano osnovnošolsko izobrazbo, doseženo osnovnošolsko izobrazbo, nižjo poklicno izobrazbo ali srednješolsko izobrazbo, ki v času upravičenosti do denarnega nadomestila sklene delovno razmerje s polnim delovnim časom pri delodajalcu, ki ni njegov zadnji delodajalec pred nastankom brezposelnosti, in ne gre za povezano družbo zadnjega delodajalca, ZRSZ do izteka obdobja, za katero mu je bila navedena pravica priznana, vendar največ še 12 mesecev po zaposlitvi, mesečno za pretekli mesec izplačuje **spodbudo za zaposlovanje v višini 20 odstotkov od mesečnega neto zneska denarnega nadomestila**, priznanega na dan sklenitve pogodbe o zaposlitvi, če oseba ohrani zaposlitev za polni delovni čas za celotno obdobje izplačevanja spodbude za zaposlovanje.

Po določbi 66.a člena ZUTD je v letu 2024 pravico do **spodbude za zaposlitev** uveljavljalo 1200 vlagateljev, od tega je bilo do spodbude za zaposlitev **upravičenih 807 prejemnikov denarnega nadomestila**, kar je za 6,8 odstotka več kot leta 2023, ko je bilo upravičenih 756 prejemnikov denarnega nadomestila. Do spodbude iz različnih razlogov ni bilo upravičenih 362 vlagateljev, največ zaradi razloga, ker vlagatelji v času zaposlitve niso bili več prejemniki denarnega nadomestila, so imeli izobrazbo, višjo od srednješolske, ali pa izobrazbo, ki je na trgu dela deficitarni poklic.

Po določbi 65. člena **Uredbe 883/2004 o koordinaciji sistemov socialne varnost**i je leta 2024 denarno nadomestilo pridobilo 2081 upravičencev, kar je za 12 odstotkov več kot leta 2023 (1858). Največ od teh je pridobilo pravico do denarnega nadomestila po prenehanju zaposlitve v Avstriji.

Na podlagi ZUTD-F se je v maju 2021 začela uporabljati sprememba, s katero se je spremenila **najvišja višina denarnega nadomestila za tako imenovane obmejne delavce**. To so delavci, ki so med zadnjo zaposlitvijo imeli stalno prebivališče v Republiki Sloveniji in so se v drugo državo članico EU, EGP ali Švicarsko konfederacijo dnevno ali najmanj enkrat tedensko vozili na delo. Če so ti delavci v tej državi članici EU, EGP ali Švicarski konfederaciji dopolnili najmanj deset mesecev v zadnjih 24 mesecih, se jim za prve tri mesece upravičenosti prizna denarno nadomestilo največ v višini 1.785 evrov, če pa so ti delavci v teh državah dopolnili najmanj 12 mesecev v zadnjih 24 mesecih in imajo pravico do denarnega nadomestila priznano za šest mesecev ali več, se jim prizna denarno nadomestilo največ v višini 1.785 evrov za prvih pet mesecev upravičenosti. V letu 2024 je bila 1361 upravičencem priznana pravica v najvišjem dovoljenem znesku (1.785 evrov), kar je za 20,2 odstotka več kot leto prej.

V letu 2024 je pravica do denarnega nadomestila prenehala skupno 35.569 upravičencem, največ zaradi:

* izteka pravice (69.968 upravičencem),
* zaposlitve (14.879 upravičencem),
* upokojitve (2594 upravičencem).

# 3 SREDSTVA ZA IZVAJANJE UKREPOV NA TRGU DELA

3.1 STORITVI ZA TRG DELA

V spodnji preglednici je prikazana poraba finančnih sredstev v letu 2024 za projekte, ki v skladu z ZUTD pomenijo storitev trga dela, konkretno VKO, in so sofinancirani iz sredstev proračuna Republike Slovenije in sredstev ESS+ v okviru PEKP 2021–2027.

Preglednica 11: Sredstva, porabljena za projekte v okviru storitev trga dela v letu 2024

|  |  |  |  |
| --- | --- | --- | --- |
| *VIR* | *IME PROJEKTA* | *Vir financiranja*  *(šifra PP/šifra projekta)* | *Poraba sredstev ESS+*  *v okviru PEKP 2021–2027*  *v letu 2024*  *(Slovenija in EU)*  *(v EUR)* |
| ESS+ v okviru  PEKP 2021–2027 | Platforma trga dela | 230162, 230163, 230164, 230165/2611-23-4201 | 341.435,44 |
|
| ESS+ v okviru  PEKP 2021–2027 | Krepitev sodelovanja uradov za delo, CSD in drugih deležnikov pri integraciji dolgotrajno brezposelnih oseb na trg dela | 230162, 230163, 230164, 230165/2611-24-4203 | 143.603,44 |
|
| ESS+ v okviru  PEKP 2021–2027 | Krepitev mreže pisarn za delodajalce | 230162, 230163, 230164, 230165/2611-24-4204 | 147.858,29 |
|
| ESS+ v okviru  PEKP 2021–2027 | Razvoj in vzpostavitev novega storitvenega modela ZRSZ s krepitvijo digitalnega poslovanja – NSM | 230162, 230163, 230164, 230165/2611-24-4205 | 77.773,69 |
|
| ESS+ v okviru  PEKP 2021–2027 | Izvajanje mreže EURES in iniciative ALMA | 230162, 230163, 230164, 230165/2611-23-4202 | 884.232,08 |
|

*Vir: MDDSZ.*

3.2 AKTIVNA POLITIKA ZAPOSLOVANJA

Programi APZ so se v letu 2024 financirali oziroma sofinancirali s sredstvi:

* proračuna Republike Slovenije,
* evropske kohezijske politike v okviru PEKP 2021–2027,
* Sklada za podnebne spremembe (program Spodbujanje zaposlovanja na zelenih delovnih mestih),
* Next Generation EU, mehanizma za okrevanje in odpornost (program Hitrejši vstop mladih na trg dela).

Namenska sredstva kohezijske politike ESS+, ki so bila v finančnem načrtu MDDSZ za leto 2024, niso v celoti namenjena za programe oziroma ukrepe APZ, zato je v spodnji preglednici zajet samo tisti del sredstev EU, ki se v skladu s katalogom APZ uvršča v APZ.

**V letu 2024 je bilo s spremembo načrta APZ za leto 2024 za izvajanje programov APZ načrtovanih 56,4 milijona evrov, porabljenih pa je bilo 34,7 milijona evrov, kar je za 21,7 milijona evrov ali 38,5 odstotka manj od načrtovanih sredstev.**

V okviru **prvega ukrepa (usposabljanje in izobraževanje)** je bilo porabljenih za 52,0 odstotka manj sredstev od načrtovanih. V letu 2024 je ZRSZ v okviru prvega ukrepa začel izvajati vse programe, sofinancirane iz ESS+ (usposabljanje na delovnem mestu, neformalno izobraževanje in usposabljanje, PUM-O+), vendar je na vključevanje v te programe vplivalo manjše število brezposelnih in njihova slabša struktura. Za vključevanje DBO v programe izobraževanja in usposabljanja je treba veliko podpore v smislu motivacije in pomoči pri premagovanju različnih ovir. Programi za zaposlene osebe, ki jih bo izvajal JŠRIPS, se v letu 2024 še niso začeli izvajati, zato sredstva za ta namen v tem letu niso bila porabljena (ASI+, KOC+, Kompetentna Slovenija). Prav tako ZRSZ v letu 2024 v zasavski in savinjsko-šaleški regiji še ni začel izvajati programov, sofinanciranih iz Sklada za pravični prehod (v nadaljnjem besedilu: SPP). Manjša poraba od načrtovane (za 47 odstotkov) je bila tudi pri programih, ki so v celoti financirani iz državnih sredstev. Proti koncu leta 2024 je bila pripravljena nova ocena potrebnih integralnih sredstev za te programe APZ, in preostanek sredstev se je prerazporedil za pokrivanje primanjkljajev na socialnih transferjih.

Manjša poraba v okviru **tretjega ukrepa** **(spodbude za zaposlovanje)** je bila pri kohezijskih sredstvih in sredstvih mehanizma za okrevanje in odpornost. ZRSZ je avgusta 2022 začel izvajati program Hitrejši vstop mladih na trg dela v okviru sredstev mehanizma za okrevanje in odpornost ter v letu 2024 s pomočjo subvencij za zaposlitev omogočili 1108 mladim brezposelnim zaposlitev za nedoločen čas. Zaradi ugodnih razmer na trgu dela, ki so povzročile manj prijavljenih v evidenco brezposelnih, je bilo v program vključenih manj brezposelnih mladih, kot je bilo načrtovano. Večina finančnih obveznosti za zaposlitev mladih zapade v naslednja leta, saj se subvencije izplačujejo mesečno. Precej manj sredstev od načrtovanih je bilo porabljenih tudi za program Zaposli.me+, za katerega je ZRSZ javno povabilo delodajalcem objavil 23. aprila 2024, prve vključitve v program pa so bile šele maja oziroma junija 2024. Tudi na spodbude za zaposlitev pa vplivajo razmere na trgu dela, in sicer je manj prijavljenih med brezposelnimi in njihova struktura je manj neugodna.

V okviru **četrtega ukrepa (kreiranje delovnih mest)** je manjša poraba sredstev v največji meri posledica poznejšega začetka izvajanja programa Učne delavnice+, ki je sofinanciran iz sredstev ESS+ v okviru PEKP 2021–2027. Javno povabilo delodajalcem za izvedbo programa Učne delavnice+, ki obsega vključevanje brezposelnih oseb v praktično usposabljanje, je bilo namreč objavljeno šele 4. novembra 2024. Javno povabilo za spodbude za zaposlovanje oseb iz programa Učne delavnice+ pa je ZRSZ objavil šele v letu 2025.

**V letu 2024 se je v programe APZ vključilo 13.880 brezposelnih oseb, kar je za 38,8 odstotka več kot leto prej (10.000 vključitev). Glavni razlog za večje število vključitev v letu 2024 je, da se je v tem letu začela izvajati glavnina programov, financiranih iz ESS v okviru PEKP 2021–2027.**

Na vključevanje brezposelnih v programe APZ in s tem tudi na porabo sredstev so tudi v letu 2024 vplivala strukturna neskladja, ki so se v primerjavi z letom 2023 še dodatno poglabljala. Nizka brezposelnost in manj mladih, ki vstopajo na trg dela, spreminjata strukturo brezposelnosti. Med brezposelnimi se že nekaj let povečuje delež težje zaposljivih, ranljivih skupin, ki imajo pogosto še druge omejitve in za vključevanje v različne programe APZ potrebujejo več motivacije, spodbude in podpore.

Preglednica 12: Porabljena in načrtovana sredstva za ukrepe APZ v letih 2024 in 2025 ter število vključitev

|  |  |  |  |  |  |
| --- | --- | --- | --- | --- | --- |
| **APZ** | **2024** | | | **2025** | |
|
| **Sredstva, načrtovana v skladu s spremembo**  **načrta APZ za leto 2024**  **(v EUR)** | **Poraba sredstev**  **(v EUR)** | **Število**  **vključitev** | **Načrt APZ za leto**  **2025\*\***  **(v EUR)** | **Načrtovane vključitve** |
| **ukrep 1** | **16.082.772,60** | ***7.718.373,39*** | **8739** | 28.886,185,00 | 17.995 |
| **ukrep 2** | **0,00** | **0,00** | **0** | 0,00 | 0,00 |
| **ukrep 3** | **16.496.652,00** | ***9.051.776,20*** | **2733** | 34.611.566,00 | 4864 |
| **ukrep 4** | **23.824.563,00** | ***20.962.128,46*** | **2.408** | 26.416.238,00 | 2406 |
| **ukrep 5** | **0,00** | **0,00** | **0** | 0,00 | 0,00 |
| **APZ skupaj** | **56.403.987,60** | ***37.732.278,05*** | **13.880** | **89.913.989,00** | **25.265** |

*Vir: MDDSZ.*

*\* V letu 2024 so se v ukrep 1 vključevale samo brezposelne osebe.*

*\*\* Za leto 2025 so navedena načrtovana sredstva in vključitve v skladu z načrtom za izvajanje ukrepov APZ za leto 2025, ki ga je minister, pristojen za delo, sprejel s sklepom št. 1102-1/2024-2611-2 z dne 4. aprila 2024 (*[*https://www.gov.si/teme/aktivna-politika-zaposlovanja/*](https://www.gov.si/teme/aktivna-politika-zaposlovanja/)*).*

*\*\*\* Sredstva so zagotovljena iz naslednjih virov: proračun Republike Slovenije, ESS+ v okviru PEKP 2021–2027 in sredstva mehanizma za okrevanje in odpornost.*

V nadaljevanju so v preglednici 13 prikazana sredstva, porabljena po posameznih programih APZ in virih financiranja za leto 2024.

Preglednica 13: Poraba sredstev v letu 2024 po posameznih programih APZ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ***ŠIFRA KATALO-***  ***GA***  ***APZ*** | ***VIR*** | ***IME UKREPA/PROGRAMA*** | ***Vir financiranja***  ***(šifra PP, šifra projekta)*** | ***Poraba sredstev v 2024 (v EUR)*** | | | | |
| *Sredstva proračuna Republike Slovenije*  *----------------*  *Sredstva Sklada za podnebne spremembe* | *Sredstva*  *NOO* | *Sredstva*  *ESS+ v okviru PEKP 2021–2027*  *(Slovenija in EU)* | | ***SKUPAJ*** |
| ***1. UKREP usposabljanje in izobraževanje*** | | | | | | | | |
| ***1.1*** | ***Programi neformalnega izobraževanja*** | | | | | | | |
| ***1.1.1*** | ***Programi usposabljanja*** | | | | | | | |
| 1.1.1.1 | PEKP  2021–2027 | Neformalno izobraževanje in usposabljanje (NIU+) | 230420, 230421, 230422, 230423/2611-24-4102 |  |  | 746.965,61 | **746.965,61** | |
| 1.1.1.2 | IP | Nacionalne poklicne kvalifikacije – potrjevanje NPK in TK | 4282/2611-21-9376 | 151.951,50 |  |  | **151.951,50** | |
| 1.1.1.4 | IP | Lokalni programi neformalnega izobraževanja in usposabljanja | 4282/2611-21-9376 | 2.147.258,20 |  |  | **2.147.258,20** | |
| ***1.1.2*** | ***Programi izpopolnjevanja*** | | | | | | | |
| 1.1.2.2 | IP | Vključitev brezposelnih oseb v podporne in razvojne programe | 4282/2611-21-9376 | 12.799,13 |  |  | **12.799,13** | |
| 1.1.2.4 | PEKP  2021–2027 | Projektno učenje mlajših odraslih (PUM-O+) | 230127, 230128, 230129, 230130/2611-23-4801 |  |  | 2.245.167,45 | **2.245.167,45** | |
| ***1.1.3*** | ***Usposabljanje in izobraževanje zaposlenih*** | | | | | | | |
| ***1.1.4*** | ***Programi usposabljanja na delovnem mestu*** | | | | | | | |
| 1.1.4.1 | PEKP  2021–2027 | Usposabljanje na delovnem mestu UDM+ | 230420, 230421, 230422, 230423/2611-24-4101 |  |  | 1.499.852,54 | **1.499.852,54** | |
| 1.1.4.6 | IP | Usposabljanje na delovnem mestu za osebe na področju mednarodne zaščite | 4282/2611-21-9376 | 79.795,24 |  |  | **79.795,24** | |
| 1.1.4.7 ali 1.1.4.2 | IP | Usposabljamo lokalno | 4282/2611-21-9376 | 137.634,53 |  |  | **137.634,53** | |
| 1.1.5.3 ali 1.1.5.4 | IP | Delovni preizkus | 4282/2611-21-9376 | 523.429,17 |  |  | **523.429,17** | |
| ***1.2*** | ***Programi formalnega izobraževanja*** | | | | | | | |
| ***1.2.1*** | ***Spodbujanje formalnega izobraževanja*** | | | | | | | |
| 1.2.1.1 | IP | Programi formalnega izobraževanja | 4282/2611-21-9376 | 173.520,02 |  |  | **173.520,02** | |
| ***SKUPAJ UKREP 1*** | | | | ***3.226.387,79*** | ***0,00*** | ***4.491.985,60*** | ***7.718.373,39*** | |
| ***3. UKREP spodbude za zaposlovanje*** | | | | | | | | |
| ***3.1*** | ***Subvencije za zaposlitev*** | | | | | | | |
| ***3.1.1*** | ***Spodbujanje zaposlovanja težje zaposljivih oseb*** | | | | | | | |
| *3.1.1.9* | *PEKP*  *2021–2027* | *Spodbujanje zaposlovanja – Zaposli.me+* | *230420, 230421, 230422, 230423/2611-24-4103* |  |  | *1.546.423,92* | ***1.546.423,92*** | |
| *3.1.2.3* | *IP (Sklad za podnebne spremembe* | *Zelena delovna mesta* | *Sklad za podnebne spremembe*  *IP-PP 559* | *1.179.577,24* |  |  | ***1.179.577,24*** | |
| *3.1.2.4* | *NOO* | *Hitrejši vstop mladih na trg dela* | *NOO PP 221152/2611-22-0300* |  | *4.778.393,06* |  | ***4.778.393,06*** | |
| *3.1.2.5* | *IP* | *Priložnost zame* | *3595/2611-21-9376* | *1.547.381,98* |  |  | ***1.547.381,98*** | |
| ***SKUPAJ UKREP 3*** | | | | ***2.726.959,22*** | ***4.778.393,06*** | ***1.546.423,92*** | ***9.051.776,20*** | |
| ***4. UKREP kreiranje delovnih mest*** | | | | | | | | |
| ***4.1*** | ***Spodbujanje delovne in socialne vključenosti*** | | | | | | | |
| ***4.1.1*** | ***Javna dela*** | | | | | | | |
| *4.1.1.1* | *IP* | *Javna dela (del 2023 in večinski del 2024)* | *3551/2611-21-9376* | *17.717.293,69* |  |  | ***17.717.293,69*** | |
| *4.1.1.3* | *IP* | *Javna dela za pomoč pri odpravi posledic poplav in zemeljskih plazov 2023* | *3551/2611-21-9376* | *3.197.559,70* |  |  | ***3.197.559,70*** | |
| ***4.2*** | ***Socialno podjetništvo*** | | | | | | | |
| ***4.2.1*** | ***Učne delavnice*** | | | | | | | |
| *4.2.1.1* | *PEKP*  *2021–2027* | *Učne delavnice+* | *230127, 230128, 230129, 230130/2611-24-4802* |  |  | *47.275,07* | ***47.275,07*** | |
| ***SKUPAJ UKREP 4*** | | | | ***20.914.853,39*** | ***0,00*** | ***47.275,07*** | ***20.962.128,46*** | |
| ***SKUPAJ UKREPI APZ 1–5*** | | | | ***26.868.200,40*** | ***4.778.393,06*** | ***6.085.684,59*** | ***37.732.278,05*** | |

*Viri: MDDSZ, ZRSZ.*

3.3 ZAVAROVANJE ZA PRIMER BREZPOSELNOSTI

ZUTD določa krog obveznih zavarovancev, trajanje in prekinitev obveznega zavarovanja ter osebe, ki se lahko prostovoljno zavarujejo za primer brezposelnosti. Zavarovanje za primer brezposelnosti je podlaga za izkoriščenje določenih pravic, ki se pod določenimi pogoji zagotavljajo brezposelnim osebam. V skladu s 134. členom ZUTD se sredstva za pravice iz zavarovanja za primer brezposelnosti po načelih vzajemnosti in solidarnosti zagotavljajo iz prispevkov delavcev, delodajalcev, prostovoljnih zavarovancev in drugih zavezancev.

Za zavarovanje za primer brezposelnosti se plačujeta:

* prispevek zavarovanca po stopnji 0,14 odstotka in
* prispevek delodajalca po stopnji 0,06 odstotka.

Iz zavarovanja za primer brezposelnosti izhajajo tudi pravice iz obveznega in prostovoljnega zavarovanja za primer brezposelnosti (58. člen ZUTD):

* pravica do denarnega nadomestila za primer brezposelnosti,
* pravica do plačila prispevkov za obvezna socialna zavarovanja,
* pravica do plačila prispevkov za pokojninsko in invalidsko zavarovanje eno leto pred izpolnitvijo minimalnih pogojev za pridobitev pravice do starostne pokojnine po predpisih o pokojninskem in invalidskem zavarovanju.

Pravice na podlagi plačanih prispevkov zavarovanci uresničujejo po predpisih, ki urejajo posamezno vrsto socialnega zavarovanja.

V nadaljevanju predstavljamo podatke o številu brezposelnih oseb, ki jim je bilo v poročanem letu izplačano denarno nadomestilo za brezposelnost ali pa so jim bile plačane druge pravice iz zavarovanja za primer brezposelnosti.

V letu 2024 se je v primerjavi z letom 2023 število prejemnikov do denarnega nadomestila nekoliko povečalo. V letu 2024 je povprečno mesečno denarno nadomestilo prejemalo 14.459 brezposelnih oseb, kar je za 1,5 odstotka več od mesečnega povprečja leta 2023, ko je denarno nadomestilo prejemalo 14.232 oseb. V letu 2024 je povprečno mesečno 340 oseb prejemalo tudi sredstva za prispevke za pokojninsko in invalidsko zavarovanje do izpolnitve pogojev za upokojitev, kar je za 8,9 odstotka manj kot v letu 2023.

V letu 2024 je bilo za denarna nadomestila in za prispevke do upokojitve izplačano skupaj 158,9 milijona evrov, kar je za 3,2 odstotka ali za 5,1 milijona evrov več sredstev kot v letu 2023.

V skladu z Zakonom o spremembah in dopolnitvah Zakona o urejanju trga dela (ZUTD-E; Uradni list RS, št. 75/19 z dne 12. decembra 2019) je začela veljati sprememba, s katero so **spodbude za zaposlitev prejemnikov denarnega nadomestila** uvrščene med pravice iz zavarovanja za brezposelnost. V letu 2024 je bilo za ta namen izplačanih 308.519,32 evra (za 5,5 odstotka več kot leto prej), povprečno mesečno pa je spodbude prejemalo 241 upravičencev.

Preglednica 14: Izplačana sredstva za denarno nadomestilo za brezposelnost in povprečno število prejemnikov, 2022–2024

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **2022** | | **2023** | | **2024** | |
|  | **Izplačana nadomestila v letu (v EUR)** | **Povprečno mesečno število prejemnikov v letu** | **Izplačana nadomestila v letu (v EUR)** | **Povprečno mesečno število prejemnikov v letu** | **Izplačana nadomestila v letu (v EUR)** | **Povprečno mesečno število prejemnikov v letu** |
| **Denarno nadomestilo** | 158.552.944,72 | | 15.474 | 153.794.098,39 | 14.232 | **158.854.321,29** | **14.459** |
| **Prispevki do upokojitve** | 412 | 373 | **340** |
| **Povračilo stroškov aktivnega iskanja zaposlitve** |  | 98.179,68 | 312 | 100.488,79 | 272 | **123.210,45** | **337** |
| **Povračilo dela plače** |  | 10.245,11 | 2 | 4.328,80 | 2 | **5.968,02** | **3** |
| **Spodbude za zaposlitev prejemnikov denarnih nadomestil** |  | 436.602,63 | 338 | 292.271,62 | 224 | **308.519,32** | **241** |

*Vira: MDDSZ, ZRSZ.*

*Opomba: V izračunu povprečnega mesečnega števila prejemnikov denarnega nadomestila za leto 2024 so bile upoštevane tudi osebe, ki jim je bilo denarno nadomestilo izplačano v januarju 2024, obračunsko obdobje pa je bilo december 2023; v izračun niso bile zajete osebe, ki so izplačilo prejele v januarju 2025 za obračunsko obdobje december 2024.*

**Znižanje denarnega nadomestila zaradi pridobivanja dohodkov iz dela**

V skladu s 67. členom ZUTD se denarno nadomestilo zniža zavarovancu, ki v času upravičenosti do denarnega nadomestila med brezposelnostjo opravi delo, za katero prejme ali je upravičen prejeti dohodek iz dela, ki po plačilu davkov in obveznih prispevkov mesečno presega 200 evrov. Za dohodek iz dela se šteje vsak dohodek iz katerega koli pogodbenega razmerja, na podlagi katerega zavarovanec opravi fizično ali intelektualno delo, vključno z opravljanjem storitev in ustvarjanjem ali izvedbo avtorskega dela. Za dohodek iz dela se šteje tudi dohodek za opravljeno delo oziroma storitev prokurista ali za vodenje in nadzor poslovnega subjekta, ki je pravna oseba. Denarno nadomestilo se zavarovancu zniža za 50 odstotkov dohodka iz dela, ki presega znesek 200 evrov neto.

V letu 2024 je 380 oseb, ki so bile upravičene do denarnega nadomestila, prejemalo (tudi) dohodek iz dela, kar je za 131 oseb ali za 52,6 odstotka več kot v letu 2023. Zaradi tega znižanja izplačil denarnega nadomestila je prihranek sredstev v letu 2024 znašal 45.082,32 evra.

Preglednica 15: Znižanje denarnega nadomestila zaradi pridobivanja dohodkov iz dela, 2022–2024

|  |  |  |  |
| --- | --- | --- | --- |
|  | **2022** | **2023** | **2024** |
| **Osebe, upravičene do denarnega nadomestila, ki so pridobivale (tudi) dohodek iz dela** | 206 | **249** | **380** |
| **Povprečna višina dohodkov iz dela** | 640,07 | **617,96** | **527,27** |
| ***Prihranek sredstev zaradi znižanja izplačil denarnega nadomestila*** | ***40.122,51*** | ***37.351,26*** | ***45.082,32*** |

*Vir: ZRSZ.*

# 4 NAČRTOVANI UKREPI V TEKOČEM LETU

V zadnjih dveh letih smo priča negotovosti, ki je povezana s političnimi razmerami v svetu (Ukrajina, Bližnji vzhod); to vpliva na nestabilnost mednarodne trgovine, zaradi česar se ohlaja gospodarska aktivnost v Sloveniji in njenih pomembnejših zunanjetrgovinskih partnericah. Na trgu dela se pozitivna gibanja nadaljujejo. Delovna aktivnost se še vedno povečuje, a se rast umirja. Zmanjšuje se število registriranih brezposelnih, vendar počasneje.

Zaradi pomanjkanja domače delovne sile k rasti delovne aktivnosti vedno več prispeva zaposlovanje tujih delavcev. Povpraševanje po delavcih se zmanjšuje, iskanje delavcev se umirja v večini dejavnosti. V ozadju so dolgoročnejše strukturne spremembe na slovenskem trgu dela, povezane z demografijo. Posledično se kljub umirjanju povpraševanja po delu, ki se kaže v manjšem številu prostih delovnih mest, tesnost na trgu dela ohranja.

Urad Republike Slovenije za makroekonomske analize in razvoj (v nadaljnjem besedilu: UMAR) v Pomladanski napovedi gospodarskih gibanj 2025[[10]](#footnote-10) predvideva okrepitev gospodarske rasti in nadaljnje, vendar manj intenzivno zaposlovanje. Gospodarska rast v Sloveniji se bo v letu 2025 okrepila na 2,1 odstotka, kar je nekoliko manj, kot so pričakovali jeseni 2024. K višji rasti bruto domačega proizvoda (v nadaljnjem besedilu: BDP) bosta ključno prispevala domača potrošnja, zlasti zasebna, podprta z rastjo plač in socialnih transferjev, ter okrevanje investicij po lanskem upadu. Za prihodnji dve leti UMAR pričakuje znova nekoliko višjo rast gospodarske aktivnosti, in sicer za 2,4 odstotka leta 2026 in za 2,3 odstotka leta 2027. Nadaljevala se bo rast izvoza blaga in storitev, ki pa bo nižja kot v obdobju pred pandemijo in energetsko krizo, prav tako bo domača potrošnja ostala pomemben dejavnik rasti BDP. Okrepila se bo tudi rast investicij, saj bodo, ob visoki ravni državnih investicij, k temu prispevale tudi večje investicije v gradnjo stanovanj ter opremo in stroje. Na dinamiko rasti državne potrošnje bo v letih 2026 in 2027 vplivalo predvsem uvajanje novih pravic v okviru novega sistema dolgotrajne oskrbe.

Zaposlenost je na rekordno visokih ravneh, brezposelnost pa na rekordno nizkih. Na trg dela pomembno vplivajo demografske spremembe. Ob doseženi visoki ravni zaposlenosti in pomanjkanju delovne sile UMAR napoveduje, da bo v razmerah zmerne gospodarske rasti rast zaposlenosti v letu 2025 0,1-odstotna, v prihodnjih dveh letih (2026, 2027) pa 0,4- oziroma 0,5-odstotna. Za leto 2025 UMAR pričakuje nizko rast zaposlenosti, v naslednjih dveh letih pa se ta lahko malo okrepi, izhajala bo pretežno iz zaposlovanja tujih državljanov. Brezposelnost se bo še nekoliko zmanjšala, na kar bosta vplivala prehod v aktivnost in tudi naraščajoče prehajanje iz brezposelnosti v neaktivnost oziroma v upokojitev.

UMAR navaja, da se je negotovost, ki spremlja pripravo makroekonomskih napovedi, v zadnjih letih povečala. Trenutno uresničitev napovedi spremljajo znatna tveganja, povezana predvsem z razmerami v mednarodnem okolju, v manjši meri pa tudi v domačem. Največje tveganje iz mednarodnega okolja za nižjo napoved BDP izhaja iz močno povečane negotovosti, povezane z morebitnim stopnjevanjem protekcionističnih ukrepov ZDA in povračilnih ukrepov prizadetih držav. Tudi geopolitične razmere prinašajo veliko negotovost, predvsem v povezavi z razvojem dogodkov na Bližnjem vzhodu in v Ukrajini. Prisotna so tudi druga tveganja, ki bi lahko upočasnila rast evropskega gospodarstva v času, ko se to že dlje sooča s težavami zaradi zmanjšanja konkurenčnosti in s strukturnimi težavami. V domačem okolju so negativna tveganja povezana predvsem z zmogljivostmi za izvedbo obsežnih investicijskih projektov in tudi z vplivi rasti stroškov dela na konkurenčnost. Možnosti za višjo gospodarsko rast izhajajo iz uspešnega privabljanja delovne sile in pozitivnih učinkov celovitega črpanja sredstev EU skupaj z reformnimi ukrepi.

V skladu s smernicami za izvajanje ukrepov APZ za obdobje 2021–2025, ki jih je Vlada Republike Slovenije sprejela 7. januarja 2021, so bili v letu 2024 glavni cilji izvajanja ukrepov APZ naslednji:

* zmanjševanje števila DBO,
* hitrejša aktivacija brezposelnih, predvsem starejših od 50 let, z nizko izobrazbo in prejemnikov denarne socialne pomoči,
* hitrejši prehod brezposelnih mladih, starih do 29 let, na trg dela – Jamstvo za mlade in
* odprava strukturnih neskladij na trgu dela z namenom zagotoviti znanje in veščine za potrebe trga dela.

Minister, pristojen za delo, je s sklepom z dne 4. aprila 2024 sprejel **Načrt za izvajanje ukrepov APZ za leto 2025**, ki določa okvir razpoložljivih sredstev za izvajanje programov APZ v letu 2025. V letu 2025 se s sredstvi ESS+ v okviru PEKP 2021–2027 že izvaja večina programov APZ, pri katerih bo tudi v letu 2025 poudarek na hitri aktivaciji brezposelnih. Pri usposabljanju in izobraževanju bo poudarek na izboljšanju digitalnih kompetenc brezposelnih, še posebej starejših in nižje izobraženih. Pri temeljnih veščinah in novih kompetencah bodo v posamezna usposabljanja (kjer je to smiselno) vključene tudi »zelene« vsebine. Obe področji sta pomembni za podporo trgu dela prihodnosti, ki bo v znamenju digitalnega in zelenega prehoda. Spodbude za zaposlovanje bodo namenjene predvsem zaposlovanju najbolj ranljivih ciljnih skupin, na primer DBO, oseb z nizko izobrazbo in podobno, z namenom njihove vključitve na trg dela oziroma v delovno okolje. Ključni izziv na trgu dela bo povečanje delovne aktivnosti ranljivih skupin, predvsem starejših, nižje izobraženih in dolgotrajno brezposelnih, kar zahteva celovito spremembo in prilagoditev ukrepov posameznim ciljnim skupinam.

ZRSZ je v začetku novembra 2024 objavil javno povabilo za izbor programov **javnih del za leto 2025**, v katera načrtuje vključiti predvidoma 2500 brezposelnih oseb iz vse Slovenije. Javna dela so namenjena spodbujanju socialne in delovne vključenosti ranljivih skupin brezposelnih, izboljšanju njihovih veščin in zaposlitvenih možnosti.

Mladi so pomembna ciljna skupino APZ, saj so zaradi pomanjkanja delovnih izkušenj v neenakem položaju na trgu dela, prav tako so bolj izpostavljeni prekarizaciji. V okviru APZ bomo tudi v prihodnje namenjali pozornost trajnemu zaposlovanju mladih in s tem prispevali k zmanjševanju neskladja med ponudbo in povpraševanjem na trgu dela ter povečanju socialne varnosti mladih. V skladu s Priporočilom Sveta o okrepljenem Jamstvu za mlade: Most do delovnih mest – okrepitev Jamstva za mlade[[11]](#footnote-11) bo poudarek na podpori mladim za stabilno vključevanje na trg dela. Aprila 2025 je ZRSZ že objavil javno povabilo delodajalcem za program **Trajno** **zaposlovanje mladih 2025**. Namen programa je spodbujanje zaposlovanja mladih brezposelnih oseb za nedoločen čas, pridobivanje kompetenc ob pomoči mentorja in usposabljanje ali izobraževanje za pridobitev dodatnih kompetenc. Vključenim osebam bosta omogočena hitrejši prehod v trajno zaposlitev ter pridobitev delovnih izkušenj in dodatnih kompetenc. V program se bodo lahko vključevale osebe, ki so mlajše od 30 let in so prijavljene v evidenci brezposelnih oseb (ciljne skupine so podrobneje opredeljene v javnem povabilu). Delodajalec lahko za zaposlitev mlade brezposelne osebe za nedoločen čas za polni delovni čas prejme mesečno subvencijo. Prav tako mora delodajalec tej osebi zagotavljati mentorja z izkušnjami in usposabljanje oziroma izobraževanje v trajanju vsaj 30 šolskih ur (zaželeno pridobivanje digitalnih kompetenc).

V obdobju 2021–2027 je kohezijski politiki dodan **novi instrument** **SPP**, ki je prvi steber mehanizma za pravični prehod. SPP je eno od ključnih orodij EU za podpiranje regij pri prehodu na podnebno nevtralnost do leta 2050. S sredstvi SPP se bodo blažili družbenogospodarski stroški, nastali zaradi podnebnega prehoda. SPP podpira preoblikovanje gospodarstva in prilagajanje prebivalcev na spremenjene potrebe trga dela ter tako pomeni ključno orodje za podpiranje območij, ki jih bo prehod na podnebno nevtralnost najbolj prizadel, ter za preprečevanje vse večjih regionalnih razlik. ZRSZ bo v okviru prvega ukrepa APZ v zasavski in savinjsko-šaleški regiji izvajal dva programa, za katera je dokumentacija v končnem usklajevanju. Začetek izvajanja programov je bil sicer načrtovan za leto 2024. Težave pri začetku izvajanja programov so bile predvsem z umestitvijo programov s pravnimi podlagami in načinom izvedbe ter usklajevanjem med deležniki, predvsem z institucijami v regiji (regionalne razvojne agencije, premogovnik, sindikati).

V okviru PEKP 2021–2027 so se že v letu 2024 načrtovali začetki izvajanja spodaj naštetih **programov APZ za zaposlene**, vendar je zaradi različnih dejavnikov, povezanih predvsem s pripravo in usklajevanjem dokumentacije, ter zaradi drugih nepredvidenih okoliščin prišlo do zamude pri začetku izvajanja. Glede na to se je začetek izvajanja programov APZ za zaposlene, ki jih naštevamo in opisujemo v nadaljevanju, premaknil v leto 2025.

* **Kompetenčni centri za razvoj kadrov (v nadaljnjem besedilu: KOC4.0)** se bodo izvajali v okviru PEKP 2021–2027 v okviru cilja politike 1 – Konkurenčnejša in pametnejša Evropa s spodbujanjem inovativne in pametne gospodarske preobrazbe ter regionalne povezljivosti na področju IKT«, prednostne naloge 1 »Inovacijska družba znanja«, specifičnega cilja RSO1.4 »Razvoj znanj in spretnosti za pametno specializacijo, industrijski prehod in podjetništvo«. KOC4.0 so namenjeni izpopolnjevanju in razvoju kompetenc, ustvarjalnosti in inovativnosti zaposlenih ter povečanju produktivnosti v mikro, malih in srednje velikih podjetjih (MSP). Spodbujali bodo povezovanje in sodelovanje partnerjev v okviru S5 opredeljenih prednostnih področij oziroma horizontalno prednostno področje IKT ter tudi drugih pomembnih področij z namenom razvoja znanj in spretnosti za pametno specializacijo, industrijski prehod in podjetništvo ter zeleno in digitalno preobrazbo. KOC4.0 bodo spodbujali ustvarjanje visoke dodane vrednosti in z investiranjem v zaposlene krepili družbeno odgovornost podjetij. Za KOC4.0 je organ upravljanja 8. oktobra 2024 izdal odločitev o podpori, vendar zaradi dolgotrajnega postopka uvrščanja projekta v Načrt razvojnih programov pogodba o izvedbi ni bila podpisana. V letu 2025 je prišlo do reprogramiranja in predloga sprememb v PEKP 2021–2027 zaradi STEP uredbe[[12]](#footnote-12) (ter umestitve novega specifičnega cilja RSO 1.6 “Razvoj ali proizvodnja kritičnih tehnologij”) in prenosa sredstev. Zaradi dolgotrajnega postopka uvrščanja projekta v Načrt razvojnih programov bo izvedba programa za 30 odstotkov nižja, sredstva pa se prenesejo na nov specifični cilj RSO 1.6 za namene STEP. V skladu z nižanjem sredstev je bila znižana tudi vrednost kazalnikov. V času priprave tega poročila poteka novelacija dokumentacije. Izvajanje projekta in črpanje sredstev je predvideno od 1. maja 2025 do oktobra 2029. V letu 2025 je načrtovana objava javnega razpisa KOC4.0 za obdobje 2025–2029 (okvirno julija 2025).
* Program **Podpora podjetjem za podaljševanje delovne aktivnosti (v nadaljnjem besedilu: ASI+)** se bo izvajal v okviru PEKP 2021–2027 v okviru cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6 »Znanje in spretnosti ter odzivni trg dela” in specifičnega cilja ESO4.4 »Spodbujanje prilagajanja delavcev, podjetij in podjetnikov na spremembe, aktivnega in zdravega staranja ter zdravega in dobro prilagojenega delovnega okolja, ki obravnava tveganja za zdravje (ESS+)«. ASI+ bo prispeval k večji ozaveščenosti o negativnih demografskih trendih in potrebnih ukrepih za njihovo preseganje, opolnomočenju delodajalcev za upravljanje starajoče se delovne sile, boljši usposobljenosti, zavzetosti in učinkovitosti starejših zaposlenih in spodbujanju medgeneracijskega sodelovanja s prenosom znanj med generacijami. Začetek izvajanja programa ASI+ se je premaknil v leto 2025, v katerem se načrtuje objava prvega javnega razpisa za delodajalce za sofinanciranje strategij upravljanja starejših zaposlenih in povečevanje njihovih kompetenc. Izvajale se bodo tudi druge aktivnosti, kot na primer priprava in objava prvega javnega razpisa za izvedbo pilotnih projektov za spodbujanje medgeneracijskega sodelovanja in prenosa znanj, nadgradnja kataloga dobrih praks, organizacija in izvedba prvega modularnega usposabljanja (strokovne delavnice za ključne zaposlene v podjetjih v organizaciji JŠRIPS) in druge.
* **Kompetentna Slovenija** je v okviru izvajanja Programa EKP 2021–2027 novost, v prejšnjem finančnem obdobju se je izvajala kot podaktivnost v okviru projekta KOC3.0, vendar v precej manjšem obsegu. V okviru PEKP 2021–2027 se bo program Kompetentna Slovenija izvajal v okviru cilja politike 4 »Bolj socialna in vključujoča Evropa za izvajanje evropskega stebra socialnih pravic«, prednostne naloge 6 »Znanje in spretnosti ter odzivni trg dela” in specifičnega cilja ESO4.7 »Spodbujanje vseživljenjskega učenja, zlasti prožnih možnosti za izpopolnjevanje in prekvalifikacijo za vse, ob upoštevanju podjetniških in digitalnih veščin, boljše predvidevanje sprememb in zahtev po novih veščinah na podlagi potreb trga dela, olajševanje kariernih prehodov in spodbujanje poklicne mobilnosti«. Namen je z izvajanjem brezplačnih usposabljanj opolnomočiti odrasle za uspešno delo, kakovostno življenje, enake možnosti in sodelovanje v družbi, ki so pogoji za konkurenčno gospodarstvo in družbeno blaginjo, ter zmanjšati neskladje med ponudbo in povpraševanjem po takih usposabljanjih. Ker gre za nov projekt, je bilo usklajevanje optimalnega in ustreznega načina izvajanja še toliko zahtevnejše. Sočasno je potekal tudi proces reprogramiranja PEKP 2021–2027, v okviru katerega je bila sprejeta odločitev, da se zaradi pomembnosti vsebine in namena projekta dvignejo načrtovani kazalniki. Načrtovano skupno število udeležencev usposabljanj se je posledično s 3750 zvišalo na 10.000. Začetek projekta je predviden v maju oziroma juniju 2025.

V okviru storitev trga dela, in sicer VKO, se v letu 2025 že izvajajo oziroma načrtujejo:

* **Karierni centri za mlade+** (v nadaljnjem besedilu: KCM+): ministrstvo je v začetku aprila 2025 objavilo razpis za sofinanciranje KCM+. Predmet javnega razpisa je sofinanciranje dveh večletnih projektov KCM+ v obliki konzorcijev, ki bosta osebam iz ciljne skupine (šolajoči se mladini in osipnikom) omogočila večjo dostopnost do storitev karierne orientacije. V okviru konzorcija KCM+ se bodo izvajale aktivnosti za opolnomočenje oseb iz ciljne skupine za načrtovanje kariere. Poudarek bo na nudenju strokovne pomoči ciljni skupini pri iskanju in izbiranju poklicnih poti kot tudi na prepoznavanju potreb trga dela in specifik lokalnega okolja in regij, predvsem s povezanostjo lokalnih šol in delodajalcev. Javni razpis je sofinanciran iz ESS+ v okviru PEKP 2021–2027.
* **Spodbujanje vključevanja zaposlenih, katerih zaposlitev je ogrožena, vključno s tistimi delovnimi mesti, ki so podvržena digitalizaciji in avtomatizaciji – SPIN 2.0.** V letu 2024 se je usklajevala dokumentacija za potrebe objave javnega razpisa in izvedbo postopkov zaposlovanja na projektu za dve osebi. Zaradi novelacije poslovno-finančnega načrta sklada se je izvajanje projekta premaknilo v leto 2025. V okviru projekta SPIN 2.0 bo sklad izvedel javni razpis, na katerem bo v vsaki statistični regiji Slovenije izbran en izvajalec (to je organizacija ali podjetje, ki je registrirano za izvajanje dejavnosti s področja izobraževanja, izpopolnjevanja in usposabljanja). Skupaj bo izbranih 12 izvajalcev projekta SPIN 2.0, od tega osem v kohezijski regiji vzhodna Slovenija in štiri v kohezijski regiji zahodna Slovenija. V okviru posameznih programov se bodo financirale aktivnosti za razvoj kariere, kot so informativna in motivacijska delavnica, karierno svetovanje ter karierna asistenca in aktivnosti za razvoj kompetenc (usposabljanja). Projekt je v fazi spreminjanja, v okviru katerega se podaljšuje obdobje izvajanja in v skladu s tem spreminja dinamika izplačil. Objava javnega razpisa je načrtovana predvidoma do konca maja 2025. Projekt je sofinanciran iz ESS+ v okviru PEKP 2021–2027.

V začetku leta 2023 je Organizacija za gospodarsko sodelovanje in razvoj (v nadaljnjem besedilu: OECD) začela **vrednotiti ukrepe APZ** z namenom učinkovitejšega izvajanja in doseganja zastavljenih strateških ciljev na tem področju ter prilagoditev smernic APZ. Prvi del poročila, ki je nastal v okviru projekta OECD in Evropske komisije, vsebuje vrednotenje učinkov programov usposabljanja in spodbud za zaposlitev za brezposelne, pri čemer se ne osredinja samo na verjetnost zaposlitve, temveč raziskuje tudi, kako programi APZ vplivajo na zaposljivost in prihodke različnih skupin prebivalstva. Predstavitev poročila Povezovanje ljudi z delovnimi mesti: Ocena učinka spodbud za zaposlovanje in usposabljanja za brezposelne osebe v Sloveniji,[[13]](#footnote-13) katere namen je bil širši strokovni javnosti predstaviti ključne ugotovitve poročila za Slovenijo, je bila 13. marca 2025 v Ljubljani. Več poudarkov iz navedenega poročila za Slovenijo na področju APZ je opisano v šestem poglavju.

V nadaljevanju leta 2025 bo OECD pripravila tudi pregled in oceno veljavnega sistema za oblikovanje in izvajanje APZ z namenom prilagoditve izvedbenih dokumentov APZ, kar je tudi eden od ukrepov iz Načrta za okrevanje in odpornost (v nadaljnjem besedilu: NOO). Pripravili bodo analizo stroškov in koristi programov APZ (vključno z denarno socialno pomočjo, denarnim nadomestilom za brezposelnost in drugimi socialnimi transferji). Za programe javnih del bodo pripravili analizo socialnih posledic (prejemanje socialnih dajatev in zdravstvenih posledic), pa tudi analizo v zvezi z zelenim in digitalnim prehodom.

MDDSZ v okviru NOO pripravlja spremembe in dopolnitve ZUTD na področju nadomestila za brezposelnost z namenom povečevanja delovne aktivnosti starejših in preprečevanja predčasnih odhodov s trga dela. Osnovna namena predlaganih sprememb in dopolnitev sta izboljšanje socialne varnosti brezposelnih oseb ter povečanje delovne aktivnosti starejših brezposelnih oseb in preprečevanje njihovega predčasnega odhoda s trga dela.

Vlada Republike Slovenije je v začetku marca 2025 na 114. redni seji določila besedilo **Predloga zakona o uveljavljanju delnega povračila nadomestila plače za skrajšani delovni čas**, ki sepripravlja kot ukrep ohranitve delovnih mest v okviru NOO, v državnem zboru pa se je nato 7. marca 2025 začel zakonodajni postopek. Pri pripravi predloga zakona so bili upoštevani izsledki analize potreb in izkušenj z izvajanjem intervencijskega ukrepa med epidemijo covida-19 in med energetsko krizo v letu 2022. Priprava predloga zakona je potekala v sodelovanju s socialnimi partnerji. Namen predloga zakona je ohranitev delovnih mest zaradi začasne nezmožnosti zagotavljanja dela delodajalcu zaradi nastopa okoliščin na podlagi tega zakona in omogočanje odreditve dela s skrajšanim delovnim časom ob hkratni delni napotitvi na začasno čakanje na delo delavca, ki ima pri delodajalcu sklenjeno pogodbo o zaposlitvi za polni delovni čas, na način, da delodajalec delavcu zagotavlja delo vsaj za polovični delovni čas. Delodajalec lahko zaradi povračila izplačanega nadomestila plače za preostali del delovnega časa do polnega delovnega časa, za katerega je delavcu odrejeno začasno čakanje na delo v deležu od 5 do 20 ur tedensko, uveljavlja delno povračilo izplačanega nadomestila plače zaradi odreditve dela s skrajšanim delovnim časom, določene s tem zakonom. Predlog zakona določa tudi obveznost usposabljanja in izobraževanja v obdobju izvajanja ukrepa skrajšanja delovnega časa. Cilj predloga zakona je v tem, da podjetja v času nepredvidenih šokov obdržijo delovna mesta in zaposlene delavce z zagotovitvijo kratkoročnih finančnih sredstev za izplačilo plač s pomočjo države. Takšni šoki vplivajo na zmožnost delodajalcev za zadržanje delovne sile med začasno krizo in vodijo do izgube delovnih mest. Zmanjšata se tudi plačilna sposobnost podjetja in možnost njegovega preživetja med krizo. Stalna shema skrajšanega delovnega časa omogoča ohranitev zaposlitev, s čimer zavaruje podjetje pred stroški, ki nastanejo z ukinjanjem delovnih mest in izgubo posebnega človeškega kapitala v podjetju ter prihodnjega zaposlovanja in usposabljanja novih delavcev.

Pozitivna gibanja na trgu dela se še naprej nadaljujejo. Delovna aktivnost se še vedno povečuje, a njena rast se umirja. V naslednjih letih bi se delovna aktivnost lahko nekoliko okrepila, izhajala pa bo pretežno iz zaposlovanja tujih delavcev. Število registrirano brezposelnih se bo še naprej zmanjševalo, vendar počasneje. Na manjše število registriranih brezposelnih bo poleg prehoda v aktivnost pomembno vplivalo tudi naraščajoče prehajanje iz brezposelnosti v neaktivnost oziroma upokojitev. Tudi v letu 2025 se bodo podjetja soočala s pomanjkanjem delovne sile, zato bo v okviru APZ ključni izziv spodbujati delovno aktivnost ranljivih skupin, predvsem starejših, nižje izobraženih in dolgotrajno brezposelnih, kar bo zahtevalo celovito delovanje in prilagoditev ukrepov posameznim ciljnim skupinam. Pomanjkanje delovne sile, demografske spremembe in drugi trendi na trgu dela kažejo na nujnost vlaganja v ukrepe za podaljševanje delovne aktivnosti, vključno s pridobivanjem ustreznih znanj, ki so pomembna za zagotavljanje usposobljene delovne sile.

# 5 DOSEGANJE CILJEV EVROPSKE POLITIKE ZAPOSLOVANJA

Evropska strategija zaposlovanja ima svoje začetke v letu 1997 z Amsterdamsko pogodbo, ki države članice zavezuje k usklajenemu oblikovanju politik trga dela. Pogodba v ta namen obvezuje Svet EU, da oblikuje **evropske smernice zaposlovanja** na podlagi ocene položaja na trgu dela v EU. Te določbe po skoraj treh desetletjih še vedno veljajo, le da so ustrezno prilagojene spremembam v gospodarstvu in na trgu dela. Smernice zaposlovanja se redno osvežujejo in dograjujejo s povezanimi politikami, medtem ko sta pregled stanja na trgu dela in pregled uresničevanja evropskih smernic zaposlovanja za preteklo leto obrazložena v **Skupnem poročilu o zaposlovanju** (angl. *Joint Employment Report*, JER), vključno z osnovnimi sporočili kot vodilom prednostnih nalog EU v naslednjem letu. Poročilo, navedeno v nadaljevanju, tako ponuja pogled na dogajanje na trgu dela in izvajanje smernic v letu 2023, hkrati pa pogled naprej v leto 2025 v obliki ključnih sporočil z razlago področij, ki bodo zahtevala več pozornosti.

**Skupno poročilo o zaposlovanju za leto 2025**[[14]](#footnote-14)navaja, da je bil trg dela v EU kljub počasnejši gospodarski rasti v letu 2024 še vedno robusten in stabilen, delovna aktivnost je naraščala in brezposelnost upadala. Pomanjkanje delavcev in znanj je še vedno aktualno, predvsem v nekaterih gospodarskih panogah. Poročilo povzema tudi **napredek pri doseganju glavnih ciljev akcijskega načrta za izvajanje evropskega stebra socialnih pravic do leta 2030** in s tem povezanih ciljev držav članic. Cilj s področja zaposlovanja (78-odstotna stopnja delovne aktivnosti za delavce med 20. in 64. letom starosti) je na dobri poti, da ga EU do leta 2030 tudi doseže (75,3 odstotka v letu 2023). Podatkov za leto 2024 to poročilo še ne vključuje, Eurostat pa za Slovenijo navaja 78,3-odstotno stopnjo delovne aktivnosti v letu 2024. To pomeni, da Slovenija že presega cilj EU in se bliža tudi lastnemu cilju 79,5 odstotka, postavljenemu za leto 2030.

Novost v skupnem poročilu je **ocena tveganja socialne konvergence**, ki pričakovano na ravni EU ne kaže večjih tveganj pri politikah trga, opozarja pa na ranljive skupine, ki so na trgu dela manj zastopane. Kaže predvsem na vedno večje razlike na področju izobraževanja in usposabljanja, saj kljub splošnemu napredku manj uspešne članice napredujejo veliko počasneje kot tiste bolj uspešne. Tudi pri tveganju revščine in socialne izključenosti je dosežen napredek, poročilo pa opozarja na prepočasen napredek pri zmanjševanju tveganj revščine in socialne izključenosti pri otrocih ter vedno večje razhajanje na področju stanovanjske politike in pri pokrivanju zdravstvenih potreb.

Za Slovenijo **analiza socialne konvergence** opozarja predvsem, da se sooča z izzivi, povezanimi z izobraževanjem in usposabljanjem. Leta 2022 je bilo le 26,5 odstotka odraslih udeleženih v izobraževanju in usposabljanju. To je bistveno pod povprečjem EU, ki znaša 39,5 odstotka, in pomeni tudi zmanjšanje za 13,8 odstotne točke v primerjavi z letom 2016. Poleg tega je le 46,7 odstotka odraslih (leto 2023) imelo vsaj osnovna digitalna znanja, kar je precej pod povprečjem EU (55,6 odstotka). V primerjavi z letom 2021 je to padec za 3,0 odstotne točke, kar lahko oteži zeleni in digitalni prehod. Delež mladih, ki zgodaj opustijo izobraževanje in usposabljanje, se je povečalo za 1,4 odstotne točke, na 5,4 odstotka v letu 2023, in ga je treba spremljati, čeprav ima Slovenija še vedno enega od najnižjih deležev opustitve izobraževanja v EU. Po drugi strani pa se je delež mladih, ki niso zaposleni in se ne izobražujejo ali usposabljajo (tako imenovani NEET), leta 2023 zmanjšal za 0,6 odstotne točke, na 7,8 odstotka, kar je boljše od povprečja EU. Slovenski trg dela torej na splošno deluje dobro in omogoča nadaljnjo gospodarsko rast, čeprav se je stopnja delovne aktivnosti v letu 2023 znižala. Stopnji brezposelnosti in dolgotrajne brezposelnosti sta v letu 2023 prav tako nadaljevali trend zniževanja in sta znašali 3,7 oziroma 1,4 odstotka. Stopnja delovne aktivnosti je s 77,5 odstotka sicer nad povprečjem EU (75,3 odstotka), vendar je zaznati rahel upad (za 0,4 odstotne točke) kljub povečanju skupne zaposlenosti za 1,6 odstotka v istem letu.[[15]](#footnote-15) Analiza za trg dela kaže, da so strukturni dejavniki, kot sta hitro staranje prebivalstva in neskladje na področju znanj in spretnosti, tveganja za zaostritev pomanjkanja delovne sile.

Pomanjkanje delavcev ter neskladje na področju znanj in spretnosti sta se odrazila tudi v **priporočilih Sloveniji v okviru evropskega semestra 2024**. Svet EU zato Sloveniji priporoča,[[16]](#footnote-16) naj:

* krepi konkurenčnost z nadaljnjim dvigovanjem ravni znanj in spretnosti ter zagotovi, da bo reforma učnih načrtov pomagala krepiti tudi osnovna znanja in spretnosti;
* se posveti pomanjkanju delovne sile.

Pregled izvajanja priporočil evropskega semestra pripravlja odbor EMCO (angl. *Employment Committee*, EMCO), ki mu je Slovenija marca 2025 že predstavljala izvajanje priporočil evropskega semestra za leto 2024 ter s tem povezane aktivnosti in ukrepe s področja modernizacije poklicnega izobraževanja, reforme učnih programov in temeljnih znanj ter s področja vključevanja državljanov tretjih držav na trg dela.

V letu 2024 je Slovenija na EMCO zagovarjala tudi izvajanje priporočila iz **evropskega semestra 2022** v zvezi z obdavčitvijo dela in pri tem predstavila spremembe zakonodaje o dohodnini ter ustanovitev in aktivnosti Sektorja za analize in razvoj na ministrstvu v povezavi s spremljanjem gibanj razpoložljivega dohodka. **Horizontalno priporočilo evropskega semestra 2023**, ki so ga prejele vse države članice v zvezi s spodbujanjem zelenih znanj in kompetenc, sta odbora EMCO in EDUC (angl. *Education Committee*, EDUC) obravnavala na skupnem zasedanju. Za pomoč pri usmerjevalnem dokumentu za to srečanje smo prispevali informacije o načrtovanih neformalnih usposabljanjih v okviru APZ in o projektu dolgoročnega napovedovanja potreb na trgu dela (Platfoma trga dela).

# 6 POROČILO ZA SLOVENIJO *Povezovanje ljudi z delovnimi mesti: Ocena učinka spodbud za zaposlovanje in usposabljanja za brezposelne osebe v Sloveniji (OECD in EK)*

Študija OECD je bila izvedena v okviru skupnega [projekta OECD, Evropske komisije](https://oe.cd/evaluatingALMPs) in MDDSZ. Glavni cilj projekta je izboljšati kakovost zbranih podatkov in njihovo uporabo pri vrednotenju učinkovitosti aktivnih politik trga dela, tako da lahko države EU bolje ocenjujejo in oblikujejo politike v korist svojih državljanov. Študija je bila osredinjena na ovrednotenje dveh glavnih ukrepov aktivne politike trga dela – subvencioniranja plač in usposabljanja brezposelnih v Sloveniji. Raziskava temelji na analizi bogatih administrativnih podatkovnih nizov iz različnih javnih registrov v Sloveniji – predvsem SURS, Finančne uprave Republike Slovenije, ZRSZ, MDDSZ in ZZZS.

V okviru študije je bilo pripravljeno poročilo *Povezovanje ljudi z delovnimi mesti: Ocena učinka spodbud za zaposlovanje in usposabljanja za brezposelne osebe v Sloveniji*, in sicer za pomoč državam pri izboljšanju kakovosti administrativnih podatkov in njihove uporabe pri ocenjevanju dosežkov in učinkovitosti programov trga dela. Poročilo za Slovenijo je že sedemnajsto v nizu državnih poročil o politikah za povezovanje ljudi z boljšimi delovnimi mesti. Projekt je sofinancirala EU.

Predstavitev poročila Povezovanje ljudi z delovnimi mesti: Ocena učinka spodbud za zaposlovanje in usposabljanja za brezposelne osebe v Sloveniji[[17]](#footnote-17) je potekala v Ljubljani 13. marca 2025. Namen dogodka je bil širši strokovni javnosti predstaviti ključne ugotovitve poročila za Slovenijo in izmenjati mnenja o tem, kako bi priporočila lahko upoštevali. Predstavitve poročila se je poleg predstavnikov OECD in EK (Generalni direktorat za zaposlovanje, socialne zadeve in vključevanje) udeležilo tudi veliko predstavnikov različnih slovenskih institucij (MDDSZ, ZRSZ, JŠRIPS, Ministrstvo za finance Republike Slovenije, Center Republike Slovenije za poklicno izobraževanje, Andragoški center Republike Slovenije, Ministrstvo za kohezijo in regionalni razvoj Republike Slovenije, Ministrstvo za visoko šolstvo, znanost in inovacije Republike Slovenije, Inštitut Republike Slovenije za socialno varstvo, MVI, Ekonomska fakulteta, Banka Slovenije, Zveza svobodnih sindikatov Slovenije), kar je prispevalo k bogati razpravi in izmenjavi mnenj ter omogočilo boljše iskanje skupnih rešitev za prihodnje izzive na tem področju.

Poročilo navaja, da je slovenski trg dela v zadnjih letih dobro deloval. Stopnja brezposelnosti je upadla na rekordno nizko raven, in sicer z najvišje vrednosti 10 odstotkov leta 2013 na 4,3 odstotka v tretjem četrtletju 2024, kar kaže na močno okrevanje po finančni krizi leta 2008 in pandemiji covida-19. Poročilo za Slovenijo ovrednoti učinke programov usposabljanja in spodbud za zaposlitev za brezposelne, pri čemer se ne osredinja samo na verjetnost zaposlitve, temveč raziskuje tudi, kako programi APZ vplivajo na zaposljivost in prihodke različnih skupin prebivalstva. Analiza podatkov je pokazala, da ima Slovenija vzpostavljen dober sistem izvajanja APZ in da so programi za brezposelne (spodbude za zaposlovanje in programi usposabljanja) zelo uspešni, saj dolgoročno, trajno vplivajo na zaposlovanje posameznikov ne glede na njihovo starost, spol in stopnjo izobrazbe. Programi APZ imajo pomembno vlogo pri povezovanju ljudi z visokokakovostnimi in stabilnimi delovnimi mesti. Slovenija ima vzpostavljen sistem APZ, ki ji omogoča, da se  na nastajajoče potrebe odzove hitro in v največji mogoči meri glede na razpoložljivost virov financiranja. Analizirani programi tudi bistveno izboljšujejo plače udeležencev v primerjavi z neudeleženci, prispevajo k zmanjšanju stopnje neaktivnosti na trgu dela in zmanjšujejo migracije slovenskih državljanov v tujino.

Programi, kot sta spodbujanje zaposlovanja Zaposli.me ter neformalno izobraževanje in usposabljanje, imajo pozitiven in trajen učinek:

* udeleženci teh programov se hitreje zaposlijo, obdržijo delo dlje časa in prejemajo višjo plačo,
* pozitivni učinki so prisotni pri vseh skupinah iskalcev zaposlitve, tudi dolgoročno (do štiri leta po vključitvi v

program).

* dosežki so primerljivi ali celo boljši kot v večini drugih držav OECD.

Eno od najpomembnejših priporočil OECD v študiji je bilo povezano s financiranjem APZ, saj so izdatki za ta namen v Sloveniji v primerjavi z drugimi državami skromni. Slovenija za izvajanje aktivne politike trga namenja manj kot polovico povprečja OECD, čeprav so ti programi uspešni.

Zagotavljanje stabilnega in zadostnega financiranja je bistvenega pomena za zagotovitev, da lahko aktivne politike trga dela učinkovito podpirajo brezposelne, se prilagajajo spreminjajočim se razmeram na trgu dela in prispevajo k širšim gospodarskim in socialnim ciljem. Čeprav so razmere na trgu dela v zadnjem času zelo pozitivne (stopnja zaposlenosti v Sloveniji je izjemna in presega povprečje OECD, medtem ko je stopnja brezposelnosti najnižja v zgodovini Slovenije), je zdaj čas za osredinjanje na izboljšave, ki bodo vodile k boljšemu, bolj odpornemu ter učinkovitejšemu oblikovanju in izvajanju APZ. Aktiviranje delovnih zmogljivosti brezposelnih in neaktivnih oseb je še posebej pomembno v zdajšnjih razmerah, ko se soočamo z visokim pomanjkanjem delovne sile v nekaterih poklicih. Učinkovit APZ se odziva na potrebe trga dela in je hkrati občutljiv za potrebe ranljivih posameznikov, ki težko najdejo svoje mesto na trgu dela.

Priporočilo je bilo dano tudi za ZRSZ, in sicer bi ta moral povečati svoje zmogljivosti na področju svetovanja iskalcem zaposlitve, predvsem tistim, ki se spopadajo z večjimi ovirami pri vstopu na trg dela in potrebujejo intenzivno podporo. Programe in usposabljanja pa je treba še bolje prilagoditi ranljivim skupinam. Pomembno je tudi nadaljevati redno vrednotenje programov, da bodo sredstva usmerjena v tiste, ki prinašajo največje koristi.

V okviru priprave projekta je bila ugotovljena uporabnost slovenskih administrativnih podatkov pri oblikovanju politik, še posebej glede na dejstvo, da imamo v Sloveniji na voljo veliko kakovostnih administrativnih podatkov. Poročilo tako vsebuje tudi predloge za okrepitev zmogljivosti Slovenije na področju izvajanja ocenjevanja učinkov programov APZ (angl. Counterfactual Evaluations). To je potrebno za nadaljnje oblikovanje ukrepanja in s tem učinkovito porabo javnih sredstev. Pri tem so ključni zbiranje podatkov, skrbno načrtovanje vrednotenja učinkov in uporaba rezultatov pri oblikovanju politik. V razpravi so pripravljavci poročila poudarili nujnost rednega opravljanja vrednotenj APZ, uporabe rezultatov in tudi poročanja o rezultatih, prilagojenega različnim uporabnikom.

Dogodka v Ljubljani se je udeležila tudi generalna direktorica generalnega direktorata za zaposlovanje, socialne zadeve in vključevanje pri EK, ga. Barbara Kauffmann, ki je pohvalila spodbudne in pozitivne ugotovitve predstavljenega poročila za Slovenijo, čeprav nekateri izzivi ostajajo in jim bo treba v prihodnje nameniti posebno pozornost. Dobro prilagojene politike trga dela in socialne zaščite so ključni dejavnik pri spodbujanju ustvarjanja visokokakovostnih delovnih mest in povečevanju stopnje aktivnosti.

Celotno poročilo je objavljeno na spletni strani OECD.[[18]](#footnote-18)

# 7 VREDNOTENJE PROGRAMOV APZ ZA OBDOBJE 2021–2024

V tem poglavju so prikazani podatki o prehodu v zaposlitev in ohranitvi zaposlitve za brezposelne osebe, vključene v programe APZ, ki jih izvaja ZRSZ.

ZRSZ spremlja **prehode v zaposlitev** iz programov usposabljanja in izobraževanja od vstopa v program in še eno leto po izteku programa. Podatke preverja z zbirko podatkov o zavarovanju ZZZS, pri čemer upošteva le tiste podlage, ki pomenijo zaposlitev. Veliko pogodb do konca leta 2024 še ni poteklo, zato prehoda v zaposlitev ni mogoče spremljati. Za nekatere pogodbe tako še ni poteklo enoletno spremljanje, zato podatki za leto 2024 niso dokončni in jih bo ZRSZ spremljal še v letu 2025 in na začetku leta 2026.

Pri podatkih o **ohranitvi zaposlitve** po izteku subvencionirane zaposlitve se za ohranitev zaposlitve pri istem delodajalcu šteje, če je oseba na 30. dan po izteku subvencionirane zaposlitve prijavljena v zavarovanja. Hkrati ZRSZ spremlja tudi zaposlitve teh oseb v obdobju 12 mesecev in na 365. dan po izteku subvencionirane zaposlitve.

Pri tem je treba opozoriti, da ZRSZ prehode v zaposlitev spremlja po vključitvah v posamezne programe, ni pa upoštevana možnost, da so bile osebe v celotnem obravnavanem obdobju lahko vključene v več različnih programov.

V času priprave tega letnega poročila je imel ZRSZ na voljo podatke o zaposlitvah **do 31. januarja 2025**. Zaradi zamud pri prijavi v zavarovanje in mogočih sprememb prijav ZRSZ spremlja podatke z zamikom.

7.1 STRUKTURNE ZNAČILNOSTI VKLJUČENIH V PROGRAME APZ V OBDOBJU 2021–2024 IN PREHODI V ZAPOSLITEV

(izvajalec: ZRSZ)

V obdobju 2021−2024 je ZRSZ izvajal številne programe, ki jih zaradi preglednosti združujemo v naslednje skupine:

* **programi neformalnega izobraževanja** obsegajo programe neformalnega izobraževanja in usposabljanja, programe neformalnega izobraževanja in usposabljanja za mlade, lokalne programe neformalnega izobraževanja in usposabljanja, neformalno izobraževanje in usposabljanje+ (NIU+), NPK – potrjevanje, vključitev brezposelnih oseb v podporne in razvojne programe, praktične programe za spodbujanje zaposlovanja (MIC);
* **programi praktičnega usposabljanja** obsegajo delovni preizkus, delovni preizkus 30 plus, delovni preizkus za mlade, usposabljanje na delovnem mestu, usposabljanje na delovnem mestu – mladi, usposabljanje na delovnem mestu+ (UDM+), usposabljanje na delovnem mestu za osebe na področju mednarodne zaščite in tujce, usposabljamo lokalno;
* **subvencionirane zaposlitve** obsegajo spodbude za trajno zaposlovanje mladih v vzhodni regiji, spodbujanje zaposlovanja Zaposli.me in Zaposli.me+, spodbude za trajno zaposlovanje mladih, zelena delovna mesta, hitrejši vstop mladih na trg dela, priložnost zame in spodbude za zaposlovanje oseb iz programa Učne delavnice.
* **javna dela** obsegajo klasična javna dela, javna dela – pomoč osebam na področju mednarodne zaščite, javna dela – pomoč pri omilitvi posledic epidemije covida-19, javna dela za pomoč pri odpravi posledic poplav in zemeljskih plazov;
* med **druge programe** uvrščamo PUM-O – projektno učenje mlajših odraslih; PUM-O+ – projektno učenje mlajših odraslih, programe formalnega izobraževanja.

V letu 2021 se je v programe APZ, ki jih je izvajal ZRSZ, vključilo 21.324 brezposelnih oseb, v letu 2022 se je število vključitev zmanjšalo za nekaj več kot 20,0 odstotka, na 17.017 oseb. V letu 2023 se je število vključitev še zmanjšalo, in sicer na okroglih 10.000 vključenih oseb, v letu 2024 pa se je v primerjavi z letom 2023 povečalo za 38,8 odstotka, na 13.880 vključenih oseb. Iz spodnje preglednice je razvidno, da se je v vseh letih največ brezposelnih oseb vključevalo v programe neformalnega izobraževanja in usposabljanja, sledijo programi javnih del in subvencionirane zaposlitve.

Preglednica 16: Število vključenih brezposelnih oseb v programe APZ v obdobju 2021–2024

|  |  |  |  |  |  |  |
| --- | --- | --- | --- | --- | --- | --- |
|  | SKUPAJ | Od tega programi neformalnega izobraževanja in usposabljanja | Od tega praktični programi | Od tega subvencionirane zaposlitve\* | Od tega programi javnih del | Od tega drugi programi |
| 2021 | 21.396 | 8578 | 3554 | 4860 | 3659 | 745 |
| 2022 | 17.049 | 8323 | 2943 | 1881 | 2726 | 1176 |
| 2023 | 10.000 | 4221 | 406 | 1627 | 2876 | 870 |
| 2024 | 13.880 | 6532 | 1422 | 2733 | 2406 | 787 |

*Vir: ZRSZ.*

\* Povračilo prispevkov in spodbude za prejemnike denarnega nadomestila niso vključeni.

V letu 2021 se je v programe APZ, ki jih je izvajal ZRSZ, vključilo 21.324 brezposelnih oseb. V tem letu je bilo v primerjavi z drugimi leti, zajetimi v obdobje poročanja, več vključitev, kar je posledica postopnega sproščanja razmer zaradi posledic epidemije covida-19 (v letu 2020 je bilo izvajanje programov zaradi pojava epidemije covida-19 omejeno, v obdobju marec–maj 2020 pa povsem ustavljeno). V letu 2022 se je v primerjavi z letom prej skupno število vključitev nekoliko zmanjšalo, in sicer za 20,2 odstotka, kar je predvsem posledica konca izvajanja večine programov, sofinanciranih iz sredstev ESS, v okviru OP EKP 2014–2020. Konec izvajanja navedenih programov se je odrazil tudi v letu 2023, ko je ZRSZ ugotovil manjše število vključitev (v primerjavi z letoma prej), in sicer 10.000 vključenih oseb. V letu 2024 je ZRSZ začel izvajati programe, sofinancirane iz sredstev ESS+ v okviru PEKP 2021–2027, kar je vplivalo na vnovično rast števila vključitev (13.880), v primerjavi z letom prej je bilo za 38,8 odstotka več vključitev.

Iz spodnje preglednice je razvidna struktura vključenih brezposelnih oseb v programe APZ v obdobju 2021–2024.

Preglednica 17: Struktura vključenih brezposelnih oseb v programe APZ v obdobju 2021–2024 (v odstotkih)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Ženske | Mladi do 29. leta starosti | Starejši od 50 let | Prva in druga  raven  izobrazbe | Terciarna raven izobrazbe | Invalidi | DBO | Prejemniki denarnega nadomestila | Prejemniki denarne socialne pomoči |
| 2021 | 58,8 | 24,8 | 27,0 | 27,2 | 23,2 | 9,5 | 44,2 | 17,7 | 40,2 |
| 2022 | 59,2 | 27,8 | 26,9 | 33,9 | 19,8 | 10,8 | 39,3 | 14,1 | 31,5 |
| 2023 | 57,0 | 30,8 | 29,4 | 36,1 | 17,7 | 12,8 | 34,4 | 13,4 | 26,2 |
| 2024 | 56,6 | 29,0 | 28,9 | 31,5 | 20,1 | 11,6 | 29,4 | 18,5 | 27,3 |

*Vir: ZRSZ.*

V celotnem obdobju 2021–2024 pri vključitvah v programe APZ prevladujejo **ženske**, njihov delež se giblje od 56,6 do 59,2 odstotka. Delež vključitev **mlajših od 30 let** je bil v obdobju poročanja najnižji v letu 2021, in sicer 24,8-odstoten, kar je posledica zaprtja javnega povabila za spodbude za trajno zaposlovanje mladih s 30. junijem 2021. V letu 2022 se je delež nekoliko povečal, in sicer na 27,8 odstotka. Po krajšem premoru je namreč ZRSZ začel v juliju 2022 znova spodbujati trajno zaposlovanje mladih s subvencijskim programom Hitrejši vstop mladih na trg dela. Tako se je v letu 2023 delež mladih še povečal in je znašal 30,8 odstotka. V letu 2024 se je delež mladih nekoliko zmanjšal, na 29 odstotkov, kar je lahko tudi posledica manjšega števila mlajših prijavljenih v evidenco brezposelnih oseb.

Delež vključitev **starejših od 50 let** je v letu 2023 narasel na 29,4 odstotka, pri čemer je med drugim k temu povečanju prispevalo odprtje javnega povabila za program Priložnost zame (3. marca 2023). V letu 2024 se je delež starejših od 50 let malenkost zmanjšal, znašal je 28,9 odstotkov.

Največji delež brezposelnih oseb s **I. in II. ravnijo izobrazbe (nizko izobraženi)** je bil v letu 2023, in sicer 36,1 odstotka, najnižji pa v letu 2021, 27,2 odstotka. Delež vključenih brezposelnih s terciarno izobrazbo je bil najvišji v letu 2021, ko je znašal 23,2 odstotka, v naslednjih letih pa se je nekoliko zniževal.

Največji delež vključitev **DBO** je bil leta 2021, in sicer 44,2 odstotka, v naslednjih letih pa se je zniževal do 29,4 odstotka. Pri spremljanju deleža vključitev oseb, ki prejemajo socialne prejemke (denarna socialna pomoč, denarno nadomestilo), ugotovimo, da je bil v programih APZ v vseh letih večji delež vključenih oseb, ki so prejemale denarno socialno pomoč. Delež vključenih **brezposelnih invalidov** je bil najvišji v letu 2023 (12,8 odstotka).

Spodnja preglednica prikazuje število vključitev in prehodov v zaposlitev v obdobju 2021–2024 po posameznih ukrepih APZ.

Preglednica 18: Število vključitev in prehodov v zaposlitev po ukrepih APZ v obdobju 2021–2024

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Ukrep | 2021 | | 2022 | | 2023 | | 2024 | |
|  | Št. vključitev | Št. vključitev | Št. vključitev | Št. zaposlitev | Št. vključitev | Št. zaposlitev | Št. vključitev | Št. zaposlitev |
| 1. usposabljanje in izobraževanje\* | 12.607 | 8134 | 12.300 | 6707 | 5497 | 2450 | 8739 | 3049 |
| 3. spodbude za zaposlovanje\*\* | 4860 | 4779 | 1853 | 1821 | 1621 | 1621 | 2733 | 2733 |
| 4. kreiranje delovnih mest\*\*\* | 3929 | 3740 | 2896 | 2786 | 2882 | 2882 | 2408 | 2406 |
| Skupaj | **21.396** | **16.651** | **17.049** | **11.314** | **10.000** | **6953** | **13.880** | **8188** |

*Vir: ZRSZ.*

\* Začasni podatki o izhodih v zaposlitev za vključene v obdobju januar–december 2024. *Upoštevani so izhodi v zaposlitev do 31. januarja 2025.*

\*\* Med izhode v zaposlitev v okviru ukrepa 3 ne štejemo oseb, za katere so delodajalci uveljavili povračilo prispevkov in spodbud za zaposlitev

prejemnikov denarnega nadomestila.

\*\*\* V okviru ukrepa 4 poteka tudi program Učne delavnice, ki se izvaja kot usposabljanje na delovnem mestu in ne šteje za zaposlitev.

V obdobju poročanja so imele pri vključevanju v programe APZ pomembno vlogo poleg sredstev proračuna Republike Slovenije tudi sredstva ESS v okviru OP EKP 2014–2020 in sredstva ESS+ v okviru PEKP 2021–2027.

Preglednica 19: Delež vključitev v programe APZ po virih financiranja v obdobju 2021–2024

|  |  |  |  |  |
| --- | --- | --- | --- | --- |
| Vir financiranja | 2021 | 2022 | 2023 | 2024 |
| sredstva ESS in  sredstva ESS+ | 48,7 | 31,0 | *5,1* | 35,7 |
| sredstva proračuna Republike Slovenije in  drugo (MOP, NOO) | 51,3 | 69,0 | 94,9 | 64,3 |

*Vir: ZRSZ.*

S pomočjo sofinanciranja ESS v okviru OP EKP 2014–2020 se je v letu 2021 izvedlo 48,7 odstotka vseh vključitev, v letu 2022 pa 31,0 odstotka. V letu 2023 je število vključitev, sofinanciranih iz sredstev ESS, močno upadlo, in sicer na 5,1 odstotka, saj je bilo to leto, ko so se programi iz ESS OP EKP 2014–2020 iztekli. V letu 2024 se je začelo izvajati kar nekaj programov, ki so sofinancirani iz sredstev ESS+ v okviru PEKP 2021–2027, kar nakazuje tudi podatek o višjem deležu vključitev (35,7 odstotka) v primerjavi z letom prej.

7.2 PROGRAMI USPOSABLJANJA IN IZOBRAŽEVANJA

V okviru programov usposabljanja in izobraževanja ZRSZ poroča o izvajanju celotnega ukrepa 1: usposabljanje in izobraževanje ter tudi o izvajanju programa Učne delavnice, ki vsebinsko spada med programe praktičnega usposabljanja, v katalogu ukrepov APZ pa je uvrščen v ukrep 4: kreiranje delovnih mest.

Vključevanje v programe ukrepa 1: usposabljanje in izobraževanje je od leta 2021 do leta 2024 potekalo z določenimi spremembami. V okviru novega finančnega obdobja PEKP 2021–2027 je ZRSZ v letu 2024 (znova) začel izvajati programe, ki so se večinoma končali ob koncu prejšnjega finančnega obdobja OP EKP 2014–2021. V aprilu 2024 je ZRSZ začel izvajati programe neformalnega izobraževanja in usposabljanja+ (NIU+) ter dva programa, ki imata enotno javno povabilo, in sicer program Usposabljanje na delovnem mestu+ (UDM+) in program Usposabljamo lokalno.

ZRSZ je v obdobju poročanja program Delovni preizkus začel izvajati najprej s sredstvi iz OP EKP 2014–2020. Leta 2020 je bilo objavljeno enotno javno povabilo, ki je zajemalo več programov delovnega preizkusa, in sicer Delovni preizkus (sredstva proračuna Republike Slovenije), Delovni preizkus 30 plus (sredstva ESS v okviru programa Usposabljanje na delovnem mestu) in Delovni preizkus za mlade (sredstva ESS v okviru programa Usposabljanje na delovnem mestu – mladi). Glede na to, da so se programi iz prejšnjega finančnega obdobja konec leta 2022 večinoma iztekli, je ZRSZ jeseni 2023 začel izvajati program Delovni preizkus s sredstvi proračuna Republike Slovenije, ki se je izvajal tudi v letu 2024.

Za lažjo primerjavo so v spodnji preglednici združeni programi usposabljanja in izobraževanja po vsebinskih značilnostih (na primer združene so vključitve oseb v vse programe usposabljanja na delovnem mestu).

Preglednica 20: Število vključitev brezposelnih v vsebinsko podobne skupine programov, ukrep 1, 2021–2024

|  |  |  |  |  |
| --- | --- | --- | --- | --- |
| Ime programa – združeno | 2021 | 2022 | 2023 | 2024 |
| Programi neformalnega izobraževanja in usposabljanja, skupaj | 7214 | 7518 | 3793 | 5852 |
| NPK – potrjevanje | 775 | 642 | 292 | 553 |
| Vključitev oseb v podporne in razvojne programe | 587 | 163 | 136 | 127 |
| PUM-O Projektno učenje mlajših odraslih, skupaj | 308 | 701 | 507 | 418 |
| Praktični programi za spodbujanje zaposlovanja (MIC) | 2 | 0 | 0 | 0 |
| Delovni preizkus, skupaj | 634 | 364 | 103 | 551 |
| Usposabljanje na delovnem mestu, skupaj | 2728 | 2457 | 287 | 856 |
| UDM za osebe na področju mednarodne zaščite in tujce | 3 | 12 | 16 | 13 |
| Programi formalnega izobraževanja | 356 | 443 | 363 | 369 |
| SKUPAJ | **12.607** | **12.300** | **5497** | **8739** |

*Vir: ZRSZ.*

V letu 2021 se je število vključitev v primerjavi z letom 2020 povečalo za 27,8 odstotka, kar je posledica manj omejevalnih ukrepov zaradi epidemije covida-19 ter začetka izvajanja programov neformalnih izobraževanj in usposabljanj na daljavo.V letu 2022 se je število vključitev v primerjavi z letom 2021 nekoliko zmanjšalo, za 2,4 odstotka, kar lahko pripišemo dejstvu, da je večina projektov in programov ESS v okviru OP EKP 2014–2020 v drugi polovici leta 2022 že prešla v končno fazo. To pa se je odražalo tudi v manjšem številu vključitev v letu 2023 (za 55,3 odstotka manj vključitev kot leto pred tem). V letu 2024 je število vseh vključitev v ukrepu 1 v primerjavi z leto 2023 naraslo za 59,0 odstotka, in sicer zaradi začetka izvajanja novih programov, sofinanciranih iz ESS+ v okviru PEKP 2021–2027.

ZRSZ prehode v zaposlitev spremlja eno leto po koncu posamezne vključitve v program. Pri deležu prehodov v zaposlitev ZRSZ upošteva vse pogodbe (tudi tiste, ki se še niso iztekle). Podatki za vključitve v letu 2024 še niso dokončni, saj še ni poteklo obdobje spremljanja prehodov v zaposlitev, zato bo ZRSZ o njih poročal v letih 2025 in začetku leta 2026. V spodnji preglednici prikazujemo prehode v zaposlitev za vključitve v obdobju 2021–2024. Za lažjo primerjavo so prehodi v zaposlitev združeni po skupinah programov (na primer delež izhodov v zaposlitev za vse programe usposabljanja na delovnem mestu ne glede na vir financiranja).

Preglednica 21: Deleži izhodov v zaposlitev po skupinah programov, ukrep 1, 2021–2024

|  |  |  |  |  |
| --- | --- | --- | --- | --- |
| Ime programa – združeno | 2021 | 2022 | 2023 | 2024\* |
| Programi neformalnega izobraževanja in usposabljanja – skupaj | 55,3 | 47,5 | 43,8 | 30,3 |
| NPK – potrjevanje | 78,3 | 73,7 | 78,4 | 59,1 |
| Vključitev oseb v podporne in razvojne programe | 66,3 | 52,1 | 34,6 | 36,2 |
| PUM-O+ Projektno učenje mlajših odraslih | – | – | 26,0 | 10,3 |
| PUM-O Projektno učenje mlajših odraslih | 38,3 | 22,8 | 24,6 | – |
| Praktični programi za spodbujanje zaposlovanja (MIC) | 50,0 | – | – | – |
| Delovni preizkus – skupaj | 92,3 | 90,9 | 92,2 | 82,8 |
| Usposabljanje na delovnem mestu – skupaj | 85,3 | 81,0 | 82,6 | 44,0 |
| UDM za osebe na področju mednarodne zaščite in tujce | 33,3 | 66,7 | 56,3 | 38,5 |
| Programi formalnega izobraževanja | 32,6 | 21,0 | 11,3 | 6,5 |
| SKUPAJ | **64,5** | **54,5** | **44,6** | **34,9** |

*Vir: ZRSZ.*

*\* Upoštevane so zaposlitve v času trajanja programa in 12 mesecev po izteku programa oziroma do konca januarja 2025. Podatki za leto 2024 so začasni.*

**Iz podatkov v zgornji preglednici je razvidno, da so pri deležu prehodov v zaposlitev najuspešnejši programi delovnega preizkusa in usposabljanja na delovnem mestu, ki potekajo neposredno pri delodajalcu na konkretnih delovnih mestih. K uspešnosti usposabljanja na delovnem mestu zagotovo pripomore tudi določilo, da mora delodajalec zaposliti določen delež vključenih oseb, preden lahko znova kandidira na javno povabilo.**

**Zelo uspešni programi pri izhodu v zaposlitev so tudi programi potrjevanja NPK, praktični programi za spodbujanje zaposlovanja (MIC), UDM za osebe na področju mednarodne zaščite in tujce, podporni in razvojni programi ter programi neformalnega izobraževanja in usposabljanja.**

**Najmanjši delež prehodov v zaposlitev je pri programih formalnega izobraževanja (izvaja se večinoma vključevanje v zaključne razrede osnovne šole), katerih namen je pridobitev formalne izobrazbe, in pri programu Projektno učenje mlajših odraslih (PUM-O), pri katerem je cilj socialna vključenost mladih odraslih.**

**Upoštevati je treba, da cilj nekaterih programov ni neposredna zaposlitev, ampak so namenjeni krepitvi kompetenc, izboljšanju znanj in veščin ter so usmerjeni k najbolj ranljivim skupinam brezposelnih (dolgotrajno brezposelni, brez izobrazbe, starejši), ki se tudi iz tega razloga zaposlujejo v nižjem deležu.**

***PROGRAMI NEFORMALNEGA IZOBRAŽEVANJA IN USPOSABLJANJA***

V obdobju 2021–2024 je bilo v program skupaj vključenih 24.377 brezposelnih oseb. Največ vključitev je bilo na področju Usvajanje jezikov (drugih, tujih, znakovnih, prevajalstvo), in sicer 10.669, od tega 9557 v različne programe slovenskega jezika, kar je 39,2 odstotka vseh vključitev. Sledi področje uporabe računalnika, vključenih je bilo 2676 oseb (11,0 odstotka vseh vključenih). Na navedenem področju je bilo največ vključitev v program Računalniška pismenost za odrasle (32,9 odstotka vseh vključenih na področju uporabe računalnika). Tretje področje, na katerem je bilo največ vključitev, je bilo področje Interdisciplinarne izobraževalne aktivnosti/izidi, pretežno informacijske in komunikacijske tehnologije (ITK), in sicer je bilo 2599 vključitev (to je 10,7 odstotka vseh vključenih). Največ vključenih je bilo v program Digitalna pismenost (osnove), in sicer 1593 oziroma 6,5 odstotka vseh vključenih.

Deleži prehodov v zaposlitev v okviru vseh programov neformalnega usposabljanja in izobraževanja znašajo za vključene v letu 2021 55,3 odstotka, v letu 2022 47,5 odstotka in v letu 2023 43,8 odstotka. Začasni podatki za vključene v letu 2024 kažejo 30,3 odstotka izhodov v zaposlitev. ZRSZ ugotavlja, da je delež izhodov v zaposlitev iz programa NIU – ranljivi, zaradi posebnosti ciljnih skupin, ki se vanj vključujejo, pričakovano nižji kot pri programu NIU – mladi. Deleži izhodov v zaposlitev za ranljive skupine brezposelnih oseb znašajo od 53,9 pa do 48,1 odstotka. Najvišji delež prehodov v zaposlitev pa je pri NIU – mladi (od 61,1 do 68,7 odstotka). Delež izhodov v zaposlitev pri lokalnih programih NIU za leto 2021 znašajo 52,0 odstotka, v letu 2022 je ta delež padel na 45,3 odstotka, v letu 2023 pa na 43,8 odstotka. Začasni podatki za vključene v letu 2024 kažejo 35,7-odstotni izhod v zaposlitev. Začasni podatek za program Neformalno izobraževanje in usposabljanje (NIU+) v letu 2024 znaša 20,6-odstotni izhod v zaposlitev. Večina brezposelnih oseb se zaposli v času trajanja programa in v prvih treh mesecih po izteku programa, nato pa se število izhodov v zaposlitev sčasoma zmanjšuje.

***POTRJEVANJE NPK IN TK***

V obdobju 2021–2024 je bilo v program vključenih 2262 brezposelnih oseb. V letu 2021 znašajo deleži prehodov v zaposlitev 78,3 odstotka in v letu 2022 73,7 odstotka. V letu 2023 se je delež zaposlitev povečal, zaposlilo se je 78,4 odstotka vključenih. Začasni podatki o prehodih v zaposlitev za leto 2024 kažejo 59,1-odstotni prehod v zaposlitev. Večina brezposelnih oseb se zaposli v času trajanja programa in v prvih treh mesecih po izteku programa.

***PROJEKTNO UČENJE MLAJŠIH ODRASLIH (PUM-O)***

* ***PUM-O***

V obdobju 2021–2024 je bilo v program vključenih 1139 brezposelnih oseb. Prehodov v zaposlitev je sorazmerno malo, vendar gre za program, ki je namenjen mladim brez formalne izobrazbe ali z nižjo stopnjo izobrazbe in je usmerjen v socialno vključevanje. Delež prehodov v zaposlitev je za program PUM-O v letu 2021 znašal 38,3 odstotka, v letu 2022 22,8 odstotka in v letu 2023 24,6 odstotka.

* ***PUM-O+*** (začetek izvajanja v letu 2023)

V obdobju 2023–2024 je bilo v program vključenih 795 brezposelnih oseb. Delež prehodov v zaposlitev za leto 2023 znaša 26,0 odstotka, začasni podatki za leto 2024 pa kažejo 10,3-odstotni delež izhodov v zaposlitev.

***VKLJUČEVANJE BREZPOSELNIH OSEB V PODPORNE IN RAZVOJNE PROGRAME***

V obdobju 2021–2024 je bilo v program vključenih 1013 brezposelnih oseb. V letu 2021 je delež prehodov v zaposlitev znašal 66,3 odstotka, v letu 2022 se je zaposlilo 52,1 odstotka vključenih in v letu 2023 34,6 odstotka vključenih. Začasni podatki za leto 2024 kažejo 36,2-odstotni izhod v zaposlitev.

***PRAKTIČNI PROGRAMI ZA SPODBUJANJE ZAPOSLOVANJA (MIC)***

V letu 2021 sta se v program vključili dve osebi, od leta 2022 naprej vključitev v program ni bilo. Delež prehodov za leto 2021 znaša 50,0 odstotka.

***DELOVNI PREIZKUS***

V obdobju 2021–2024 se je v vse programe delovnega preizkusa vključilo 1652 oseb. Deleži prehodov v zaposlitev so zelo dobri. Za leto 2021 je ta delež znašal 92,3 odstotka. V letu 2022 je bilo izhodov v zaposlitev nekoliko manj, in sicer 90,9 odstotka, v letu 2023 pa znova nekoliko več, 92,2 odstotka. Začasni podatki za leto 2024 kažejo, da se je po izteku programa zaposlilo 82,8 odstotka vključenih. Večina oseb se zaposli v treh mesecih po izteku programa.

***USPOSABLJANJE NA DELOVNEM MESTU***

V obdobju 2021–2024 se je v vse programe usposabljanja na delovnem mestu vključilo 6328 oseb. Delež prehodov v zaposlitev za te programe je visok. Za vse programe usposabljanja na delovnem mestu v letu 2021 je delež prehodov v zaposlitev znašal 85,3 odstotka, za leto 2021 81,0 odstotka, v letu 2023 pa se je zaposlilo 82,6 odstotka vseh vključenih. Začasni podatki za leto 2024 izkazujejo 44-odstotni delež prehodov v zaposlitev.

Najvišji delež prehodov v zaposlitev med programi usposabljanja na delovnem mestu izkazuje program UDM – mladi in je znašal v letu 2021 89,7 odstotka, v letu 2022 pa se je zaposlilo 85,2 odstotka vseh vključenih mladih. Nekoliko nižji, vendar vseeno dober je tudi delež prehodov v zaposlitev za ranljive skupine brezposelnih, ki je za leto 2021 znašal 75,2 odstotka, za leto 2022 pa 74,7 odstotka.

Delež izhodov v zaposlitev je bil visok tudi pri programu Usposabljamo lokalno. Za leto 2021 je bil delež izhodov v zaposlitve 86,4-odstoten, v letih 2022 in 2023 pa se je ta delež nekoliko znižal, a je bil še vedno nad 80,0 odstotka (2022: 81,0 odstotka, 2023: 82,6 odstotka). Začasni podatki za leto 2024 kažejo 54,2-odstotni delež.

Za program Usposabljanje na delovnem mestu (UDM+) začasni podatki za leto 2024 kažejo, da se je po izteku programa zaposlilo 43,1 odstotka vključenih. Večina oseb se zaposli v treh mesecih po izteku programa.

***USPOSABLJANJE NA DELOVNEM MESTU ZA OSEBE NA PODROČJU MEDNARODNE ZAŠČITE IN TUJCE***

V celotnem obdobju poročanja je bilo skupaj vključenih 44 oseb. Delež prehodov v zaposlitev v letu 2021 je bil 33,3-odstoten. Med vključenimi v letu 2022 se je delež zaposlitve povečal na 66,7 odstotka, v letu 2023 pa se je znižal na 56,3 odstotka. Začasni podatki za vključene v letu 2024 kažejo 38,5-odstotni delež prehodov v zaposlitev.

***PROGRAMI FORMALNEGA IZOBRAŽEVANJA***

V obdobju 2021–2024 je bilo skupaj vključenih 1531 oseb. Delež prehodov v zaposlitev za vključitve v letu 2021 znaša 32,6 odstotka, v letu 2022 pa 21,0 odstotka, za vključitve v letu 2023 pa je ta delež padel na 11,3 odstotka. Začasni delež prehodov v zaposlitev za vključene v letu 2024 je 6,5 odstotka.

***UČNE DELAVNICE – praktično usposabljanje***

V obdobju 2021–2024 je bilo skupaj vključenih 299 oseb. V program Učne delavnice so se vključevali brezposelni, ki so potrebovali poglobljeno obravnavo, njihova znanja oziroma delovne izkušnje pa niso omogočali neposredne zaposlitve. Ugotavljamo, da se več kot polovica udeležencev znova vključi na trg dela. Delež prehodov v zaposlitev za vključitve v letu 2021 je znašal 67,2 odstotka, v letu 2022 pa se je zaposlilo 58,2 odstotka udeležencev.

O prehodih v zaposlitev iz programa Učne delavnice+ ZRSZ še ne more poročati, saj je bilo javno povabilo za program objavljeno proti koncu leta 2024.

7.3 PROGRAMI SUBVENCIONIRANE ZAPOSLITVE

ZRSZ pri programih subvencioniranja zaposlitve spremlja ohranitev zaposlitve oziroma novo zaposlitev po izteku pogodbenega obdobja, v katerem ZRSZ subvencionira zaposlitev. V obdobju 2021–2024 je ZRSZ subvencioniral 11.101 zaposlitev, od tega 58,9 odstotka v okviru programa Spodbujanje zaposlovanja ranljivih skupin – Zaposli.me in Zaposli.me+.

Preglednica 22: Število vključitev v subvencionirane zaposlitve, obdobje 2021–2024

|  |  |  |  |  |  |
| --- | --- | --- | --- | --- | --- |
| Ime programa | 2021 | 2022 | 2023 | 2024 | Skupaj |
| Spodbujanje zaposlovanja – Zaposli.me (3.1.1.9) | 3778 | 1139 | – | – | 4917 |
| Spodbujanje zaposlovanja – Zaposli.me+ (3.1.1.9) | – | – | – | 1625 | .625 |
| Spodbude za trajno zaposlovanje mladih (3.1.1.8, 3.1.2.1 in 3.1.2.2) | 934 | – | – | – | 934 |
| Zelena delovna mesta (3.1.2.3) | 67 | 91 | 234 | – | 392 |
| Hitrejši vstop mladih na trg dela (3.1.2.4) | – | 591 | 1058 | 1108 | 2757 |
| Priložnost zame (3.1.2.5) | – | – | 329 | – | 329 |
| Spodbude za zaposlovanje oseb iz programa Učne delavnice (4.2.1.3) | 81 | 60 | 6 | – | 147 |
| SKUPAJ | **4860** | **1881** | **1627** | **2733** | **11.101** |

*Vir: ZRSZ.*

Med 11.101 vključenimi v vse subvencionirane zaposlitve v obdobju 2021–2024 je bilo:

* 5078 žensk, to je 45,7 odstotka,
* 4074 mladih do 29 let, to je 36,7 odstotka,
* 3725 starejših od 50 let, to je 33,6 odstotka,
* 2018 nižje izobraženih, to je 18,2 odstotka,
* 2298 oseb s terciarno izobrazbo, to je 20,7 odstotka,
* 698 invalidov, to je 6,3 odstotka,
* 3870 DBO, to je 35,0 odstotka,
* 2302 prejemnikov denarnega nadomestila, to je 20,7 odstotka,
* 1883 prejemnikov denarne socialne pomoči, to je 16,7 odstotka.

Preglednica 23: Deleži nekaterih skupin brezposelnih, vključenih v programe subvencioniranih zaposlitev, v obdobju 2021–2024

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Leto | Prejemniki denarne socialne pomoči | Prejemniki denarnega nadomestila | Invalidi | DBO | Terciarna raven izobrazbe | Prva in druga  raven  izobrazbe | Starejši od 50 let | Mladi do 29. leta starosti | Ženske |
| 2021 | 24,1 | 25,8 | 7,1 | 42,5 | 22,0 | 20,1 | 40,0 | 20,2 | 47,2 |
| 2022 | 14,7 | 18,3 | 7,7 | 39,3 | 19,9 | 18,3 | 37,0 | 35,0 | 46,0 |
| 2023 | 11,6 | 7,3 | 3,3 | 25,8 | 20,9 | 13,5 | 13,3 | 71,9 | 36,8 |
| 2024 | 11,2 | 21,4 | 5,7 | 24,0 | 18,8 | 18,4 | 31,8 | 46,2 | 43,0 |

*Vir: ZRSZ.*

ZRSZ zaposlitev posamezne osebe preverja na podlagi podatkov ZZZS. Pri tem pa v nasprotju z obdobjem trajanja pogodbe ne preverja zaposlitve glede na delodajalca, pri katerem je oseba zaposlena.

Za zaposlitve na 30. dan govorimo o deležu ohranitve zaposlitve, saj obstaja velika verjetnost, da te osebe ostanejo zaposlene pri istem delodajalcu. Deleži zaposlenih so izračunani tako, da se število zaposlitev v določenem obdobju deli s številom vključenih. Pri tem so odštete pogodbe, ki se še niso iztekle.

Glede na trajanje posameznega programa za vse pogodbe, sklenjene v obdobju 2021–2024, rok za spremljanje ohranitev zaposlitev ali prehoda v zaposlitev še ni potekel.

V nadaljevanju so prikazani podatki o zaposlitvah po izteku subvencionirane zaposlitve za pogodbe, sklenjene v obdobju 2021–2023, ki so se že iztekle, kar pomeni, da so se dokončale v celoti ali so bile predčasno prekinjene. To pa ne pomeni, da je od njihovega izteka tudi že poteklo 30 dni in bi s tem dosegle točko merjenja.

Preglednica 24: Podatki o zaposlitvah po izteku subvencionirane zaposlitve za pogodbe, 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2021−2023 | Število vključitev | Doseglo točko merjenja | Zaposlen na  30. dan | % zaposlenih | Doseglo točko merjenja | Zaposlen na  365. dan | % zaposlenih |
| Spodbujanje zaposlovanja - Zaposli.me (3.1.1.9) | 4917 | 4917 | 3473 | **70,6 %** | 4917 | 3347 | **68,1 %** |
| Spodbude za trajno zaposlovanje mladih (3.1.2.1) | 456 | 456 | 417 | **91,4 %** | 456 | 414 | **90,8 %** |
| Spodbude za trajno zaposlovanje mladih v vzhodni regiji (3.1.2.2) | 477 | 477 | 427 | **89,5 %** | 477 | 427 | **89,5 %** |
| Zelena delovna mesta (3.1.2.3) | 392 | 392 | 355 | **90,6 %** | 158 | 136 | **86,1 %** |
| Hitrejši vstop mladih na trg dela (3.1.2.4) | 1649 | 1141 | 955 | **83,7 %** | 0 | 0 | **0,0 %** |
| Priložnost zame (3.1.2.5) | 329 | 329 | 167 | **50,8 %** | 0 | 0 | **0,0 %** |
| Spodbude za zaposlovanje oseb iz programa Učne delavnice (4.2.1.3) | 147 | 147 | 92 | **62,6 %** | 141 | 82 | **58,2 %** |
| *SKUPAJ* | **8367** | **7859** | **5886** | **74,9 %** | **6149** | **4406** | **71,7 %** |

*Vir: ZRSZ.*

OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.

Iz zgornje preglednice je razvidno, da je med vsemi programi subvencioniranja zaposlitve **na 30. dan** ohranilo zaposlitev 74,9 odstotka vseh vključenih v obdobju od leta 2021 do leta 2023. Največji delež ohranitev zaposlitev na 30. dan po izteku subvencionirane zaposlitve je pri programu Spodbude za trajno zaposlovanje mladih (91,4 odstotka), sledita programa Zelena delovna mesta (90,6 odstotka) in Spodbude za trajno zaposlovanje mladih v vzhodni regiji (89,5 odstotka). Visok delež ohranitve zaposlitve je tudi pri programu Hitrejši vstop mladih na trg dela (83,7 odstotka). Še vedno odličen delež ohranitve zaposlitve je pri programu Zaposli.me, v katerega je bilo vključenih največ oseb iz ranljivih skupin (dolgotrajno brezposelni, starejši od 50 let in tako dalje), ki znaša 70,6 odstotka.

**Na 365. dan** po izteku subvencionirane zaposlitve lahko glede na trajanje pogodbe merimo ohranitev zaposlitve oziroma prehod v zaposlitev le za nekatere programe. Najboljši delež zaposlenosti na 365. dan od izteka subvencionirane zaposlitve je pri programu Spodbude za trajno zaposlovanje mladih, 90,8 odstotka. Sledi program Spodbude za trajno zaposlovanje mladih v vzhodni regiji z 89,5 odstotka. Visok delež izhodov je bil tudi pri programu Zelena delovna mesta, in sicer 86,1 odstotka, medtem ko je bilo med vključenimi v program Zaposli.me zaposlenih 3347 oseb ali 68,1 odstotka.

Podatke o zaposlitvah pa lahko spremljamo tudi tako, da zajamemo podatke o vseh zaposlitvah vključenih oseb, in sicer v 12 mesecih po izteku subvencionirane zaposlitve, ne glede na to, ali so bile osebe zaposlene na 30. ali 365. dan. Ti podatki so začasni in se bodo še spreminjali, saj je to podatek na dan 31. januarja 2025 in od vseh pogodb, ki so se iztekle, še ni preteklo eno leto.

Zelo pomemben je tudi podatek o deležu zaposlitev v obdobju 12 mesecev po izteku subvencionirane zaposlitve, saj obstaja verjetnost, da se oseba znova zaposli na primer na 45. dan in je na primer na 365. dan, ko se izvaja spremljanje, znova brezposelna. Kljub temu pa je predhodna vključitev v subvencionirano zaposlitev zagotovo prispevala k lažjemu prehodu med različnimi zaposlitvami in s tem k pridobivanju različnih delovnih izkušenj in novih kompetenc. S tem dodatnim spremljanjem želimo prikazati, kako subvencionirana zaposlitev vpliva na uspešnost pridobitve nove zaposlitve oziroma povečanje možnosti prehoda v zaposlitev. Iz podatkov je torej mogoče razbrati, kako subvencionirana zaposlitev lahko vpliva na zaposljivost oseb.

Za primere, ko ocenjujemo povečanje možnosti prehoda v zaposlitev **v 12 mesecih** po izteku subvencionirane zaposlitve, so podatki prikazani v spodnji preglednici. **Ugotovimo lahko, da je v obdobju enega leta po izteku subvencionirane zaposlitve ohranilo zaposlitev ali našlo vnovično zaposlitev 85,6 odstotka vseh vključenih.**

Preglednica 25: Delež zaposlitev v obdobju 12 mesecev po izteku subvencionirane zaposlitve

|  |  |  |  |  |
| --- | --- | --- | --- | --- |
| Vključitve 2021−2023 | Število vključitev | Število pogodb, ki so se iztekle | Zaposleni v  365 dneh | Delež od pogodb, ki so se iztekle |
| Spodbude za trajno zaposlovanje mladih v vzhodni regiji (3.1.1.8 in 3.1.2.2) | 478 | 478 | 458 | 95,8 % |
| Spodbujanje zaposlovanja – Zaposli.me (3.1.1.9) | 4917 | 4917 | 4154 | 84,5 % |
| Spodbude za trajno zaposlovanje mladih (3.1.2.1) | 456 | 456 | 443 | 97,1 % |
| Zelena delovna mesta (3.1.2.3) | 392 | 392 | 372 | 94,9 % |
| Hitrejši vstop mladih na trg dela (3.1.2.4) | 1649 | 1179 | 996 | 84,5 % |
| Priložnost zame (3.1.2.5) | 329 | 329 | 230 | 69,9 % |
| Spodbude za zaposlovanje oseb iz programa Učne delavnice (4.2.1.3) | 147 | 147 | 111 | 75,5 % |
| SKUPAJ | **8368** | **7898** | **6764** | **85,6 %** |

*Vir: ZRSZ.*

***ZAPOSLI.ME***

V poročanem obdobju je ZRSZ izvedel več javnih povabil za spodbujanje zaposlovanja brezposelnih oseb iz ciljnih skupin s pomočjo subvencije za zaposlitev iz sredstev ESS, OP EKP 2014–2020. Razlike v višini subvencije so bile glede na število izpolnjenih meril iz ciljne skupine. V obdobju 2021–2024 je ZRSZ v program Zaposli.me vključil 4917 brezposelnih oseb iz ciljne skupine.

ZRSZ lahko ohranitev zaposlitve oziroma izhode v zaposlitev spremlja samo za pogodbe, ki so se že iztekle, torej pogodbe, sklenjene v obdobju 2021–2023. V spodnji preglednici prikazujemo podatke o zaposlitvah po izteku praviloma 12-mesečne subvencionirane zaposlitve.

Preglednica 26: Zaposlitve po izteku programa Zaposli.me, vključitve v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2021–2023 | Število vključitev | Doseglo točko merjenja | Zaposlen na  30. dan | % zaposlenih | Doseglo točko merjenja | Zaposlen na  365. dan | % zaposlenih |
| Spodbujanje zaposlovanja – Zaposli.me (3.1.1.9) | 4917 | 4917 | 3473 | **70,6 %** | 4917 | 3347 | **68,1 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

V 30 dneh po izteku subvencionirane zaposlitve je bilo zaposlenih kar 70,6 odstotka oseb. Obdobje za spremljanje na 365. dan po izteku subvencionirane zaposlitve je poteklo za 4917 oseb. Med njimi je bilo na 365. dan zaposlenih 3347 oseb oziroma 68,1 odstotka. Z dodatnim spremljanjem v obdobju 12 mesecev od izteka subvencionirane zaposlitve je ZRSZ ugotovil, da je v tem obdobju ohranilo zaposlitev ali našlo vnovično zaposlitev, vsaj za določen čas, 4154 oseb ali 84,5 odstotka vključenih.

Program Zaposli.me+, ki je sofinanciran iz sredstev ESS+ v okviru PEKP 2021–2027, se je začel izvajati konec aprila 2024, ko je ZRSZ objavil javno povabilo za dodelitev subvencij za zaposlitev ranljivih oseb delodajalcem. V letu 2024 je bilo v program skupaj vključenih 1625 oseb. ZRSZ o izhodih v zaposlitev še ne more poročati.

***SPODBUDE ZA TRAJNO ZAPOSLOVANJE MLADIH***

ZRSZ je izvajal dva programa spodbud za zaposlovanje mladih, in sicer Spodbude za trajno zaposlovanje mladih in Spodbude za trajno zaposlovanje mladih v vzhodni regiji. Skupaj je bilo v letu 2021 v oba programa vključenih 934 mladih brezposelnih oseb, v letih od 2022 do 2024 novih vključitev v ta programa ni bilo.

Ohranitev zaposlitve oziroma izhode v zaposlitev ZRSZ lahko spremlja samo za pogodbe, ki so se že iztekle. Delodajalci morajo osebe zaposliti za nedoločen čas, ZRSZ pa je zaposlitev spremljal 24 mesecev. Vse pogodbe so se že iztekle.

Preglednica 27: Zaposlitve po izteku programa Spodbude za trajno zaposlovanje mladih, vključitve v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2021–2023 | Število vključitev | Doseglo točko merjenja | Zaposlen na  30. dan | % zaposlenih | Doseglo točko merjenja | Zaposlen na  365. dan | % zaposlenih |
| Spodbude za trajno zaposlovanje mladih (3.1.2.1) | 456 | 456 | 417 | 91,4 % | 456 | 414 | 90,8 % |
| Spodbude za trajno zaposlovanje mladih v vzhodni regiji (3.1.2.2) | 477 | 477 | 427 | 89,5 % | 477 | 427 | 89,5 % |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

V 30 dneh po izteku subvencionirane zaposlitve **Spodbude za trajno zaposlovanje mladih** je bilo zaposlenih 91,4 odstotka oseb. Obdobje za spremljanje na 365. dan po izteku subvencionirane zaposlitve je poteklo za 456 oseb, med njimi je bilo na 365. dan zaposlenih 414 oseb (90,8 odstotka). Z dodatnim spremljanjem v obdobju 12 mesecev od izteka subvencionirane zaposlitve je ZRSZ ugotovil, da je v tem obdobju ohranilo zaposlitev ali našlo vnovično zaposlitev, vsaj za določen čas, 443 oseb ali 97,1 odstotka vključenih.

V 30 dneh po izteku subvencionirane zaposlitve **Spodbude za trajno zaposlovanje mladih v vzhodni kohezijski regiji** je bilo zaposlenih 89,5 odstotka oseb. Obdobje za spremljanje na 365. dan po izteku subvencionirane zaposlitve je poteklo za 477 oseb, med njimi je bilo na 365. dan zaposlenih 427 oseb (89,5 odstotka). Z dodatnim spremljanjem v obdobju 12 mesecev od izteka subvencionirane zaposlitve je ZRSZ ugotovil, da je v tem obdobju ohranilo zaposlitev ali našlo vnovično zaposlitev, vsaj za določen čas, 458 oseb ali 95,8 odstotka.

***HITREJŠI VSTOP MLADIH NA TRG DELA***

V letu 2021 v program ni bilo vključitev, saj se je izvajanje programa začelo avgusta 2022. V obdobju 2022–2024 je bilo skupno vključenih 2757 oseb, od tega v letu 2022 591, v letu 2023 1058 in v letu 2024 1108. Vključevanje v program se je končalo 3. novembra 2024.

Preglednica 28: Zaposlitve po izteku programa Hitrejši vstop mladih na trg dela, vključitve 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2021−2023 | Število vključitev | Doseglo točko merjenja | Zaposlen na 30. dan | % zaposlenih | Doseglo točko merjenja | Zaposlen na 365. dan | % zaposlenih |
| Hitrejši vstop mladih na trg dela (3.1.2.4) | 1649 | 1141 | 955 | **83,7 %** | 0 | 0 | **0,0 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

V obdobju prvih 30 dni po izteku subvencionirane zaposlitve je od vseh vključenih v program zaposlitev ohranilo 83,7 odstotka oseb. Za obdobje spremljanja na 365. dan po izteku subvencionirane zaposlitve ZRSZ še ne more poročati.

Z dodatnim spremljanjem v obdobju 12 mesecev od izteka subvencionirane zaposlitve je ZRSZ ugotovil, da je v tem obdobju ohranilo zaposlitev ali našlo vnovično zaposlitev, vsaj za določen čas, 996 oseb ali 84,5 odstotka vključenih.

***ZELENA DELOVNA MESTA***

V program Zelena delovna mesta je bilo v obdobju 2021–2024 vključenih 392 brezposelnih oseb.

Preglednica 29: Število vključitev v program Zelena delovna mesta, 2021–2024

|  |  |  |  |  |  |
| --- | --- | --- | --- | --- | --- |
|  | 2021 | 2022 | 2023 | 2024 | Skupaj |
| Zelena delovna mesta (3.1.2.3) | 67 | 91 | 234 | - | **392** |

*Vir: ZRSZ.*

V spodnji preglednici prikazujemo podatke o zaposlitvah po izteku praviloma 12-mesečne subvencionirane zaposlitve.

Preglednica 30: Zaposlitve po izteku programa Zelena delovna mesta, vključitve v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2021−2023 | Število vključitev | Doseglo točko merjenja | Zaposlen na 30. dan | % zaposlenih | Doseglo točko merjenja | Zaposlen na 365. dan | % zaposlenih |
| Zelena delovna mesta (3.1.2.3.) | 392 | 392 | 355 | **90,6 %** | 158 | 136 | **86,1 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

V obdobju prvih 30 dni po izteku subvencionirane zaposlitve je od vseh vključenih v program zaposlitev ohranilo 90,6 odstotka oseb. Obdobje za spremljanje na 365. dan po izteku subvencionirane zaposlitve je poteklo za 158 oseb, med njimi je bilo na 365. dan zaposlenih 136 oseb oziroma 86,1 odstotka vključenih. Z dodatnim spremljanjem v obdobju 12 mesecev od izteka subvencionirane zaposlitve je ZRSZ ugotovili, da je v tem obdobju ohranilo zaposlitev ali našlo vnovično zaposlitev, vsaj za določen čas, 372 oseb ali 94,9 odstotka vključenih.

***PRILOŽNOST ZAME***

Vključitve v program so bile samo v letu 2023, saj se je ta program izvajal le od marca do konca julija 2023. Vseh vključenih v program je bilo 329 oseb. V spodnji preglednici prikazujemo podatke o zaposlitvah oseb po izteku praviloma 12-mesečnega subvencioniranja zaposlitve.

Preglednica 31: Zaposlitve po izteku programa Priložnost zame, vključitve v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2021−2023 | Število vključitev | Doseglo točko merjenja | Zaposlen na 30. dan | % zaposlenih | Doseglo točko merjenja | Zaposlen na 365. dan | % zaposlenih |
| Priložnost zame (3.1.2.5) | 329 | 329 | 167 | **50,8 %** | 0 | 0 | **0,0 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

V obdobju prvih 30 dni po izteku subvencionirane zaposlitve je od vseh vključenih v program zaposlitev ohranilo 50,8 odstotka oseb. Za obdobje spremljanja na 365. dan po izteku subvencionirane zaposlitve ZRSZ še ne more poročati. Z dodatnim spremljanjem v obdobju 12 mesecev od izteka subvencionirane zaposlitve pa je ZRSZ ugotovil, da je v tem obdobju ohranilo zaposlitev ali našlo vnovično zaposlitev, vsaj za določen čas, 230 oseb ali 69,9 odstotka vključenih.

***SPODBUDE DELODAJALCEM ZA ZAPOSLITEV OSEB IZ PROGRAMA UČNE DELAVNICE***

V program je bilo v obdobju 2021–2024 vključenih 147 oseb.

Preglednica 32: Število vključitev v program Spodbude delodajalcem za zaposlitev oseb iz Učne delavnice, 2021–2023

|  |  |  |  |  |  |
| --- | --- | --- | --- | --- | --- |
|  | 2021 | 2022 | 2023 | 2024 | Skupaj |
| Spodbude za zaposlovanje oseb iz programa Učne delavnice (4.2.1.3) | 81 | 60 | 6 | – | 147 |

*Vir: ZRSZ.*

Med 147 vključenimi v obdobju 2021–2023 je bilo na 30. dan po izteku subvencionirane zaposlitve zaposlenih 92 oseb ali 62,6 odstotka vključenih. Obdobje za spremljanje na 365. dan po izteku subvencionirane zaposlitve je poteklo za 141 oseb, med njimi je bilo na 365. dan še vedno zaposlenih 82 oseb ali 58,2 odstotka vključenih.

Z dodatnim spremljanjem v obdobju enega leta po izteku subvencionirane zaposlitve je ZRSZ ugotovil, da je v tem obdobju ohranilo zaposlitev ali našlo vnovično zaposlitev, vsaj za določen čas, 111 oseb ali 75,5 odstotka vključenih, kar je odlično glede na to, da so se zaposlovali udeleženci, ki so pred vključitvijo v program Učne delavnice potrebovali poglobljeno obravnavo zaradi multiplih zaposlitvenih ovir.

Preglednica 33: Zaposlitve po izteku Učne delavnice, za vključene v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2021−2023 | Število vključitev | Doseglo točko merjenja | Zaposlen  na  30. dan | % zaposlenih | Doseglo točko merjenja | Zaposlen  na  365. dan | % zaposlenih |
| Spodbude za zaposlovanje oseb iz programa Učne delavnice (4.2.1.3) | 147 | 147 | 92 | **62,6 %** | 141 | 82 | **58,2 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

7.4 PROGRAMI JAVNIH DEL

V obdobju 2021–2024 je ZRSZ izvajal štiri programe javnih del, v katera je bilo skupaj vključenih 11.667 DBO. Poleg »klasičnih« javnih del je ZRSZ v letu 2021 začel izvajati še programe javnih del Pomoč pri omilitvi posledic epidemije covida-19. Leta 2023 je začel izvajanje javnih del za pomoč pri odpravi posledic poplav in zemeljskih plazov, ki so bila namenjena pomoči občinam, prizadetim zaradi poplav in zemeljskih plazov iz avgusta 2023. Javna dela Pomoč osebam na področju mednarodne zaščite je ZRSZ izvajal od leta 2016 do leta 2022.

Preglednica 34: Število vključitev v programe javnih del, v obdobju 2021–2024

|  |  |  |  |  |  |
| --- | --- | --- | --- | --- | --- |
|  | 2021 | 2022 | 2023 | 2024 | Skupaj |
| Javna dela (4.1.1.1) | 3196 | 2194 | 2801 | 2235 | **10.426** |
| Javna dela Pomoč za pomoč pri odpravi posledic poplav in zemeljskih plazov (4.1.1.3) | – | – | 75 | 171 | **246** |
| Javna dela Pomoč osebam na področju mednarodne zaščite (4.1.1.4) | 10 | 7 | – | – | **17** |
| Javna dela Pomoč pri omilitvi posledic epidemije covida-19 (4.1.1.5) | 453 | 525 | – | – | **978** |
| SKUPAJ | **3659** | **2726** | **2876** | **2406** | **11.667** |

*Vir: ZRSZ.*

V spodnji preglednici so razvidne glavne značilnosti udeležencev v vseh programih javnih del, ki so se izvajali v obdobju 2021–2024.

Preglednica 35: Deleži nekaterih skupin brezposelnih, vključenih v programe javnih del, v obdobju 2021–2024

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Leto | Ženske | Mladi do 29. leta starosti | Starejši od 50 let | Prva in druga  raven  izobrazbe | Terciarna raven izobrazbe | Invalidi | Prejemniki denarnega nadomestila | Prejemniki denarne socialne pomoči |
| 2021 | 64,1 | 14,0 | 38,3 | 15,8 | 23,9 | 24,0 | 17,1 | 43,0 |
| 2022 | 65,0 | 9,8 | 44,1 | 15,6 | 22,4 | 28,3 | 4,9 | 22,1 |
| 2023 | 64,8 | 8,5 | 46,1 | 13,6 | 25,4 | 28,7 | 6,1 | 27,9 |
| 2024 | 63,1 | 9,4 | 47,3 | 14,8 | 23,0 | 33,7 | 8,5 | 22,0 |

*Vir: ZRSZ.*

ZRSZ deleža vključitev DBO ne prikazuje, saj je ta lastnost pogoj za vključitev vseh oseb v programe javnih del. V javna dela se namreč lahko v skladu z ZUTD vključujejo le DBO in osebe, ki izpolnjujejo pogoj ciljne skupine za vnovično vključitev v program in so lastnost DBO izpolnjevale že pred svojo prvo vključitvijo.

***JAVNA DELA (»klasična«)***

V obdobju 2021–2024 se je v »klasična« javna dela vključilo 10.426 brezposelnih oseb. Vse vključene osebe so pred prvo vključitvijo izpolnjevale lastnost dolgotrajne brezposelnosti.

Med vključenimi v javna dela je bilo na 30. dan po izteku javnih del zaposlenih 18,4 odstotka vključenih, na 365. dan po izteku pa 32,1 odstotka. Z dodatnim spremljanjem v obdobju enega leta po izteku javnih del je ZRSZ ugotovil, da je v tem obdobju našlo vnovično zaposlitev, vsaj za določen čas, 3232 oseb oziroma 39,5 odstotka vseh vključenih. Čeprav je glavni namen javnih del predvsem delovno in socialno aktiviranje brezposelnih oseb, podatki o izhodih v zaposlitev kažejo, da javna dela prispevajo k povečanju zaposljivosti oseb.

Preglednica 36: Zaposlitve po izteku programov javnih del, vključitve v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2021–2023 | Število vključitev | Doseglo točko merjenja | Zaposlen na  30. dan | % zaposlenih | Doseglo točko merjenja | Zaposlen na  365. dan | % zaposlenih |
| Javna dela (4.1.1.1) | 8191 | 8191 | 1506 | **18,4 %** | 8191 | 2627 | **32,1 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

***JAVNA DELA POMOČ OSEBAM NA PODROČJU MEDNARODNE ZAŠČITE***

V program je bilo v letih 2021 in 2022 vključenih 17 oseb, v letih 2023 in 2024 v program ni bilo vključitev, saj se ni več izvajal.

Preglednica 37: Zaposlitve po izteku javnih del Pomoč osebam na področju mednarodne zaščite, vključitve v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitev 2021–2023 | Število vključitev | Doseglo točko merjenja | Zaposlen  na  30. dan | % zaposlenih | Doseglo točko merjenja | Zaposlen  na  365. dan | % zaposlenih |
| Javna dela Pomoč osebam na področju mednarodne zaščite (4.1.1.4) | 17 | 17 | 10 | **58,8 %** | 17 | 12 | **70,6 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

Na 30. dan po izteku javnih del je bilo zaposlenih 58,8 odstotka oseb, vključenih v navedenem obdobju. Na 365. dan je bilo zaposlenih 70,6 odstotka vseh vključenih. Z dodatnim spremljanjem v obdobju enega leta po izteku javnih del je ZRSZ ugotovil, da je v tem obdobju našlo vnovično zaposlitev, vsaj za določen čas, 13 oseb oziroma 76,5 odstotka vseh vključenih.

***JAVNA DELA POMOČ PRI OMILITVI POSLEDIC EPIDEMIJE COVIDA-19***

Program javnih del je ZRSZ začel izvajati 1. januarja 2021. V letih 2021 in 2022 je bilo vključenih 978 oseb.

Preglednica 38: Zaposlitve po izteku javnih del Pomoč pri omilitvi posledic epidemije covida-19, vključitve v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitev 2021–2023 | Število vključitev | Doseglo točko merjenja | Zaposlen  na  30. dan | % zaposlenih | Doseglo točko merjenja | Zaposlen  na  365. dan | % zaposlenih |
| Javna dela Pomoč pri omilitvi posledic epidemije covida-19 (4.1.1.5) | 978 | 978 | 278 | **28,4 %** | 978 | 365 | **37,3 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

Na 30. dan po izteku javnih del je bilo zaposlenih 28,4 odstotka oseb, vključenih v navedenem obdobju. Na 365. dan pa je bilo zaposlenih 37,3 odstotka vseh vključenih. Z dodatnim spremljanjem v obdobju enega leta po izteku javnih del je ZRSZ ugotovil, da je v tem obdobju našlo vnovično zaposlitev, vsaj za določen čas, 436 oseb oziroma 44,6 odstotka vseh vključenih.

***JAVNA DELA ZA POMOČ PRI ODPRAVI POSLEDIC POPLAV IN ZEMELJSKIH PLAZOV***

Program se je začel izvajati v letu 2023 in v tem letu je bilo vključenih 75, v letu 2024 pa 171 oseb, skupaj 246 oseb. Vključeni v letu 2024 še niso dosegli točke merjenja, zato v spodnjo preglednico niso všteti.

Preglednica 39: Zaposlitve po izteku javnih del Pomoč pri odpravi posledic poplav in zemeljskih plazov, vključitve v obdobju 2021–2023

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitev 2021–2023 | Število vključitev | Doseglo točko merjenja | Zaposlen  na  30. dan | % zaposlenih | Doseglo točko merjenja | Zaposlen  na  365. dan | % zaposlenih |
| Javna dela za pomoč pri odpravi posledic poplav in zemeljskih plazov (4.1.1.3) | 75 | 75 | 29 | **38,7 %** | 75 | 1 | **1,3 %** |

*Vir: ZRSZ.*

*OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.*

Na 30. dan po izteku javnih del je bilo zaposlenih 38,7 odstotka oseb, vključenih v navedenem obdobju, na 365. dan pa 1,3 odstotka. Z dodatnim spremljanjem v obdobju enega leta po izteku javnih del je ZRSZ ugotovil, da je v tem obdobju našlo vnovično zaposlitev, vsaj za določen čas, 38 oseb oziroma 50,7 odstotka vseh vključenih.

1. Indeks za tekoče leto je izračunan glede na enako obdobje predhodnega leta. [↑](#footnote-ref-1)
2. Vir podatkov o stopnji registrirane brezposelnosti je do leta 2016 SURS (SRDAP), od leta 2017 pa ZRSZ. [↑](#footnote-ref-2)
3. NEET (angl. *Not in Education, Employment or Training)* prikazuje mlade od 15. do 24. leta starosti, ki niso niti zaposleni niti vključeni v izobraževanje ali usposabljanje. [↑](#footnote-ref-3)
4. <https://evropskasredstva.si/evropska-kohezijska-politika/>. [↑](#footnote-ref-4)
5. <https://www.gov.si/zbirke/projekti-in-programi/nacrt-za-okrevanje-in-odpornost/dokumenti/>. [↑](#footnote-ref-5)
6. Osebe, ki prejemajo denarno nadomestilo za primer brezposelnosti ali socialnovarstvene prejemke, osebe iz ranljivih skupin na trgu dela in brezposelne osebe, ki še niso bile vključene v noben ukrep APZ. [↑](#footnote-ref-6)
7. Začasni podatki o prehodih v zaposlitev za vključene v letu 2022. [↑](#footnote-ref-7)
8. Med izhode v zaposlitev ne štejemo oseb, za katere so delodajalci uveljavljali povračilo prispevkov delodajalca. [↑](#footnote-ref-8)
9. V okviru ukrepa 4 se izvajajo tudi učne delavnice, ki potekajo kot usposabljanje na delovnem mestu. Za izhod v zaposlitev štejemo le subvencijo. [↑](#footnote-ref-9)
10. https://www.umar.gov.si/fileadmin/user\_upload/napovedi/pomlad/pomladanska\_2025/PN2025\_ST.pdf. [↑](#footnote-ref-10)
11. <https://ec.europa.eu/social/main.jsp?catId=1079&langId=sl>. [↑](#footnote-ref-11)
12. Platforma za strateške tehnologije za Evropo (platforma STEP) <https://eur-lex.europa.eu/eli/reg/2024/795/oj?locale=sl>. [↑](#footnote-ref-12)
13. To je sedemnajsto poročilo po vrsti in že drugo za Slovenijo (prvo je bilo leta 2016) v seriji poročil o politikah za povezovanje ljudi z boljšimi delovnimi mesti (angl. Connecting people with jobs). Pripravljeno je bilo v okviru projekta OECD in Evropske komisije za pomoč državam pri izboljšanju kakovosti administrativnih podatkov in njihove uporabe pri ocenjevanju dosežkov in učinkovitosti programov trga dela. Poročilo sta skupaj napisala OECD in Generalni direktorat Evropske komisije za zaposlovanje, socialne zadeve in vključevanje. Sofinancirala ga je EU (Generalni direktorat Evropske komisije za zaposlovanje, socialne zadeve in vključevanje). [↑](#footnote-ref-13)
14. https://op.europa.eu/en/publication-detail/-/publication/25dfee93-ffc4-11ef-9503-01aa75ed71a1. [↑](#footnote-ref-14)
15. Eurostat, [lfsi\_emp\_a]: stopnje delovne aktivnosti v Sloveniji: 77,9 odstotka (2022); 77,5 odstotka (2023); 78,3 odstotka (2024). [↑](#footnote-ref-15)
16. https://data.consilium.europa.eu/doc/document/ST-11716-2024-INIT/en/pdf. [↑](#footnote-ref-16)
17. To je sedemnajsto poročilo po vrsti in že drugo za Slovenijo (prvo je bilo leta 2016) v seriji poročil o politikah za povezovanje ljudi z boljšimi delovnimi mesti (angl. Connecting people with jobs). Pripravljeno je bilo v okviru projekta OECD in Evropske komisije za pomoč državam pri izboljšanju kakovosti administrativnih podatkov in njihove uporabe pri ocenjevanju dosežkov in učinkovitosti programov trga dela. Poročilo sta skupaj napisala OECD in Generalni direktorat Evropske komisije za zaposlovanje, socialne zadeve in vključevanje. Sofinancirala ga je EU (Generalni direktorat Evropske komisije za zaposlovanje, socialne zadeve in vključevanje). [↑](#footnote-ref-17)
18. OECD/European Commission (2025), Impact Evaluation of Wage Subsidies and Training for the Unemployed in Slovenia, Connecting People with Jobs, OECD Publishing, Paris, <https://doi.org/10.1787/47098a5e-en>. [↑](#footnote-ref-18)